November 20 2018 - May 8 2021\nShowing content with the highest reputation since 05/01/2021 in all areas\nΚρήτη: Πρόστιμα και χθες για άσκοπες μετακινήσεις\nΣυνεχίζονται σε όλη τη χώρα οι έλεγχοι των Υπηρεσιών της Ελληνικής Αστυνομίας για τη διαπίστωση παραβίασης των μέτρων αποφυγής και περιορισμού της διάδοσης του κορωνοϊού. Στο πλαίσιο αυτό χθες, Σάββατο 25 Απριλίου: για μετακινήσεις εκτός περιφερειακής ενότητας τόπου κατοικίας βεβαιώθηκαν (42) παραβάσεις σε όλη την επικράτεια, ως ακολούθως: (19) στην Αττική, (18) στην Κεντρική Μακεδονία, (3) στη Θεσσαλονίκη, (1) στη Δυτική Μακεδονία και (1) στο Νότιο Αιγαίο. Για τις παραβάσεις αυτές επιβλήθηκαν διοικητικά πρόστιμα (300 ευρώ), ενώ σε (28) περιπτώσεις αφαιρέθηκαν επιπλέον και τα στοιχεία κυκλοφορίας των οχημάτων για (60) ημέρες. Σημειώνεται ότι από την έναρξη του μέτρου, έχουν βεβαιωθεί συνολικά (1.176) παραβάσεις και έχουν επιβληθεί ισάριθμα διοικητικά πρόστιμα (300 ευρώ), ενώ σε (759) περιπτώσεις αφαιρέθηκαν επιπλέον και τα στοιχεία κυκλοφορίας των οχημάτων για (60) ημέρες. για άσκοπες μετακινήσεις βεβαιώθηκαν (1.232) παραβάσεις σε όλη την επικράτεια και επιβλήθηκαν ισάριθμα διοικητικά πρόστιμα , ως ακολούθως: (378) στην Αττική, (212) στη Θεσσαλονίκη, (133) στην Κρήτη, (93) στη Δυτική Ελλάδα, (90) στην Κεντρική Μακεδονία, (68) στα Ιόνια Νησιά, (60) στην Πελοπόννησο, (40) στη Θεσσαλία, (38) στην Ανατολική Μακεδονία και Θράκη, (38) στο Βόρειο Αιγαίο, (35) στη Στερεά Ελλάδα, (23) στην Ήπειρο, (19) στο Νότιο Αιγαίο και (5) στη Δυτική Μακεδονία. Σημειώνεται ότι από την έναρξη του μέτρου, τη Δευτέρα 23 Μαρτίου 2020, έχουν βεβαιωθεί (53.009) παραβάσεις σε όλη την επικράτεια και επιβλήθηκαν ισάριθμα διοικητικά πρόστιμα (150 ευρώ). για λειτουργία καταστημάτων (υγειονομικού ενδιαφέροντος, εμπορικά κ.λπ.) παρά την σχετική απαγόρευση και λοιπές συναφείς περιπτώσεις, βεβαιώθηκαν (8) παραβάσεις και συνελήφθησαν (6) άτομα. Σημειώνεται ότι από την έναρξη του μέτρου την Πέμπτη 12 Μαρτίου 2020 έχουν βεβαιωθεί σε όλη την επικράτεια (520) παραβάσεις και έχουν συλληφθεί (497) άτομα. Οι έλεγχοι συνεχίζονται με αμείωτη ένταση με σκοπό τη διασφάλιση της δημόσιας υγείας. Πηγή: ΑΠΕ-ΜΠΕ\nΚαθηγητής Αθ. Τσαυτάρης: Ο ήλιος σκοτώνει τον κορωνοϊό\nΤην εκτίμηση πως οι υπεριώδεις ακτίνες του ηλίου, μπορούν να σκοτώσουν τον κορωνοϊό μέσα σε λίγα λεπτά, εξέφρασε σε συνέντευξη του σήμερα στον Real Fm Θεσσαλονίκης, ο Αθανάσιος Τσαυτάρης, Ομότιμος καθηγητής Μοριακής Γενετικής στο ΑΠΘ & Ιδρυτής και Διευθυντής του Ινστιτούτου Αγροβιοτεχνολογίας, στο Εθνικό Κέντρο Έρευνας και Τεχνολογικής Ανάπτυξης (ΕΚΕΤΑ). Στη διάρκεια της συνέντευξης του στη δημοσιογράφο Μαρία Σαμολαδά, ο κ. Τσαυτάρης έκανε αναφορά στην πολυπλοκότητα των RNA ιών, όπως είναι ο κορωνοϊός, επισημαίνοντας πως οι επιστήμονες γνωρίζουν σχετικά λίγα πράγματα για αυτούς. Όπως είπε, παρατηρούμε τα τελευταία χρόνια, όλες οι μεγάλες προκλήσεις στην παγκόσμια υγεία, να οφείλονται σε τέτοιους RNA ιούς, όπως ήταν ο SARS, ο Έμπολα, η γρίπη των πτηνών, αλλά και ο H5N1, ο οποίος όπως είπε χαρακτηριστικά, αν «ξεφύγει» μπορεί να σκοτώσει μέχρι και ένα δισ. κόσμου. Εξηγώντας μάλιστα τον τρόπο με τον οποίο οι ιοί αυτοί μελετώνται, δεν απέκλεισε το ενδεχόμενο, ο κορωνοϊός να ξέφυγε από κάποιο εργαστήριο, στη διάρκεια κάποιου πειράματος. Όσον αφορά στην ευαισθησία των RNA ιών, υπογράμμισε πως είναι μεγάλη και στις υψηλές θερμοκρασίες, καθώς αποδιατάσσεται η δομή τους και στις υπεριώδεις ακτίνες του ηλίου, στις οποίες αν εκτεθούν, μέσα σε 10-20 λεπτά εξουδετερώνονται. Έτσι λοιπόν όπως είπε, αν κάποιος φορέας του ιού βήξει και απελευθερωθούν σταγονίδια στον αέρα ή σε κάποια επιφάνεια, ο ιός τότε μέσα σε λίγα λεπτά εξουδετερώνεται. «Για αυτό και όλοι είναι αισιόδοξοι, αν πιάσουν οι λιακάδες και οι υψηλές θερμοκρασίες και βγει και λίγο έξω ο κόσμος, προφυλαγμένος από το υπεριώδες φως, τα πράγματα θα είναι καλύτερα» τόνισε ο καθηγητής Μοριακής Γενετικής. Πηγή: Grtimes\nΜε 80 ηλεκτροκίνητες νοσοκομειακές κλίνες ενίσχυσε ο Όμιλος της Hellenic Healthcare Group τα Πανεπιστημιακά Νοσοκομεία Αρεταίειο και Αιγινήτειο, μέσω των νοσοκομείων του ΥΓΕΙΑ και ΜΗΤΕΡΑ. Ειδικότερα, μεταφέρθηκαν 45 κλίνες από το «Μητέρα» στο Αρεταίειο Νοσοκομείο (στη Χειρουργική και τη Γυναικολογική Κλινική) και 35 κλίνες από το «Υγεία» στο Αιγινήτειο Νοσοκομείο (στη Νευρολογική Κλινική) λόγω προδιαγραφών. Άξιο λόγου είναι ότι τα δύο ιστορικά Νοσοκομεία, τα οποία έχουν συμπληρώσει έναν αιώνα προσφοράς υπηρεσιών σε διακεκριμένες κλινικές και εργαστήρια, αποτελώντας παράλληλα έναν από τους σημαντικότερους πόλους εκπαίδευσης και έρευνας της Ιατρικής Σχολής του ΕΚΠΑ. Τόσο οι Πρυτανικές Αρχές του Εθνικού και Καποδιστριακού Πανεπιστημίου Αθηνών όσο και η Διοίκηση του Αρεταίειου και του Αιγινήτειου Νοσοκομείου διατυπώνουν δημόσια τις ολόθερμες ευχαριστίες προς τον Όμιλο της HELLENIC HEALTHCARE GROUP για τη δωρεά και ιδιαίτερα προς τον Διευθύνοντα Σύμβουλο κ. Καρταπάνη για όλες τις ενέργειές. Πηγή: ΑΠΕ-ΜΠΕ\nΟ William Bryan, σύμβουλος Επιστήμης και Τεχνολογίας του υπουργού Εσωτερικής Ασφάλειας, δήλωσε στους δημοσιογράφους του Λευκού Οίκου ότι κυβερνητικοί επιστήμονες διαπίστωσαν ότι οι υπεριώδεις ακτίνες είχαν ισχυρό αντίκτυπο στον κορωνοϊό, προσφέροντας ελπίδα ότι η εξάπλωσή του δεν θα διευκολυνθεί το καλοκαίρι. «Η πιο εντυπωσιακή μας παρατήρηση μέχρι σήμερα είναι το ισχυρό αποτέλεσμα που φαίνεται να έχει το ηλιακό φως στη θανάτωση του ιού, τόσο στις επιφάνειες όσο και στον αέρα» είπε. «Έχουμε δει ένα παρόμοιο αποτέλεσμα και με τη θερμοκρασία και την υγρασία, όπου η αύξηση της θερμοκρασίας και της υγρασίας ή και τα δύο είναι γενικά λιγότερο ευνοϊκά για τον ιό». Ένα βασικό ερώτημα, ωστόσο, είναι η ένταση και το μήκος κύματος του υπεριώδους φωτός που χρησιμοποιήθηκε στο πείραμα και αν αυτό μιμείται με ακρίβεια τις φυσικές συνθήκες φωτός το καλοκαίρι. Ο Bryan μοιράστηκε μια διαφάνεια που συνοψίζει τα σημαντικά ευρήματα του πειράματος που πραγματοποιήθηκε στο Εθνικό Κέντρο Ανάλυσης και Αντιμετώπισης Βιοπαθειών στο Μέριλαντ. Το πείραμα έδειξε ότι ο χρόνος ημίσειας ζωής του ιού -ο χρόνος που χρειάζεται για να μειωθεί στο ήμισυ της ποσότητας του- ήταν 18 ώρες όταν η θερμοκρασία ήταν 21 έως 24 βαθμούς Κελσίου με υγρασία 20% σε μη πορώδη επιφάνεια. Αυτό περιλαμβάνει πράγματα όπως λαβές πορτών και ανοξείδωτο ατσάλι. Αλλά ο χρόνος ημίσειας ζωής μειώθηκε σε 6 ώρες όταν η υγρασία αυξήθηκε στο 80% - και σε μόλις 2 λεπτά όταν προστέθηκε το φως του ήλιου στην εξίσωση. Όταν ο ιός αερολύθηκε -που σημαίνει αιωρούμενος στον αέρα- ο χρόνος ημίσειας ζωής ήταν μία ώρα όταν η θερμοκρασία ήταν 21 έως 24 βαθμούς με υγρασία 20%. Παρουσία του ηλιακού φωτός, αυτό μειώθηκε σε μόλις ενάμισι λεπτό. Ο Bryan κατέληξε στο συμπέρασμα ότι οι καλοκαιρινές συνθήκες θα δημιουργήσουν ένα περιβάλλον όπου η μετάδοση μπορεί να μειωθεί. Πρόσθεσε, ωστόσο, ότι η μειωμένη εξάπλωση δεν σημαίνει ότι το παθογόνο θα εξαλειφθεί εντελώς και οι κατευθυντήριες γραμμές κοινωνικής απόστασης δεν μπορούν να αρθούν πλήρως. «Θα ήταν ανεύθυνο να πούμε ότι πιστεύουμε πως το καλοκαίρι πρόκειται να σκοτώσει εντελώς τον ιό» είπε. Πηγή: ΑΠΕ-ΜΠΕ\nΤο 21% των Νεοϋορκέζων έχει αντισώματα του κορωνοϊού\nΟ κυβερνήτης της Νέας Υόρκης Άντριου Κουόμο δήλωσε σήμερα ότι από τις εξετάσεις που έγιναν σε 3.000 ανθρώπους διαπιστώθηκε ότι το 13,9% από αυτούς έφεραν αντισώματα του νέου κορωνοϊού, ένα γεγονός που υποδηλώνει ότι περίπου 2,7 εκατομμύρια κάτοικοι της Πολιτείας ενδέχεται να έχουν μολυνθεί. Ο Κουόμο επισήμανε ότι η μελέτη αυτή είναι προκαταρκτική και περιορισμένη, λόγω άλλων παραγόντων. Όπως επισήμανε, εξετάστηκαν άνθρωποι που είχαν βγει για ψώνια, κάτι που σημαίνει ότι είχαν μεγαλύτερες πιθανότητες να μολυνθούν από εκείνους που παραμένουν σε απομόνωση στα σπίτια τους. Σημαντική ήταν επίσης η απόκλιση ανά περιοχή: στην πόλη της Νέας Υόρκης σχεδόν ένας στους πέντε (ποσοστό 21,2%) έφερε αντισώματα, ενώ σε μια όχι τόσο πυκνοκατοικημένη περιοχή της Πολιτείας το ποσοστό ήταν μόνο 3,6%. Σύμφωνα με τον νεότερο απολογισμό που ανακοίνωσε ο κυβερνήτης, τις τελευταίες 24 ώρες πέθαναν άλλοι 438 άνθρωποι, αριθμός σημαντικά μειωμένος σε σύγκριση με τους 474 νεκρούς που είχαν αναφερθεί στον προηγούμενο απολογισμό. Ο Κουόμο είπε επίσης ότι οι υπηρεσίες υγείας και ο γενικός εισαγγελέας θα εξετάσουν τις περιπτώσεις παραβίασης των μέτρων για την καταπολέμηση της Covid-19 από οίκους ευγηρίας και άλλα προνοιακά ιδρύματα. Πηγή: ΑΠΕ-ΜΠΕ\nΚορωνοϊός: Απέτυχε σε αμερικανική μελέτη η υδροξυχλωροκίνη με ή χωρίς αζιθρομυκίνη\nΣτη Θεραπευτική Κλινική της Ιατρικής Σχολής του ΕΚΠΑ, με διευθυντή τον καθηγητή και πρύτανη Θάνο Δημόπουλο, πραγματοποιείται περιοδική αποδελτίωση των πιο σημαντικών δημοσιεύσεων και ανακοινώσεων. Στη συγκεκριμένη αποδελτίωση συνέβαλαν οι γιατροί Γιάννης Ντάνασης, Μαρία Γαβριατοπούλου και Θάνος Δημόπουλος. Oι Magagnoli και συνεργάτες περιγράφουν τα αποτελέσματα αναδρομικής ανάλυσης δεδομένων νοσηλευόμενων ασθενών με επιβεβαιωμένη λοίμωξη COVID-19 σε όλα τα ιατρικά κέντρα παροχής υγείας σε βετεράνους των ΗΠΑ μέχρι τις 11 Απριλίου 2020. Οι ασθενείς κατηγοριοποιήθηκαν με βάση την έκθεσή τους σε υδροξυχλωροκίνη με (HC+AZ) ή χωρίς (HC) αζιθρομυκίνη επιπρόσθετα της τυπικής υποστηρικτικής αγωγής για Covid-19. Τα δύο κύρια πρωτεύοντα καταληκτικά σημεία ήταν ο θάνατος και η ανάγκη για μηχανικό αερισμό. Συνολικά αξιολογήθηκαν 368 ασθενείς (HC, n = 97, HC + AZ, n = 113, όχι HC, n = 158). Τα ποσοστά θανάτου στις ομάδες HC, HC + AZ και χωρίς HC ήταν 27,8%, 22,1%, 11,4% αντίστοιχα. Τα ποσοστά μηχανικού αερισμού στις ομάδες HC, HC + AZ και χωρίς HC ήταν 13,3%, 6,9%, 14,1% αντίστοιχα. Σε σύγκριση με την ομάδα χωρίς HC, ο κίνδυνος θανάτου από οποιαδήποτε αιτία ήταν υψηλότερος στην ομάδα HC (προσαρμοσμένος λόγος κινδύνου 2,61, 95% όρια αξιοπιστίας, 1,10 έως 6,17, P = 0,03) αλλά όχι στην ομάδα HC + AZ (προσαρμοσμένος λόγος κινδύνου 1,14, 95% CI, 0,56 έως 2,32, Ρ = 0,72). Ο κίνδυνος μηχανικού αερισμού ήταν παρόμοιος στην ομάδα HC (προσαρμοσμένος λόγος κινδύνου 1,43, 95% CI, 0,53 έως 3,79, P = 0,48) και στην ομάδα HC + AZ (προσαρμοσμένος λόγος κινδύνου 0,43, 95% CI, 0,16 έως 1,12 , P = 0,09), σε σύγκριση με την ομάδα χωρίς HC. Συμπερασματικά, δεν βρέθηκαν στοιχεία που να αποδεικνύουν ότι η χρήση υδροξυχλωροκίνης, με ή χωρίς αζιθρομυκίνη, μείωσε τον κίνδυνο μηχανικού αερισμού ή θανάτου σε ασθενείς που νοσηλεύτηκαν λόγω λοίμωξης με τον ιό Covid-19. Αυτά τα ευρήματα υπογραμμίζουν τη σημασία της αναμονής των αποτελεσμάτων των προοπτικών, τυχαιοποιημένων κλινικών μελετών που βρίσκονται αυτή τη στιγμή σε εξέλιξη πριν από την ευρεία έγκριση και χρήση οποιουδήποτε θεραπευτικού παράγοντα. Πηγή: ΑΠΕ-ΜΠΕ\nΣτην ιατρική βιβλιογραφία και στα μέσα μαζικής ενημέρωσης αναφέρεται ότι ο ιός SARS-CoV-2, που προκαλεί τη νόσο COVID-19, παρουσιάζει συχνά μεταλλάξεις. Προκειμένου να διευκρινιστεί όσο γίνεται περισσότερο το θέμα αυτό, οι καθηγητές του Εθνικού και Καποδιστριακού Πανεπιστημίου Αθηνών Ιωάννης Τρουγκάκος, Ευστάθιος Καστρίτης, Δημήτρης Παρασκευής και Θάνος Δημόπουλος ανασκόπησαν τα μέχρι τώρα δεδομένα. Οι πρωτεΐνες είναι το κύριο δομικό-λειτουργικό στοιχείο όλων των οργανισμών της βιόσφαιρας. Είναι μεγάλα μόρια (μακρομόρια) που αποτελούνται από αμινοξέα. Η πληροφορία για την κατασκευή τους κωδικοποιείται στο γενετικό υλικό των οργανισμών, δηλαδή στο DNA (όπως στον άνθρωπο) ή στο RNA για τον κορωνοϊό. Επομένως αλλαγές στον κώδικα του DNA ή του RNA όσον αφορά τον κορωνοϊό δημιουργούν τις λεγόμενες «μεταλλάξεις», κάποιες από τις οποίες οδηγούν και σε αλλαγές στην παραγόμενη πρωτεΐνη. Τόσο η αντίδραση του ανοσοποιητικού συστήματος σε έναν ιό ή μικρόβιο όσο και η παραγωγή εμβολίων βασίζεται κυρίως στη δημιουργία αντισωμάτων. Τα αντισώματα είναι πρωτεΐνες οι οποίες παράγονται από τον οργανισμό (από ένα ειδικό τμήμα του ανοσοποιητικού) και οι οποίες αναγνωρίζουν κάποιες πρωτεΐνες του εισβολέα που βρίσκονται στην επιφάνειά του (επιφανειακά αντιγόνα) (όπως π.χ. συμβαίνει με ορισμένες πρωτεΐνες του κορωνοϊού). Η αναγνώριση αυτών των αντιγόνων είναι σημαντική για την αδρανοποίηση του εισβολέα (του ιού) από το ανοσοποιητικό σύστημα. Όμως, αν το γενετικό υλικό του εισβολέα αλλάζει (δηλαδή υφίσταται μεταλλάξεις) , και ιδιαίτερα αν αυτές συμβαίνουν με ταχύ ρυθμό, αυτό θα προκαλεί μεταβολές στα επιφανειακά του αντιγόνα που έχει μάθει να αναγνωρίζει το ανοσοποιητικό οδηγώντας έτσι σε μερική ή ολική απώλεια της ανοσοποίησης, δηλαδή τα αντισώματα που ήδη κυκλοφορούν και παράγονται για τον ιό δεν μπορούν πλέον να τον αναγνωρίσουν και να τον εξουδετερώσουν αχρηστεύοντας έτσι ένα ενδεχόμενο εμβόλιο. Ένα τέτοιο παράδειγμα αποτελεί ο ιός της γρίπης. Έτσι, και στους τρεις τύπους ιών που προκαλούν γρίπη -τύποι A, B (κυρίως) και C- παρατηρείται υψηλός ρυθμός μεταλλάξεων, δηλαδή οι ιοί αλλάζουν συνεχώς. Οι αλλαγές αυτές σχετίζονται τόσο με την ανάπτυξη αντοχής σε αντιικά φάρμακα, όσο και εξασθένηση ανοσοποίησης σε βάθος χρόνου, με αποτέλεσμα να υπάρχει η ανάγκη η σύνθεση του εμβολίου να αλλάζει κάθε χρόνο. Ειδικότερα, ο ιός της γρίπης μεταβάλλεται τόσο συχνά με αποτέλεσμα τα αντισώματα που παράγονται έναντι ενός στελέχους γρίπης (μετά από νόσηση ή μετά από εμβόλιο) να εξασθενούν σημαντικά με τον χρόνο λόγω του ότι δεν επικρατούν κάθε έτος τα ίδια στελέχη γρίπης, αλλά στελέχη με λίγο διαφορετικές πρωτεΐνες στην επιφάνεια, που ξεφεύγουν από τα αντισώματα που είχαν παραχθεί. Ο κορωνοϊός SARS-CoV-2 είναι ο έβδομος κορωνοϊός μαζί με τους SARS-CoV (νόσος SARS), MERS-CoV (νόσος MERS), HKU1, NL63, OC43 και 229E, που μπορεί να μολύνει ανθρώπους. Σύμφωνα με προηγούμενες μελέτες φαίνεται ότι η έκθεση στους κορωνοϊούς SARS-CoV και MERS μπορεί να επαγάγει ανοσία για περίπου 2 (ίσως και 3 στον MERS) έτη, η οποία στη συνέχεια υποχωρεί. Για τον νυν κορωνοϊό αναλύσεις μαθηματικών μοντέλων δείχνουν ότι ίσως επάγει επίπεδα ανοσίας παρόμοια με τους εποχικούς κορωνοϊούς δηλαδή περίπου για έναν χρόνο, αν και για άτομα που δεν εμφάνισαν ή εμφάνισαν πολύ ήπια συμπτώματα (ασυμπωματικοί ή ολιγοσυμπτωματικοί ασθενείς) τα ερωτήματα σχετικά με την πιθανολογούμενη έκταση της ανοσίας δεν έχουν απαντηθεί. Όπως οι περισσότεροι RNA ιοί έτσι και ο κορωνοϊός, που προκαλεί την COVID-19, εμφανίζει έντονη μεταβλητότητα στο γενετικό του υλικό και τάση για δημιουργία μεταλλάξεων. Ενδεικτικά αναφέρουμε ότι σε μελέτη από το Πανεπιστήμιο της Νέας Υόρκης (https://www.medrxiv.org/content/10.1101/2020.04.08.20056929v2) βρέθηκε ότι τα διαφορετικά στελέχη του ιού που κυκλοφορούν στη Νέα Υόρκη είναι κυρίως ευρωπαϊκής (και όχι κινεζικής) προέλευσης. Στη μελέτη αυτή επίσης βρέθηκαν ομάδες γενετικά «συγγενών» ιών που απομονώθηκαν από ασθενείς που διέμεναν σε διαφορετικές γειτονιές της πόλης. Είναι επίσης ενδιαφέρον να αναφερθεί ότι σε μια πρόσφατη δημοσίευση στο περιοδικό Nature (Apr 1. doi: 10.1038/s41586-020-2196-x), όπου μελετήθηκε το φορτίο μολυσματικών ιικών σωματιδίων σε διάφορους ιστούς, βρέθηκαν στον ίδιο ασθενή πληθυσμοί ιών που ήταν διαφορετικοί γενετικά, σε δείγματα από φάρυγγα ή πνεύμονα. Υπάρχουν πάντως και αναφορές από αναλύσεις όλου του γενετικού υλικού (πλήρες γονιδίωμα) του ιού που δείχνουν σχετικά μικρό ρυθμό μεταλλαγών (J Med Virol. doi: 10.1002/jmv.25762) Είναι όμως σημαντικό να γίνει κατανοητό ότι δεν επηρεάζουν όλες αυτές οι μεταλλάξεις τα εξωτερικά αντιγόνα του ιού, δηλαδή τις πρωτεΐνες που «βλέπει» και αναγνωρίζει το ανοσοποιητικό σύστημα. Ίσως αυτό συμβαίνει γιατί κάποιες από αυτές τις πρωτεΐνες του ιού χρησιμοποιούνται από τον ιό προκειμένου να μολύνει τα ανθρώπινα κύτταρα οπότε, εάν αλλάξουν σημαντικά, τότε ο ιός δεν θα μπορεί να συνδεθεί και να αλληλοεπιδράσει με τους υποδοχείς που υπάρχουν στα ανθρώπινα κύτταρα. Αυτή η σύνδεση είναι απαραίτητη για τον ιό, ώστε να μπορέσει να εισέλθει μέσα στα ανθρώπινα κύτταρα. Πράγματι σε πολύ πρόσφατη μελέτη στο περιοδικό Science (10.1126/science.abb7269) δημοσιεύθηκαν δεδομένα σχετικά με ένα αντίσωμα που είχε απομονωθεί 2 δεκαετίες πριν από έναν ασθενή που νόσησε από τη νόσο SARS. Το αντίσωμα αυτό βρέθηκε να αναγνωρίζει τον νέο κορωνοϊό, αλλά δυστυχώς η αλληλεπίδραση δεν ήταν αρκετά ισχυρή ώστε να μπορέσει να τον αδρανοποιήσει και να αποτρέψει τη μόλυνση των ανθρώπινων κυττάρων. Ένα σημαντικό εύρημα στη μελέτη αυτή είναι ότι το αντίσωμα αυτό προσδένεται σε μια περιοχή που είναι πολύ όμοια μεταξύ του ιού SARS-CoV και του νέου κορωνοϊού. Η περιοχή αυτή αποκαλύπτεται μόνο όταν ο ιός πρόκειται να μολύνει ανθρώπινα κύτταρα, οπότε ένα ενδεχόμενο εμβόλιο θα μπορούσε να στοχεύσει αυτό το τμήμα της συγκεκριμένης ιικής πρωτεΐνης - απλώς θα πρέπει να προσδένεται πιο ισχυρά προκειμένου να μπορεί να αδρανοποιεί τον ιό. Στην παρούσα φάση η συγκεκριμένη ομάδα απομονώνει αντισώματα από ασθενείς που έχουν αναρρώσει από τον COVID-19 προκειμένου να μελετήσει τις θέσεις πρόσδεσής τους στις εξωτερικές πρωτεΐνες του ιού. Όπως δε αναφέρει το περιοδικό Nature στην ανασκόπηση ερευνητικών εξελίξεων για COVID-19 την εβδομάδα 11-17 Απριλίου, στην παρούσα φάση σειρά διαφορετικών τεχνολογιών δοκιμάζονται από διάφορους φορείς στις ΗΠΑ (Inovio Pharmaceuticals), Κίνα (Shenzhen Geno-Immune Medical Institute) και Γερμανία (BioNTechSE σε συνεργασία με Pfizer) για την ανάπτυξη εμβολίων έναντι του κορωνοϊoύ που προκαλεί τη νόσο COVID-19. Με βάση τα παραπάνω δεδομένα, εάν ο ιός εμφανίζει σχετικά συχνά μεταλλάξεις, ακόμα και εάν παρασκευαστεί ένα αποτελεσματικό εμβόλιο, αυτό είναι πιθανό να χρειάζεται συχνή ανανέωση (όπως π.χ. το εμβόλιο της γρίπης, που ανανεώνεται κάθε χρόνο) ώστε να περιέχει πρωτεΐνες από νεότερα στελέχη του ιού. Ένα άλλο ενδεχόμενο αν ο ρυθμός των μεταλλάξεων βρεθεί ότι είναι πιο γρήγορος, είναι η παρασκευή αποτελεσματικού εμβολίου να γίνει πιο δύσκολη, ενώ η νόσηση από COVID-19 δεν θα εξασφαλίζει μακρά ανοσία (κάτι τέτοιο συμβαίνει και με άλλους ιούς, όπως της γρίπης). Τέλος, μεταλλάξεις που αφορούν σε πρωτεΐνες του ιού που θα αποτελέσουν στόχους για αντιικά φάρμακα μπορεί να έχουν αποτέλεσμα την ανάπτυξη αντοχής στα φάρμακα αυτά και την ανάγκη για την ανάπτυξη πολλών και διαφορετικών φαρμάκων που θα χορηγούνται σε συνδυασμό και ανάλογα με το γενετικό προφίλ του ιού σε κάθε άνθρωπο (όπως π.χ. στη λοίμωξη με τον ιό HIV). Πηγή: ΑΠΕ-ΜΠΕ\nΒενιζέλειο: Αρνητικό και το δεύτερο τεστ για κορωνοϊό της 17χρονης από τη Λέρο\nΑρνητική στον κορωνοϊό είναι η 17χρονη που μεταφέρθηκε τα ξημερώματα με Super Puma από την Λέρο στο Ηράκλειο και το Βενιζέλειο Νοσοκομείο με υψηλό πυρετό. Η κοπέλα κρίθηκε αναγκαίο να μεταφερθεί σε νοσοκομείο αναφοράς καθώς διαγνώστηκε με πνευμονία κι αντιμετωπίστηκε ως ύποπτο κρούσμα. Ωστόσο και το δεύτερο τεστ για κορωνοϊό όπως και το πρώτο που έγινε στον “Ευαγγελισμό” βγήκε αρνητικό. Η κοπέλα εξακολουθεί να νοσηλεύεται στο νοσοκομείο και λαμβάνει την κατάλληλη ιατρική φροντίδα. Το παραπάνω δείγμα καθώς κι άλλα πέντε δείγματα στάλθηκαν στο εργαστήριο Ιολογίας του ΠΑΓΝΗ. Στο σύνολο τους ήταν όλα αρνητικά. Πηγή: ΑΠΕ-ΜΠΕ\nΚορωνοϊός: 130 θάνατοι – 27 νέα κρούσματα – 2.490 συνολικά – 48 διασωληνωμένοι\nΣυνολικά, έως τώρα έχουν γίνει 61.407 τεστ για τον ιό – «Δεν θα χαλαρώσουμε απότομα, αλλά σταδιακά και ελεγχόμενα» τόνισε ο καθηγητής, αναφορικά με την άρση των μέτρων, την ολοκλήρωση της οποίας προσδιόρισε σε βάθος δύο μηνών Ανακοινώθηκε επίσημα ότι οι νεκροί στην Ελλάδα έχουν φτάσει τους 130, ενώ έχουμε πλέον και 27 νέα κρούσματα. Συνολικά τα κρούσματα στην χώρα μας έχουν φτάσει τα 2.490, ενώ 48 συνάνθρωποι μας βρίσκονται σε κρίσιμη κατάσταση σε ΜΕΘ. Νωρίτερα σήμερα, στην κλινική «Ταξιάρχαι» μετέβη ο Σωτήρης Τσιόδρας, ενώ έχει ήδη ξεκινήσει η μεταφορά ασθενών που βρέθηκαν θετικοί στον κορωνοϊό στα νοσοκομεία ΝΙΜΤΣ και «Αττικόν». Σε εξέλιξη βρίσκεται η ιχνηλάτηση σε δύο ιδιωτικές κλινικές υγείας στην Αττική που εντοπίστηκαν κρούσματα κορωνοϊού, ενώ έχει διαταχθεί κατεπείγουσα προκαταρκτική εξέταση προκειμένου να διερευνηθεί το ενδεχόμενο διάπραξης κακουργηματικού βαθμού αδικήματος. Πηγή: ΑΠΕ-ΜΠΕ\nΑκόμα και η ήπια άσκηση μπορεί να αντιμετωπίσει τις βλάβες που προκαλεί ένα εγκεφαλικό, σύμφωνα με νέα μελέτη. «Το εγκεφαλικό αποτελεί κύρια αιτία αναπηρίας στους ηλικιωμένους» τόνισε η επικεφαλής της έρευνας Neha Gothe, καθηγήτρια κινησιολογίας στο Πανεπιστήμιο του Ιλινόις. «Γνωρίζουμε ότι η σωματική δραστηριότητα μπορεί να βελτιώσει την ποιότητα ζωής και την ανάρρωση μετά το εγκεφαλικό, αλλά σχεδόν καμία έρευνα δεν έχει εξετάσει το πώς η σωματική δραστηριότητα διαφορετικών εντάσεων επηρεάζει τη σωματική λειτουργία μεταξύ των επιζώντων από εγκεφαλικό επεισόδιο» πρόσθεσε. Για τη μελέτη, η Gothe και οι συνεργάτες της αξιολόγησαν την καθημερινή σωματική δραστηριότητα 30 επιζώντων από εγκεφαλικό επεισόδιο για μια εβδομάδα, εξετάζοντας πόσο κινήθηκαν και πόσο καλά ανταποκρίνονταν σε καθημερινές λειτουργίες όπως η είσοδος και η έξοδος από ένα αυτοκίνητο ή το να βάλουν νερό σε ποτήρι από μια βαριά κανάτα. Οι συμμετέχοντες στη μελέτη έκαναν κατά μέσο όρο μόλις επτά λεπτά μέτριας έως έντονης δραστηριότητας την ημέρα, σύμφωνα με τα ευρήματα. Αντίθετα, οι ήπιες σωματικές δραστηριότητες ξεπερνούσαν καθημερινά τις τρεις ώρες κατά μέσο όρο. Τέτοιες ήταν το χαλαρό περπάτημα, η φροντίδα του σπιτιού, η κηπουρική και άλλες χαλαρές δραστηριότητες. Η ποσότητα της μέτριας έως έντονης σωματικής δραστηριότητας ήταν ο καλύτερος προγνωστικός δείκτης των επιπέδων σωματικής λειτουργίας των επιζώντων, αλλά η ικανότητά τους να εκτελούν καθημερινά καθήκοντα συνδέεται πολύ στενότερα με το χρόνο που έκαναν ελαφριά σωματική δραστηριότητα, όπως χαλαρούς περιπάτους ή εύκολες δουλειές του σπιτιού. «Τα ευρήματά μας είναι προκαταρκτικά αλλά υποδηλώνουν ότι - εκτός από τη μέτρια έως έντονη σωματική δραστηριότητα - η καθημερινή ρουτίνα που μας κινητοποιεί και μας αναγκάζει να ασχολούμαστε με ελαφρύτερα καθήκοντα συμβάλλει και στην καλύτερη σωματική λειτουργία των επιζώντων από εγκεφαλικό επεισόδιο» δήλωσε η Gothe. «Η ήπια σωματική δραστηριότητα είναι υγιεινή και ωφέλιμη, ειδικά για τους χρονίως πάσχοντες, όπως όσους έχουν υποστεί εγκεφαλικό», κατέληξε. Η μελέτη δημοσιεύθηκε στην επιστημονική επιθεώρηση American Journal of Physical Medicine and Rehabilitation. Πηγή: healthday\nΔεν είναι μυστικό ότι ορισμένες τροφές μπορεί να σας βοηθήσουν να μειώσετε τα επίπεδα της “κακής” (LDL) χοληστερόλης, η οποία προκαλεί συσσώρευση πλάκας στις αρτηρίες και οδηγεί σε καρδιακή νόσο, καρδιακές προσβολές και εγκεφαλικό επεισόδιο. Το να μειωθεί η χοληστερίνη, έχει συνδεθεί με μια “άνοστη” διατροφή. Αλλά οι ειδικοί επισημαίνουν, ότι αυτό δεν είναι απαραίτητα αληθές. Υπάρχουν τροφές που είναι εύγεστες και ταυτόχρονα ευεργετικές για την μείωση της LDL χοληστερόλης. Δείτε ποιες τροφές είναι αυτές και προσπαθήστε να τις επιλέγετε περισσότερο στην διάρκεια του εβδομαδιαίου διατροφικού σας προγράμματος, προκειμένου να ρίξετε τα επίπεδα της χοληστερίνης στο αίμα. Τροφές που βοηθούν να μειώσετε την χοληστερίνη Μαύρη σοκολάτα Περιέχει φλαβονοειδή (αντιοξειδωτικές ουσίες) που βοηθούν στην μείωση των επιπέδων της LDL χοληστερόλης. Απλά φροντίστε να την καταναλώνετε με μέτρο. Η σοκολάτα έχει υψηλή περιεκτικότητα σε κορεσμένα λίπη και ζάχαρη. Μπορείτε επίσης να χρησιμοποιήσετε σκούρα, άγλυκη σκόνη κακάο στη μαγειρική σας, για εξίσου καλά αποτελέσματα. Αβοκάντο Περιέχει ελαϊκό οξύ, το οποίο βοηθά στην μείωση της κακής χοληστερόλης στο αίμα σας. Επίσης, το έλαιο από αβοκάντο, το οποίο έχει μια λεπτή, γλυκιά γεύση, μπορεί επίσης να αντικαταστήσει άλλα έλαια στην μαγειρική. Κόκκινο κρασί Το κόκκινο κρασί περιέχει ρεσβερατρόλη, μια ουσία που βρίσκεται στην κόκκινη φλούδα των σταφυλιών. Αυτή μπορεί να προστατεύσει τα αιμοφόρα αγγεία από την δημιουργία θρόμβων, ενώ ταυτόχρονα μειώνει την LDL χοληστερόλη. Μαύρο και πράσινο τσάι Τόσο το μαύρο, όσο και το πράσινο τσάι περιέχουν ισχυρά αντιοξειδωτικά που ρίζνουν τα επίπεδα χοληστερόλης. Το πράσινο τσάι περιέχει συνήθως περισσότερες από αυτές τις αντιοξειδωτικές ουσίες, καθώς προέρχεται από φύλλα δεν έχουν υποστεί ζύμωση και είναι λιγότερο επεξεργασμένα. Ξηροί καρποί Οι ξηροί καρποί είναι πλούσιοι σε πολυακόρεστα λιπαρά οξέα. Έτσι, τα αμύγδαλα, τα καρύδια και τα φιστίκια μπορούν να σας βοηθήσουν στην μείωση των επιπέδων της LDL χοληστερόλης. Απλά, αποφύγετε τους αλατισμένους ξηρούς καρπούς και μην υπερβαίνετε τα 40γρ την ημέρα, επειδή οι ξηροί καρποί έχουν επίσης υψηλή περιεκτικότητα σε θερμίδες. Πηγή: ΑΠΕ-ΜΠΕ\nΈρευνα: Η νικοτίνη πιθανόν να προστατεύει από τον κορονοϊό\nΗ νικοτίνη είναι πιθανόν ότι έχει κάποια προστατευτική δράση στην προσβολή από τον νέο κορονοϊό, σύμφωνα με ερευνητές στην Γαλλία, όπου θα πραγματοποιηθούν δοκιμές πρόληψης και θεραπείας με την χρήση τσιρότων νικοτίνης στο νοσοκομείο La Pitié-Salpêtrière στο Παρίσι. Η υπόθεση της έρευνας υποστηρίζεται από την ύπαρξη χαμηλού ποσοστού καπνιστών μεταξύ των νοσηλευομένων ασθενών της Covid-19, όπως έχει διαπιστωθεί από σειρά μελετών ανά τον κόσμο. Η επιβεβαίωση αυτού του γεγονότος θα έλθει από τα αποτελέσματα γαλλικής έρευνας που πραγματοποιείται επί 350 νοσηλευόμενων ασθενών και 150 ελαφρύτερων περιστατικών της Covid-19 ( που έχουν επιβεβαιωθεί από τεστ PCR). «Μεταξύ των ασθενών αυτών δεν υπάρχουν παρά 5% καπνιστές», δήλωσε ο καθηγητής Ιατρικής Zahir Amoura, επικεφαλής της μελέτης. «Δηλαδή, υπάρχουν 80% λιγότεροι καπνιστές μεταξύ των ασθενών της Covid-19 σε σχέση με το ποσοστό τους στον γενικό πληθυσμό, ίδιου φύλου και ηλικίας». «Σύμφωνα με την υπόθεση, η νικοτίνη προσκολλάται στον κυτταρικό υποδοχέα που χρησιμοποιείται από τον κορονοϊό και τον εμποδίζει να προκολληθει» και κατά συνέπεια να διεισδύσει στα κύτταρα και να εξαπλωθεί στον οργανισμό», δηλώνει ο καθηγητής Jean-Pierre Changeux, του Ινστιτούτου Παστερ και του Collège de France. Ο επιφανής νευροβιολόγος, ειδικός στους νικοτινικούς υποδοχείς, είναι εκ των συντακτών άρθρου για το θέμα αυτό στην επιθεώρηση Comptes Rendus de Biologie , της Ακαδημίας Επιστημών, της οποίας είναι μέλος. Αφού δόθηκε το πράσινο φως με την υποστήριξη του υπουργού Υγείας της Γαλλίας Ολιβιέ Βεράν, τα τσιρότα νικοτίνης θα χορηγηθούν με διαφορετικές δοσολογίες σε τρεις δοκιμές: προληπτικά σε υγειονομικό προσωπικό, για να διαπιστωθεί εάν έχουν προστατευτική δράση, θεραπευτικά σε νοσηλευόμενους ασθενείς, για την άμβλυνση των συμπτωμάτων τους και τέλος σε βαριά περιστατικά που βρίσκονται στην εντατική, σύμφωνα με τον καθηγητή Zahir Amoura, ο οποίος θεωρεί ότι είναι πιθανόν οι καπνιστές ασθενείς να δουν επιβάρυνση της κατάστασής τους εξαιτίας της απότομης στέρησης του καπνού, αλλά αυτό μένει να επιβεβαιωθεί. Ωστόσο, οι μελέτες αυτές δεν θα πρέπει να παρακινήσουν τον πληθυσμό να προσφύγει στο κάπνισμα. Το κάπνισμα είναι επιβλαβές για τους πνεύμονες και βλάπτει την υγεία (καρκίνοι, καρδιαγγειακές νόσοι...), προειδοποιούν οι γιατροί για να προλάβουν τυχόν επιδρομή στα περίπτερα. Ο κεντρικός ρόλος του υπο εξέτασιν υποδοχέα, του νικοτινικού υποδοχέα της ακετυλοχολίνης, στην εξάπλωση του ιού στον οργανισμό, θα έδινε μία εξήγηση για την εμφάνιση διαφόρων συμπτωμάτων της Covid-19, όπως η απώλεια της όσφρησης και οι νευρολογικές επιπλοκές, σύμφωνα με τους ερευνητές. Πηγή: ΑΠΕ-ΜΠΕ\nΠώς ο κορονοϊός εξαφάνισε την γρίπη - Γιατί είναι ανησυχητικό\nΤουλάχιστον ένα θύμα της πανδημίας του κοροναϊού δεν θα το κλάψει κανείς. Η γρίπη, που κάθε χρόνο σκοτώνει χιλιάδες ανθρώπους σε όλο τον κόσμο, εξαφανίστηκε σχεδόν στην Ευρώπη τον περασμένο μήνα, καθώς το lockdown λόγω του κορονοϊού επιβράδυνε τη μετάδοσή της, σύμφωνα με στοιχεία της ΕΕ και επιστήμονες. Η έξαρση της χειμωνιάτικης γρίπης του βόρειου ημισφαιρίου διαρκεί συνήθως από τον Οκτώβριο μέχρι τα μέλη Μαΐου και μερικές φορές αφαιρεί ζωές στην κλίμακα της COVID-19, παρά την ύπαρξη ενός εμβολίου. Η γρίπη σκότωσε 152.000 ανθρώπους στην Ευρώπη τον χειμώνα του 2017-18. Μέχρι τώρα η COVID-19 θέρισε σχεδόν 100.000 ζωές σε όλη την ήπειρο, αν και σε μια μικρότερη χρονική περίοδο. ”Η εποχιακή γρίπη τελείωσε πιο γρήγορα απ’ ό,τι συνήθως φέτος και αυτό είναι πιθανό να οφείλεται στα μέτρα που ελήφθησαν για τον SARS-CoV-2, όπως η κοινωνική αποστασιοποίηση και η μάσκα», δήλωσε στο πρακτορείο Ρόιτερ ο Χόλγκερ Ραμπενάου, ιολόγος στο Πανεπιστημιακό Νοσοκομείο της Φρανκφούρτης, χρησιμοποιώντας την επιστημονική ονομασία του νέου κορoναϊού. Γιατί ανησυχεί η έλλειψη περιστατικών Παρότι ευπρόσδεκτη, η έλλειψη περιστατικών μπορεί να επιβραδύνει την πρόοδο προς ένα εμβόλιο για τη γρίπη της επόμενης σεζόν. Τα εργαστήρια έχουν πλημμυρίσει με COVID-19 και είχαν λιγότερα δείγματα για τη γρίπη στη διάθεσή τους, κάτι που σημαίνει ότι «μπορεί να μην έχουν την πλήρη εικόνα του ιού που κυκλοφορεί στο τελευταίο τμήμα της σεζόν», δήλωσε ο Πάσι Πεντίνεν, υψηλόβαθμος ειδικός στη γρίπη στο Πανεπιστημιακό Κέντρο για την Πρόληψη και τον Έλεγχο των Ασθενειών (ECDC). Λιγότερα δεδομένα και καθυστερήσεις στην επεξεργασία πληροφοριών μπορεί να επηρεάσουν την ποιότητα του εμβολίου για τη χειμωνιάτικη γρίπη του 2021 στο νότιο ημισφαίριο, η σύνθεση του οποίου αποφασίζεται συνήθως τον Σεπτέμβριο στη βάση δειγμάτων που συλλέγονται στις αρχές του έτους. «Μπορεί να είναι ένα πρόβλημα», δήλωσε ο Πεντίνεν στο Ρόιτερ, καθώς λιγότερες πληροφορίες για τις πιθανές μεταλλάξεις του φετινού ιού μειώνουν τις πιθανότητες να παρασκευαστεί το πλέον αποτελεσματικό εμβόλιο για στελέχη που αναμένεται να επικρατήσουν το επόμενο έτος. Το πρόβλημα δεν είναι πιθανό να επηρεάσει το εμβόλιο του ερχόμενου χειμώνα για το βόρειο ημισφαίριο επειδή η σύνθεσή του αποφασίστηκε τον Φεβρουάριο, είπε ο Πεντίνεν. Οι αποφάσεις για τη σύνθεση των εμβολίων λαμβάνονται πολύ νωρίς επειδή χρειάζονται πολλοί μήνες για να παρασκευαστούν τα εκατομμύρια εμβόλια που απαιτούνται κάθε χρόνο. Τα στοιχεία για θανάτους που συνδέονται με τη γρίπη δεν είναι ακόμη διαθέσιμα αλλά κάποιες αρχικές εκτιμήσεις δείχνουν ότι η θνητότητα ήταν πολύ χαμηλότερη φέτος. Μόνο 4.000 ασθενείς με γρίπη χρειάστηκε να νοσηλευθούν σε μονάδες εντατικής θεραπείας αυτή τη σεζόν, σύμφωνα με στοιχεία από 11 ευρωπαϊκές χώρες, περίπου ο μισός αριθμός την ίδια περίοδο τα προηγούμενα δύο χρόνια. Τα μέτρα της Δανίας Η Δανία, που εφάρμοσε αυστηρά μέτρα περιορισμού στις αρχές Μαρτίου, είδε μόνο ένα μέρος του συνήθους απολογισμού θανάτων των περίπου 1.000 ανθρώπων από γρίπη αυτό τον χειμώνα, δήλωσε ο Λάσε Βέστεργκααρντ, ειδικός στις μεταδοτικές ασθένειες στο Ινστιτούτο Statens Serum της Δανίας. Η Δανία έχει καταγράψει μέχρι σήμερα, 20 Απριλίου, 355 θανάτους από COVID-19, σύμφωνα με μια καταμέτρηση του Ρόιτερ. Ακόμη και χωρίς τον κοροναϊο, η φετινή περίοδος της γρίπης ήταν ήπια, με την κορύφωση των εξακριβωμένων κρουσμάτων να φθάνει στα τέλη Ιανουαρίου και να σημειώνεται απότομη πτώση των περιστατικών από τότε, σύμφωνα με στοιχεία της ΕΕ και ειδικούς. Μέχρι τα τέλη Μαρτίου, αφού είχαν εφαρμοστεί τα μέτρα του lockdown για μερικές εβδομάδες σε ολόκληρη την Ευρώπη, οι καταγεγραμμένες εξάρσεις γρίπης είχαν σχεδόν εξαφανιστεί. Η δραστηριότητα της εποχικής γρίπης ήταν επίσης χαμηλότερη αυτή τη σεζόν στην Ιαπωνία, πιθανόν λόγω των μέτρων για τον κοροναϊό όπως οι μάσκες ή το πιο συχνό πλύσιμο των χεριών, σύμφωνα με μια μελέτη που δημοσιεύθηκε αυτό τον μήνα από ειδικούς του Πανεπιστημίου του Τόκιο και το ιαπωνικό κέντρο για τον έλεγχο των ασθενειών. Ενώ το lockdown φαίνεται να έχει εμποδίσει τη μετάδοση της γρίπης, δεν είναι σαφές αν η υποκαταγραφή μπορεί να έχει επίσης συμβάλει στον προφανώς πρώιμο θάνατό της. Οι άνθρωποι με ηπιότερα συμπτώματα γρίπης απέφυγαν ως επί το πλείστον τα νοσοκομεία στη διάρκεια της COVID-19, λένε ειδικοί. Πηγή: ΑΠΕ-ΜΠΕ\nΔέκα απλά tips για να χάσετε τα κιλά του Πάσχα χωρίς δίαιτα\nΤο φετινό Πάσχα ήταν σίγουρα διαφορετικό για όλους μας, αφού η πανδημία του κοροναϊού μάς κρατάει κλεισμένους στα σπίτια και μακρυά από τα αγαπημένα μας πρόσωπα. Ωστόσο, για ακόμη μία χρόνια ήταν μια περίοδος που φάγαμε παραπάνω και καταλήξαμε με μερικά κιλάκια επιπλέον. Αν αναλογιστεί μάλιστα κανείς ότι η καραντίνα μάς είχε ήδη βγάλει εκτός διατροφικού προγράμματος, δεν είναι να απορείτε που το κουμπί του τζιν κλείνει με δυσκολία. Ωστόσο, η λύση στα περιττά κιλά δεν είναι οι ακραίες και εξαντλητικές δίαιτες, οι οποίες όχι μόνο αποδεικνύονται αναποτελεσματικές μακροπρόθεσμα, αλλά αποδυναμώνουν και το ανοσοποιητικό μας σύστημα. Τα καλά νέα είναι ότι μπορείτε να αδυνατίσετε εύκολα, χωρίς να καταφύγετε σε στερητικές δίαιτες, αλλάζοντας μόνο μικρά πράγματα στην καθημερινή διατροφή σας. Ας δούμε τι πρέπει να κάνετε. 10 tips για εύκολη απώλεια βάρους 1. Μην παραλείπετε το πρωινό Ακόμη και τώρα που μένετε σπίτι, δεν πρέπει να παραλείπετε το πρωινό νομίζοντας ότι έτσι γλιτώνετε θερμίδες. Ένα πρωινό αποτελούμενο κυρίως από πρωτεΐνες, όχι μόνο θα ικανοποιήσει την πείνα σας, αλλά και θα σας κρατήσει χορτάτη για περισσότερη ώρα. Προτιμήστε, λοιπόν, να φάτε αυγά με τυρί κότατζ αντί για ψωμί με μαρμελάδα. 2. Κάντε το τσιμπολόγημα σύμμαχό σας Μπορεί παλαιότερα να κυριαρχούσε η αντίληψη ότι το τσιμπολόγημα είναι εχθρός της σιλουέτας σας, σήμερα όμως οι διατροφολόγοι θεωρούν πως είναι καλύτερα να ικανοποιείτε την πείνα σας αντί στο τέλος της ημέρας να καταβροχθίζετε ό,τι βρεθεί μπροστά σας. Οι καλύτερες επιλογές για σνακ είναι οι πρωτεϊνούχες τροφές, όπως μία φέτα τυρί ή μια κουταλιά φυστικοβούτυρο με κομμάτια μήλου. 3. Οργανώστε την κουζίνα σας Γιατί να δυσκολεύετε την προσπάθειά σας να αδυνατίσετε κρατώντας στο σπίτι σας λιχουδιές; Όλοι ξέρουμε άλλωστε ότι εκείνα τα μπισκότα που αντικρύζετε κάθε φορά που ανοίγετε το ντουλάπι, είναι πολύ πιθανό να φαγωθούν σε μια ξαφνική μεταμεσονύκτια λιγούρα. Αποφύγετε, λοιπόν, να αγοράσετε καθετί ανθυγιεινό και εφοδιαστείτε τροφές που θα σας κρατήσουν χορτάτη χωρίς να σας επιβαρύνουν με περιττές θερμίδες. Τα φρέσκα φρούτα, τα λαχανικά, ο τόνος σε κονσέρβα, οι φέτες γαλοπούλας και οι ανάλατοι ξηροί καρποί είναι μερικές από τις υγιεινές τροφές που δεν πρέπει να λείπουν από τη διατροφή σας. 4. Ασχοληθείτε με κάτι άλλο Όταν είστε συνέχεια μέσα στο σπίτι, είναι λογικό να έχετε λιγούρες, ακόμη κι αν δεν πεινάτε πραγμάτικά. Αυτό συμβαίνει πιθανότατα είτε επειδή νιώθετε νευρικότητα και δεν έχετε πού να την εκτονώσετε είτε επειδή έχετε βαρεθεί. Την επόμενη φορά που θα σας μπει ο πειρασμός να ορμήξετε στα πατατάκια, αρπάξτε το κινητό σας και τηλεφωνήστε σε μια φίλη σας, ώστε να ξεχάσετε τη λιγούρα σας. Άλλωστε, έρευνα έχει δείξει ότι οι λιγούρες κρατούν περίπου 5′. 5. Μείνετε ενυδατωμένη Δεν είναι λίγες οι φορές που νομίζετε ότι πεινάτε, ενώ στην πραγματικότητα απλώς διψάτε. Άλλωστε, το νερό έχει την ιδιότητα όχι μόνο να μας ενυδατώνει, αλλά και να περιρίζει την όρεξή μας. Φροντίστε, λοιπόν, να γεμίζετε ξανά και ξανά το ποτήρι σας, καθώς και να πίνετε πράσινο τσάι, το οποίο έχει αντιοξειδωτικές ιδιότητες. 6. Κινηθείτε Μπορεί τα γυμναστήρια να παραμένουν κλειστά, χρειάζεται όμως να γυμνάζεστε σταθερά, 3 φορές την εβδομάδα, ώστε να κάψετε θερμίδες και να αυξήσετε τη μυϊκή σας μάζα. Σε αυτό το σημείο να σας υπενθυμίσουμε ότι όσο μεγαλύτερη μυϊκή μάζα έχει κανείς, τόσο μεγαλύτερες καύσεις κάνει ο οργανισμός του. Βγείτε, λοιπόν, για τρέξιμο ή γυμναστείτε στο σπίτι. 7. Μείνετε μακριά από το αλκοόλ Μπορεί ένα ποτήρι κρασί να κάνει πιο υποφερτές τις βραδιές της καραντίνας, όμως τα αλκοολούχα ποτά περιέχουν πολλές υγρές θερμίδες και παράλληλα σας ανοίγουν την όρεξη. Επίσης, το αλκοόλ αποδυναμώνει το ανοσοποιητικό σύστημα, οπότε αποφεύγοντάς το κάνετε καλό και στη σιλουέτα και στην υγεία σας. 8. Ρίξτε το στα φρούτα Τα φρούτα είναι φτωχά σε θερμίδες και πλούσια σε φυτικές ίνες, οι οποίες θα σας κρατήσουν χορτάτη για περισσότερη ώρα. Φροντίστε να τρώτε φρούτα δύο φορές την ημέρα και θα δείτε αισθητή διαφορά στην όρεξή σας. 9. Κάντε τον ύπνο προτεραιότητα Αντί να περνάτε τις νύχτες της καραντίνας κάνοντας binge watching μέχρι το ξημέρωμα, ξαπλώστε στο κρεβάτι σας μια λογική ώρα και ρυθμίστε το ξυπνητήρι σας 8 ώρες μετά. Αυτή η μικρή αλλαγή μπορεί να σας οδηγήσει σε πιο υγιεινές διατροφικές επιλογές, αφού όταν είστε ξεκούραστη είναι λιγότερο πιθανό να αναζητήσετε παχυντικές, λιπαρές τροφές. 10. Ανεβείτε στη ζυγαριά Φροντίστε να ζυγίζεστε μία φορά την εβδομάδα, πάντα πρωί και νηστική, ώστε να παρακολουθείτε την πρόοδό σας. Αν βλέπετε το βάρος σας σταθερό ή να αυξάνεται, είναι μια ένδειξη ότι κάτι δεν κάνετε σωστά. Ίσως χρειαστεί, λοιπόν, να επιλέξετε πιο ελαφριές τροφές ή να κινηθείτε περισσότερο. Πηγή: ΑΠΕ-ΜΠΕ\nΑνακοίνωση για τη σχέση του καπνίσματος με τον κορονοϊό εξέδωσε η Επιτροπή Εμπειρογνωμόνων του υπουργείου Υγείας για το κάπνισμα. "Η Επιτροπή Εμπειρογνωμόνων του Υπουργείου Υγείας για το Κάπνισμα εκτιμά ότι η πανδημία του νοσήματος από τον νέο κορονοϊό αναδεικνύει για πρώτη φορά το κάπνισμα ως άμεση απειλή της ανθρώπινης ζωής και της Δημόσιας Υγείας" αναφέρει η ανακοίνωση που υπογράφουν ο πρόεδρος της Επιτροπής Παναγιώτης Μπεχράκης και τα μέλη Αθηνά Καλοκαιρινού, Άννα Κοκκέβη Γιώργος Μπαλαφούτης, Ελεάνα Στουφή, Παναγιώτης Τσανάκας και Γιώργος Χρούσος. Η βιβλιογραφία της χρήσης προϊόντων καπνού (τσιγάρων, πούρων, ηλεκτρονικών τσιγάρων, ναργιλέ, θερμαινόμενων μη καιομένων, νέων καπνικών προϊόντων κ.α.) σε σχέση με τη νόσο COVID-19 δεν είναι πλούσια, επιβάλλεται όμως, η κατά το δυνατόν υπεύθυνη ενημέρωση του κοινού με βάση τα μέχρι στιγμής διεθνή δεδομένα και την εμπειρία των μελών της Επιτροπής. Συγκεκριμένα, από την Επιτροπή, επισημαίνονται τα ακόλουθα: 1.Μεταδοτικότητα COVID-19 Είναι αδιαμφισβήτητο, ότι κάθε χρήση καπνικού προϊόντος, ιδίως μάλιστα το χρόνιο κάπνισμα, προκαλεί μείωση της άμυνας του αναπνευστικού συστήματος και προδιαθέτει για εμφάνιση συχνών βρογχιτιδικών και πνευμονικών λοιμώξεων. Αυτό έχει πιστοποιηθεί για τους ιούς του κοινού κρυολογήματος και της γρίπης (Arcani L. 2004, Arch Intern Med), φαίνεται ότι επιβεβαιώνεται, ως προς την βαρύτερη πορεία της νόσου και για τον ιό SARS-CoV-2 (Zhang et al. Lancet 2020, Guan et al. NEJM 2020). Ειδικότερα, έχει αποδειχθεί ότι ο κορονοϊός αυτός προσπερνά σχετικά εύκολα την υπολειτουργική άμυνα του κροσσωτού επιθηλίου των αεροφόρων οδών των καπνιστών και προσκολλάται στο αναπνευστικό σύστημα με ειδικούς υποδοχείς του μετατρεπτικού ενζύμου της αγγειοτενσίνης (ACE-2).Η γονιδιακή έκφραση του ενζύμου αυτού είναι υπερλειτουργική στον καπνιστή (Cai 2020), ο οποίος με αυτόν το μηχανισμό παρέχει περισσότερους υποδοχείς και ακόμη πιο πρόσφορο έδαφος για προσκόλληση το ιού στον πνεύμονα(Zhang et al. Crit Care Med 2020) Επίσης τονίζεται ότι η χρήση προϊόντων καπνού : • συνεπάγεται πολύ μεγάλη αύξηση της επαφής των χεριών με το στόμα • φέρνει σε συχνή επαφή τα δάκτυλά με δυνητικά μολυσμένα αντικείμενα (πακέτο, σπίρτα, αναπτήρας, συσκευές ατμίσματος, συστήματα ναργιλέ κ.α.) ανεξάρτητα από τη χρήση προστατευτικών γαντιών • δυσχεραίνει τη σωστή χρήση μάσκας 2. Βαρύτητα COVID-19 Η γνωστή από την εποχική γρίπη, βαρύτερη πορεία των ιογενών λοιμώξεων του αναπνευστικού συστήματος στους χρήστες προϊόντων καπνού, επιβεβαιώνεται και με τον SARS-CoV-2.Αναφορές από την Κίνα ανεβάζουν το ποσοστό των καπνιστών ασθενών με COVID-19 που χρειάσθηκε να εισαχθούν σε ΜΕΘ στο 12.3%, ενώ οι μη καπνιστές ήταν μόλις 4,7% (Guan et al NEJM 2020) 3. Δυσμενής πρόγνωση COVID-19 Πρόσφατη μελέτη από τη Κίνα (Zhou et al 2020) αναφέρει 9% απώλεια ζωής σε καπνιστές, συγκριτικά με 4% σε μη καπνιστές ασθενείς 4. Διασπορά COVID-19 Ο προσυμπτωματικός ή ασυμπτωματικός καπνιστής και ιδίως ο πάσχων από ΧΑΠ, με τον χρόνιο βήχα του, προκαλεί μεγαλύτερη σταγονιδιακή διασπορά της νόσου. Τα μικροσταγονίδια από βίαιη εκπνοή ή βήχα σε κλειστό χώρο εξακοντίζονται με ταχύτητα άνω των 10m/sec και φθάνουν σε απόσταση μεγαλύτερη των επτά μέτρων (Bourbuido L. JAMA 2020) Ο χρήστης προϊόντων καπνού, επιπλέον παράγει ρύπους που δυνητικά συμβάλλουν στη διασπορά της νόσου (αποτσίγαρα, αιωρούμενα σωματίδια, τριτογενές κάπνισμα από ρύπανση δαπέδου, επίπλων κ.α.) 5. Παθητικό κάπνισμα - προστασία παιδιών Η απαγόρευση των μετακινήσεων, που εφαρμόζεται για την αντιμετώπιση της πανδημίας, αυξάνει τον κίνδυνο οικογενειακής έκθεσης, ιδίως μικρών παιδιών, σε δευτερογενές και τριτογενές παθητικό κάπνισμα μέσα στο σπίτι Στον καπνιστή, που έχει απόλυτη ανάγκη το κάπνισμα, συνιστάται να καπνίζει μόνο σε εξωτερικό χώρο (αυλή ή βεράντα) και εκτός θέας μικρών παιδιών 6. Περιορισμός στο σπίτι - stress Ο περιορισμός στο σπίτι και η συνεχής συμβίωση μέσα σε μικρό χώρο είναι στρεσογόνοι παράγοντες που μπορεί να επηρεάσουν αρνητικά το συναίσθημα, τον ύπνο, τις ανθρώπινες σχέσεις και να αυξήσουν την επιθυμία των καπνιστών για χρήση καπνικών προϊόντων. Το ίδιο ισχύει για την αυξημένη επιθυμία για πρόσληψη γλυκών και αλκοόλ Η διατήρηση μιας τακτικής ρουτίνας στο ύπνο, στα γεύματα, στην άσκηση, στην εργασία και στη διασκέδαση θα μετριάσει της αρνητικές επιδράσεις της απομόνωσης Η υπερσυγκέντρωση στις ειδήσεις για τον ιό δεν βοηθάει και η ασχολία αυτή προτείνεται να είναι περιορισμένη. Με βάση τις παρά πάνω συνοπτικές παρατηρήσεις, η Επιτροπή Εμπειρογνωμόνων για τον Έλεγχο του Καπνίσματος επισημαίνει ότι: Η αμεσότητα και η οξύτητα της επιδημίας του κορονοϊού, αποτελεί έναν ιδιαίτερα σημαντικό λόγο για διακοπή και γενική μείωση της χρήσης προϊόντων καπνού, από κάθε είδους καπνιστή. Ευκολότερη είναι η άμεση διακοπή του καπνίσματος από ευκαιριακούς χρήστες, που ίσως είναι και λιγότερο εξαρτημένοι. Η αντιμετώπιση του στρες της απομόνωσης είναι σημαντικός συντελεστής διακοπής του καπνίσματος . Το παθητικό κάπνισμα μέσα στο σπίτι, κατά τη διάρκεια της απαγόρευσης των μετακινήσεων, είναι σοβαρό πρόβλημα για όλη τη οικογένεια και ιδίως για τα παιδιά. Αναμένεται με ενδιαφέρον η ανάλυση των αποτελεσμάτων του καπνίσματος ως παράγοντα κινδύνου σε σχέση με την εμφάνιση, την βαρύτητα και την έκβαση της νόσου CΟVID-19 στη χώρα μας. Η Επιτροπή θεωρεί ότι: Τέτοιου είδους άμεσες ανακοινώσεις επί του θέματος, θα συμβάλουν ουσιαστικά στην ωριμότερη αντιμετώπιση όχι μόνο του καπνίσματος αλλά και της διασποράς του ιού SARS-CoV-2. Ιδιαίτερη έρευνα επιβάλλεται για τον ρόλο του ενζύμου ACE-2,ως παράγοντα κινδύνου μεταδοτικότητας της πανδημίας, τόσον όσον αφορά στην συχνότερη εμφάνιση της νόσου σε καπνιστές, όσο και στην μακρόχρονη διασπορά του ιού από «ιαθέντες από τη νόσο» καπνιστές. "Η Επιτροπή μας είναι πρόθυμη και έτοιμη να συμβάλει σε τέτοιου είδους επιστημονική έρευνα. Οι μαθητές, και γενικά οι νέοι άνθρωποι, που έχουν διδαχθεί και γνωρίζουν τις συνέπειες της χρήσης προϊόντων καπνού, αυτήν την κρίσιμη περίοδο, καλούνται να υψώσουν ακόμη ισχυρότερη φωνή κατά του καπνίσματος για προστασία από τον κορονοϊό, τόσο των ίδιων των καπνιστών, όσο και όλης της οικογένειας. Τέλος, η Επιτροπή Εμπειρογνωμόνων για τον Έλεγχο του Καπνίσματος εκτιμά ότι η μέχρι σήμερα επιτυχής αντιμετώπιση της πανδημίας του κορονοϊού στη χώρα μας αποτελεί έκφραση της ίδιας ώριμης κοινωνικής συμπεριφοράς, που πρόσφατα οδήγησε στην εφαρμογή του αντικαπνιστικού νόμου και στην μείωση της χρήσης προϊόντων καπνού, με την απλή διαδικασία της αποδοχής και της πρόθυμης εφαρμογής των νόμων του κράτους για προστασία της δημόσια υγείας" σημειώνει η Επιτροπή που καταλήγει με το μήνυμα "ΜΕΝΟΥΜΕ ΣΠΙΤΙ ΚΑΙ ΔΕΝ ΚΑΠΝΙΖΟΥΜΕ" Πηγή: ΑΠΕ-ΜΠΕ\nΓερμανία: Τουλάχιστον έως το τέλος του έτους θα διαρκέσει η κρίση του κορωνοϊού\nΤουλάχιστον έως το τέλος του έτους θα διαρκέσει η κρίση του κορωνοϊού, εκτιμά ο πρόεδρος της Παγκόσμιας Ιατρικής Ένωσης καθηγητής Ούλριχ Μοντγκόμερι και υπογραμμίζει ότι, μέχρι να βρεθεί εμβόλιο κατά του ιού, «όλη η κοινωνική και επαγγελματική μας ζωή θα πρέπει να προσαρμοστεί». Μιλώντας στο Γερμανικό Πρακτορείο Ειδήσεων (dpa), ο κ. Μοντγκόμερι, ο οποίος είχε ταχθεί κατά της πλήρους απαγόρευσης κυκλοφορίας, χαιρέτισε τη συμφωνία ομοσπονδίας και κρατιδίων στη Γερμανία για περιορισμό της κυκλοφορίας και των επαφών των πολιτών. «Έχει μεγάλη διαφορά κάτι που το επιβάλλει το κράτος από κάτι που μπορεί κανείς να το διαχειριστεί ο ίδιος» δηλώνει ο Γερμανός γιατρός. Πηγή: ΑΠΕ-ΜΠΕ\nΗ Pfizer Inc. και η BioNTech SE ανακοίνωσαν πρόσφατα την υπογραφή δήλωσης πρόθεσης συνεργασίας σχετικά με την από κοινού ανάπτυξη και διάθεση (εκτός Κίνας) δυνητικού mRNA εμβολίου κατά του κορωνοϊού, με στόχο την πρόληψη της νόσου COVID-19. Οι εταιρείες σύναψαν Συμφωνητικό Διακίνησης Υλικού και Συνεργασίας, προκειμένου να μπορούν να ξεκινήσουν άμεσα να συνεργάζονται. Στόχος της συνεργασίας είναι να επιταχυνθεί η ανάπτυξη του προγράμματος BNT162 της BioNTech για δυνητικό mRNA εμβόλιο με νέο μηχανισμό δράσης (first-in-class) κατά του κορωνοϊού, οι κλινικές μελέτες του οποίου αναμένεται να ξεκινήσουν στα τέλη Απριλίου 2020. Η συγκεκριμένη συνεργασία προχωρά με ταχύτατους ρυθμούς χάρη στο προϋπάρχον πλαίσιο συνεργασίας στον τομέα έρευνας και ανάπτυξης, που εγκαινίασαν το 2018 οι δύο εταιρείες για την ανάπτυξη mRNA εμβολίων για την πρόληψη της γρίπης. «Είμαστε ευτυχείς που χάρη στη σταθερή και επιτυχημένη συνεργασία μας με την BioNTech, οι δύο εταιρείες μας είναι σε θέση να κινητοποιήσουν ταχύτατα και από κοινού τα μέσα που διαθέτουν για την αντιμετώπιση αυτής της παγκόσμιας πρόκλησης» δήλωσε ο Mikael Dolsten, επικεφαλής Επιστημονικός Υπεύθυνος και πρόεδρος του Τμήματος Παγκόσμιας Έρευνας, Ανάπτυξης και Ιατρικής της Pfizer. «Πιστεύουμε ότι ο συνδυασμός των δυνατοτήτων της Pfizer σε θέματα κλινικής ανάπτυξης, ρυθμιστικών αρχών και εμπορικής διάθεσης με την τεχνολογία και την τεχνογνωσία στον τομέα των mRNA εμβολίων, που διαθέτει η BioNTech ως πρωτοπόρος εταιρεία του κλάδου, ενισχύει τη δέσμευσή μας να προβούμε σε κάθε δυνατή ενέργεια για την καταπολέμηση αυτής της κλιμακούμενης πανδημίας, το ταχύτερο δυνατό». «Πρόκειται για μια πανδημία σε παγκόσμια κλίμακα, για την αντιμετώπιση της οποίας απαιτείται παγκόσμια προσπάθεια. Ενώνοντας τις δυνάμεις μας με τον εταίρο μας Pfizer, πιστεύουμε ότι θα επιταχύνουμε τις προσπάθειές μας για τη δημιουργία ενός εμβολίου κατά του κορωνοϊού, που θα τεθεί στη διάθεση των συνανθρώπων μας, που το έχουν ανάγκη, σε όλον τον κόσμο» επισήμανε από την πλευρά του ο Ugur Sahin, συνιδρυτής και γενικός διευθυντής της BioNTech. Και οι δύο εταιρείες αναμένουν να διαθέσουν πλειάδα κέντρων έρευνας και ανάπτυξης, μεταξύ αυτών και κέντρα στις ΗΠΑ και τη Γερμανία, για τη διεξαγωγή των δραστηριοτήτων που αναφέρονται στο συμφωνητικό συνεργασίας. Η συνεργασία των δύο εταιρειών θα ξεκινήσει άμεσα. Οι οικονομικοί όροι της συμφωνίας, καθώς και οι λεπτομέρειες όλων των δραστηριοτήτων που σχετίζονται με την ανάπτυξη, την παραγωγή και τη δυνητική εμπορική διάθεση, θα οριστικοποιηθούν εντός των προσεχών εβδομάδων. Να σημειωθεί ότι η Pfizer ανακοίνωσε πρόσφατα, επίσης, ένα σχέδιο 5 σημείων, καλώντας όλες τις βιοφαρμακευτικές εταιρείες να συμμετάσχουν στην προσπάθεια της εταιρείας για μια πρωτοποριακή συνεργασία με στόχο την καταπολέμηση της νόσου COVID-19. Πηγή: ΑΠΕ-ΜΠΕ\nΕνδείξεις για μείωση της θνησιμότητας από τον νέο κορωνοϊό COVID-19 έχει δώσει το κουβανικό αντιικό φάρμακο Interferon Alpha 2b. Το εν λόγω φάρμακο, που αναπτύχθηκε στην Κούβα το 1986 και χαρακτηρίζεται «η ναυαρχίδα των κουβανικών φαρμάκων», ναι μεν δεν αντιμετωπίζει τον ίδιο τον ιό, ωστόσο μειώνει σημαντικά την επιθετικότητα του ιού, αποτρέποντας τους θανάτους. Όπως ανακοίνωσε η Κίνα, ευχαριστώντας την Κούβα γενικότερα για τη βοήθειά της στην αντιμετώπιση της επιδημίας, 1.500 ασθενείς που θεωρούνταν βαριά επανήλθαν πλήρως με τη χρήση του εν λόγω φαρμάκου, το οποίο αντιμετώπισε την κυριότερη επιπλοκή του νέου ιού, τις πνευμονίες. Εκτός του συγκεκριμένου φαρμάκου, οι Κουβανοί εργάζονται σε ακόμα 22 φάρμακα και συνδυασμούς τους, που πιστεύουν ότι μπορεί να βοηθήσουν αποτελεσματικά στην αντιμετώπιση της πανδημίας και έχουν ανακοινώσει ότι όλα είναι διαθέσιμα σε οποιαδήποτε χώρα τα ζητήσει. Γενικότερα η Κούβα δεν έχει ακολουθήσει τη δυτική μέθοδο αντιμετώπισης του κορωνοϊού. Έχει μεν ανακοινώσει απαγόρευση εισόδου σε μη μόνιμους κατοίκους, που θα εφαρμοστεί από σήμερα 24 Μαρτίου, αλλά πέραν τούτου αντιμετωπίζει την πανδημία με ευρύτατες εξετάσεις του γενικού πληθυσμού και λήψη μέτρων μόνο στις περιπτώσεις κρουσμάτων. Πηγή: ΑΠΕ-ΜΠΕ\nΗ Εταιρεία Ογκολόγων Παθολόγων Ελλάδας (ΕΟΠΕ), παρακολουθώντας στενά τις εξελίξεις σχετικά με την πανδημία του κορωνοϊού Covid-19 και αναγνωρίζοντας ότι οι ασθενείς με ιστορικό καρκίνου βρίσκονται ιδιαίτερα ανήσυχοι υπό το πρίσμα των καθημερινών εξελίξεων, προτείνει τις ακόλουθες συστάσεις για τη διαχείριση των ασθενών με συμπαγείς όγκους. Οι ασθενείς με καρκίνο είναι ανοσοκατεσταλμένοι, είτε εξαιτίας του καρκίνου είτε λόγω της θεραπείας. Έτσι είναι περισσότερο επιρρεπείς σε λοιμώξεις σε σχέση με αυτούς που δεν έχουν καρκίνο. Διαχωρίζει αυτούς που έχουν ολοκληρώσει από καιρό τη θεραπεία τους (χημειοθεραπεία, ακτινοθεραπεία, άλλες στοχευμένες θεραπείες που προκαλούν ανοσοκαταστολή), πέραν των 6 μηνών και είναι σε παρακολούθηση. Αυτοί έχουν παρόμοιο κίνδυνο όπως και ο υπόλοιπος πληθυσμός και θα πρέπει να αποφεύγουν τις άσκοπες μετακινήσεις σε υγειονομικούς χώρους και να μεταθέσουν το τακτικό ραντεβού τους σε χρόνο που θα καθοριστεί από τον θεράποντα γιατρό ή να γίνεται η συμβουλευτική μέσω τηλεϊατρικής όπου είναι εφικτό και να συμβουλεύονται τις επικαιροποιημένες οδηγίες του ΕΟΔΥ. Ακόμα θα πρέπει να λαμβάνεται ιδιαίτερη μέριμνα στην εργασία τους για την αποφυγή συγχρωτισμού με πλήθος. Η συνέχιση της ενεργού αντικαρκινικής θεραπείας θα πρέπει να εξατομικεύεται ανάλογα με την κατάσταση του ασθενούς, τον σκοπό της θεραπείας, την ανοχή και την ανταπόκριση στη θεραπεία και συγκεκριμένα: -Ασθενείς που χρήζουν επικουρικής/νεοεπικουρικής χημειοθεραπείας. Εφόσον ο στόχος είναι η ίαση, θα πρέπει να καταβάλλεται προσπάθεια η θεραπεία να μην αναβάλλεται ή παραλείπεται λόγω του ενδεχόμενου λοίμωξης από τον κορωνοϊό. Αν το όφελος θεωρείται οριακό (π.χ. ορμονοεξαρτώμενος καρκίνος μαστού), η ενδεχόμενη λοίμωξη από τον κορωνοϊό θα πρέπει να προσμετράται στο ζύγισμα του οφέλους. -Ασθενείς που χρήζουν επικουρικής ακτινοθεραπείας. Εφόσον ο στόχος είναι η ίαση, δεν θα πρέπει να αναβάλλεται ή να παραλείπεται ενόψει του ενδεχόμενου λοίμωξης από τον κορωνοϊό. -Ασθενείς που χρήζουν επικουρικής/νεοεπικουρικής ανοσοθεραπείας. Εφόσον ο στόχος είναι η ίαση, δεν θα πρέπει να αναβάλλεται ή να παραλείπεται ενόψει του ενδεχόμενου λοίμωξης από τον κορωνοϊό. Θα μπορούσε να χορηγείται ανά 4-6 εβδομάδες ανάλογα με τον παράγοντα και με επιταχυμένη διαδικασία ΣΗΠ για την τροποποίηση του χρόνου χορήγησής τους (π.χ. εάν είχε έγκριση ανά 2 εβδομάδες να μη χρειάζεται επανέγκριση αν πρόκειται να χορηγηθεί σε 4 εβδομάδες). -Ασθενείς που χρήζουν επικουρικής/νεοεπικουρικής ορμονοθεραπείας. Δεν υπάρχει πρόβλημα χορήγησης αυτών των φαρμάκων γιατί κατά πάσα πιθανότητα δεν αυξάνουν τον κίνδυνο λοίμωξης από κορωνοϊό. -Ασθενείς που χρήζουν διαγνωστικής επεμβατικής βιοψίας. Θα πρέπει να εξατομικεύεται ανάλογα με την πιθανή διάγνωση, τα οφέλη από ενδεχόμενη θεραπεία και τη συννοσηρότητα του ασθενούς. -Ασθενείς που χρήζουν χειρουργικής επέμβασης για αφαίρεση πρωτοπαθούς όγκου. Εφόσον ο στόχος είναι η ίαση, δεν θα πρέπει να αναβάλλεται ή να παραλείπεται ενόψει του ενδεχόμενου λοίμωξης από τον κορωνοϊό. Εφόσον αφορά σε μεταστασεκτομές ή ογκομειωτικές επεμβάσεις, θα πρέπει να γίνεται μία ενδελεχής εκτίμηση της συνολικής κατάστασης του ασθενούς και του στόχου της θεραπείας και να αξιολογούνται πιθανά οφέλη. -Ασθενείς που έχουν μεταστατικό καρκίνο και χρήζουν ενδοφλέβιας χημειοθεραπείας με ή χωρίς ανοσοθεραπεία. Δεν τροποποιείται η θεραπεία, πάντα ανάλογα με τη συνολική κατάσταση του ασθενούς. Η θεραπεία συντήρησης δυνητικά θα μπορούσε να διακόπτεται. Τυχόν μετατροπή της ενδοφλέβιας σε από του στόματος θεραπεία θα πρέπει να εξετάζεται κατά περίπτωση. -Ασθενείς που έχουν μεταστατικό καρκίνο και χρήζουν από του στόματος χημειοθεραπεία. Χορηγείται και ταυτόχρονα λαμβάνονται όλα τα υπόλοιπα μέτρα ατομικής προστασίας. -Ασθενείς που έχουν μεταστατικό καρκίνο και χρήζουν μονοθεραπείας με ανοσοθεραπεία. Συνεχίζεται η χορήγησή της. Θα μπορούσε να χορηγείται ανά 4-6 εβδομάδες ανάλογα με το φάρμακο και με επιταχυμένη διαδικασία ΣΗΠ για την τροποποίηση του χρόνου χορήγησής τους. -Ασθενείς που έχουν μεταστατικό καρκίνο και χρήζουν ορμονοθεραπείας. Δεν υπάρχει πρόβλημα χορήγησης αυτών των φαρμάκων. -Ασθενείς που έχουν μεταστατικό καρκίνο και χρήζουν ορμονοθεραπείας και ταυτόχρονης στοχεύουσας θεραπείας. Δεν τροποποιείται η θεραπεία, υπάρχει όμως αυξημένη επαγρύπνηση για τυχόν συμπτώματα ενδεικτικά λοίμωξης αναπνευστικού. -Ασθενείς που έχουν μεταστατικό καρκίνο και χρήζουν στοχεύουσας θεραπείας. Δεν τροποποιείται η θεραπεία, υπάρχει όμως αυξημένη επαγρύπνηση για τυχόν συμπτώματα ενδεικτικά λοίμωξης αναπνευστικού. -Ασθενείς που έχουν μεταστατικό καρκίνο, λαμβάνουν κάποια αγωγή και χρήζουν επιπλέον ακτινοθεραπείας. Να σταθμίζεται το όφελος από την προσθήκη ακτινοθεραπείας. -Ασθενείς τελικού σταδίου που δεν λαμβάνουν ειδική αντικαρκινική αγωγή. Θα πρέπει να λαμβάνονται όλα τα προληπτικά μέτρα που ισχύουν για τον υπόλοιπο πληθυσμό και επιπλέον να αποφεύγονται οι άσκοπες εξετάσεις που δεν προσδίδουν περαιτέρω στην ανακουφιστική φροντίδα τους. Γενικά μέτρα Οι ασθενείς θα πρέπει να ενημερώνονται για τα συμπτώματα της λοίμωξης από κορωνοϊό και να ακολουθούν πιστά τις οδηγίες που δίνονται από τον ΕΟΔΥ και τις άλλες Αρχές. Ιδιαίτερη σημασία θα πρέπει να δίνεται στην εκπαίδευση σχετικά με τις συνθήκες υγιεινής, πλύσιμο χεριών, αποφυγή παρουσίας σε χώρους συνωστισμού, αποφυγή συγχρωτισμού με ασθενείς με λοίμωξη. Θα πρέπει να προσέρχονται στα νοσοκομεία λαμβάνοντας όλα τα μέτρα προφύλαξης, π.χ. μάσκα (κοινή ή χειρουργική), αντισηπτικά. Θα πρέπει να καταβάλλεται κάθε προσπάθεια περιορισμού άσκοπων προσελεύσεων ασθενών στις ογκολογικές μονάδες. Οι μη επείγουσες προσελεύσεις καλό είναι να προγραμματίζονται αργότερα, ανάλογα με την περίπτωση. Ενθαρρύνεται η τηλεφωνική επικοινωνία με τους ασθενείς ώστε να περιορίζεται η πρόσωπο με πρόσωπο επικοινωνία. Οι ασθενείς θα πρέπει να ενθαρρύνονται ώστε να επικοινωνούν τηλεφωνικά για να λάβουν οδηγίες σε περίπτωση που αναπτύξουν συμπτώματα λοίμωξης αναπνευστικού. Οι ασθενείς με ήπια συμπτώματα θα πρέπει να αντιμετωπίζονται στο σπίτι και να εξασφαλίζεται τηλεφωνική επικοινωνία σε καθημερινή βάση για την παρακολούθησή τους. Απαιτείται σχετική εκπαίδευση του προσωπικού για την αναγνώριση συμπτωμάτων λοίμωξης από κορωνοϊό. Θα ήταν φρόνιμο να γίνεται επικοινωνία την προηγούμενη ημέρα με τους ασθενείς που πρόκειται να κάνουν χημειοθεραπεία ώστε να ελέγχονται για συμπτώματα λοίμωξης αναπνευστικού. Όλοι οι ασθενείς (και οι συνοδοί) που προσέρχονται σε ογκολογικές μονάδες θα πρέπει να ερωτώνται για την ύπαρξη συμπτωμάτων λοίμωξης αναπνευστικού και να παρακολουθούνται για την ανάπτυξη νέων συμπτωμάτων. Οι χώροι αναμονής θα πρέπει να αερίζονται και να επιτρέπουν τουλάχιστον 1,5 μέτρο απόσταση μεταξύ των ασθενών. Η προφυλακτική χρήση αυξητικών παραγόντων σε μέσης και υψηλής επικινδυνότητας χημειοθεραπευτικά σχήματα μαζί με τη χρήση αντιβιοτικών μπορεί να διατηρήσει τη συνολική κατάσταση υγείας του ασθενούς και ενδεχομένως να αποφύγουν τυχόν επιπλοκές από τη λοίμωξη με κορωνοϊό. Απαιτείται εκπαίδευση του προσωπικού των ογκολογικών μονάδων σχετικά με τη λήψη προσωπικών μέτρων υγιεινής και χρήσης προστατευτικών μέσων (π.χ. μάσκες, γάντια κ.λπ.). Απαιτείται εκπαίδευση του προσωπικού των ογκολογικών μονάδων σχετικά με τη λήψη μέτρων για την απομόνωση τυχόν υπόπτων περιπτώσεων αλλά και για τη φροντίδα των ασθενών με λοίμωξη από κορωνοϊό. Στην περίπτωση που σε μία ογκολογική μονάδα διαπιστωθεί ασθενής θετικός σε κορωνοϊό, θα πρέπει άμεσα να γίνεται επικοινωνία με τον ΕΟΔΥ και να λαμβάνονται όλα τα απαραίτητα μέτρα για τους ασθενείς και το προσωπικό που ενδεχομένως έχουν εκτεθεί στον ιό. Πηγή: ΑΠΕ-ΜΠΕ\nΕξακολουθούν να υπάρχουν πολλές γκρίζες περιοχές ως προς την προέλευσή του νέου κορωνοϊού. Συγκριτικές γονιδιωματικές αναλύσεις έδειξαν ότι ο SARS-CoV-2 ανήκει στην ομάδα των Betacoronaviruses και ότι είναι πολύ κοντά στον SARS-CoV-1, τον ιό που ήταν υπεύθυνος για μια επιδημία οξείας πνευμονίας, η οποία εμφανίστηκε τον Νοέμβριο του 2002. Είναι γνωστό ότι οι νυχτερίδες του γένους Rhinolophus ήταν η δεξαμενή αυτού του ιού. Έχουν ανακαλυφθεί πολλοί Betacoronaviruses, κυρίως σε νυχτερίδες, αλλά και σε ανθρώπους. Για παράδειγμα, ο ιός RaTG13, που απομονώθηκε από νυχτερίδα του είδους Rhinolophus affinis στην επαρχία Yunan έχει πρόσφατα περιγραφεί ως πολύ παρόμοιος με τον SARS-CoV-2, με αλληλουχίες γονιδιώματος ταυτόσημες κατά 96%. Στις 7 Φεβρουαρίου του 2020 μάθαμε ότι ένας ιός που μοιάζει πολύ στον SARS-CoV-2 βρέθηκε σε παγκολίνους (οι δύο ιοί φάνηκε να έχουν κοινό το 99% του γονιδιώματός τους). Το συμπέρασμα ήταν ότι ο ιός πέρασε από νυχτερίδα σε παγκολίνο και μετά στον άνθρωπο. Ωστόσο μια πρόσφατη έρευνα έδειξε ότι το γονιδίωμα του κορωνοϊού που απομονώθηκε από τον Μαλαισιανό Παγκολίνο είναι λιγότερο παρόμοιο με τον SARS-Cov-2, με μόνο 90% γονιδιακής σύμπτωσης. Αυτό δείχνει ότι ο ιός που απομονώθηκε από τον παγκολίνο δεν είναι υπεύθυνος για την επιδημία COVID-19 που εξαπλώνεται σήμερα. Όμως ο κορωνοϊός που απομονώθηκε από τον παγκολίνο είναι παρόμοιος κατά 99% σε μια συγκεκριμένη περιοχή της πρωτεΐνης S, που αντιστοιχεί στα 74 αμινοξέα και εμπλέκονται στον τομέα δέσμευσης του υποδοχέα ACE (Angiotensin Converting Enzyme 2), ο οποίος επιτρέπει στον ιό να εισέλθει σε ανθρώπινα κύτταρα για να τα μολύνει. Αντίθετα, ο ιός RaTG13 που απομονώθηκε από τη νυχτερίδα R. affinis είναι πολύ αποκλίνων σε αυτήν την συγκεκριμένη περιοχή (μόνο 77% ομοιότητα). Αυτό σημαίνει ότι ο κορωνοϊός που απομονώθηκε από τον παγκολίνο είναι ικανός να εισέλθει στα ανθρώπινα κύτταρα, ενώ αυτός που απομονώνεται από τη νυχτερίδα R. affinis δεν είναι. Αυτές οι γονιδιωματικές συγκρίσεις υποδεικνύουν ότι ο ιός SARS-Cov-2 μπορεί να είναι το αποτέλεσμα ενός ανασυνδυασμού μεταξύ δύο διαφορετικών ιών: o ένας κοντά στον ιό RaTG13 και ο άλλος πιο κοντά στον ιό του παγκολίνου. Με άλλα λόγια, είναι μια χίμαιρα μεταξύ δύο προϋπάρχοντων ιών. Για να συμβεί ο ανασυνδυασμός, οι δύο ιοί πρέπει να έχουν μολύνει ταυτόχρονα τον ίδιο οργανισμό. Δύο ερωτήματα παραμένουν αναπάντητα: σε ποιον οργανισμό έγινε αυτός ο ανασυνδυασμός (νυχτερίδα, παγκολίνο ή άλλο είδος) και κυρίως υπό ποιες συνθήκες πραγματοποιήθηκε. Πηγή: ΑΠΕ-ΜΠΕ\nΔιευθύντρια πνευμονολογικής του Σωτηρία: Νοσηλεύονται 40 και 50 ετών άνθρωποι, κανείς δεν είναι άτρωτος\nΤην αγωνία όσων δουλεύουν στο σύστημα υγείας να μη χαθεί κανείς από την αλυσίδα σωτηρίας των ασθενών εκφράζει μέσω ΑΠΕ η συντονίστρια και διευθύντρια της 7ης πνευμονολογικής κλινικής του νοσοκομείου «Σωτηρία» Μίνα Γκάγκα, όπου νοσηλεύονται ασθενείς με πνευμονίες λόγω κορωνοϊού. Μιλώντας στο Αθηναϊκό Πρακτορείο Ειδήσεων και τον Μιχάλη Κεφαλογιάννη υπογραμμίζει πως «κάθε εκπαιδευμένος επαγγελματίας υγείας που λείπει από τη νοσηλευτική αλυσίδα είναι πρόβλημα και κίνδυνος για όλη την αλυσίδα και τους ασθενείς». Η κ. Γκάγκα κάνει λόγο για αυστηρά πρωτόκολλα που μπαίνουν σε εφαρμογή, όταν έρχονται σε επαφή με ασθενή που νοσεί από κορωνοϊό: «Προσέχουμε ακόμα και τον τρόπο που βγάζουμε τα βρόμικα ρούχα, για να μην κινδυνεύσουμε εμείς αλλά και κανείς άλλος. Πρέπει στους αναπνευστικούς ασθενείς να παρακολουθούμε συνεχώς το οξυγόνο τους και να προσαρμόζουμε ανάλογα την οξυγονοθεραπεία ή και την υποστήριξη της αναπνοής». - Τι κάνουμε για να μην κολλήσουμε κορωνοϊό τις οικογένειές μας; Όπως εξήγησε στο ΑΠΕ-ΜΠΕ, όλοι ακολουθούν ευλαβικά τις οδηγίες ασφάλειας για να μην κολλήσουν οι ίδιοι και να μη μεταφέρουν τον κορωνοϊό στους συναδέλφους και στο σπίτι τους. «Οι περισσότεροι, όταν επιστρέφουμε σπίτι, αφήνουμε παπούτσια έξω ή σε χαλάκι με χλωρίνη, βγάζουμε προσεκτικά και πλένουμε ρούχα, όσο μπορούμε κοιμόμαστε χώρια από τους δικούς μας, φοράμε μάσκα όταν είμαστε κοντά ή και όταν ετοιμάζουμε φαγητό. Καθαρίζουμε κινητά, κλειδιά και πόμολα και πλένουμε καλά τα χέρια μας» αποκαλύπτει. Η κ. Γκάγκα, που είναι μέλος ΔΣ της Global Health Slliance Against Respiratory Disease του ΠΟΥ, επισημαίνει ότι η έγκαιρη αγωγή είναι σημαντική στις πνευμονίες και στους νοσηλευόμενους, γι' αυτό και «αρχίζουμε άμεσα αγωγή», και συμπληρώνει πως οι καπνιστές και οι άρρωστοι με ΧΑΠ είναι συνήθως πιο επιρρεπείς σε λοιμώξεις του αναπνευστικού και πνευμονίες. «Προσπαθούμε πάντα να πείσουμε τους ασθενείς μας να μην καπνίζουν, δεν έχουμε προς το παρόν αρκετά στοιχεία συγκεκριμένα για τον κορωνοϊό» καταλήγει. «Νοσηλεύουμε σαραντάρηδες και πενηντάρηδες» Όσον αφορά τους νέους που νοσηλεύονται στα νοσοκομεία αναφοράς, η διευθύντρια της 7ης πνευμονολογικής κλινικής του νοσοκομείου Σωτηρία διευκρινίζει: «Νοσηλεύουμε και σαραντάρηδες και πενηντάρηδες. Κάποιοι έχουν παράγοντες κινδύνου, κάποιοι είναι απολύτως υγιείς ή ακόμα και αθλητές. Σίγουρα η κατάσταση του ανοσοποιητικού έχει σημασία και υπάρχουν ευπαθείς ομάδες, αλλά νομίζω κανείς δεν είναι άτρωτος». Η ίδια επισημαίνει ότι για τους γιατρούς, αλλά και τους ασθενείς, είναι ένα καινούριο νόσημα για το οποίο «μαθαίνουμε κάθε μέρα για να είμαστε απόλυτα έτοιμοι να το αντιμετωπίσουμε. Παρακολουθούμε κάθε λεπτομέρεια και πρωτόκολλο, κάθε νέα μελέτη και φάρμακο. Και μας νοιάζει να προσφέρουμε την καλύτερη φροντίδα στους ασθενείς, ιατρικά και ανθρώπινα. Να ξέρουν ότι τους φροντίζουμε σωστά και ότι είμαστε εκεί, δίπλα τους». - Ποια σύμπτωμα του κορωνοϊού δείχνουν νοσοκομείο; Για τα πρώιμα συμπτώματα και τον θόρυβο που γίνεται τις τελευταίες ημέρες η κ. Γκάγκα ξεκαθαρίζει: «Τα συμπτώματα είναι κακουχία, καταβολή, πυρετός -όχι απαραίτητα ψηλός- και βήχας. Μερικές φορές και γαστρεντερικά συμπτώματα. Με ήπια συμπτώματα, καθόμαστε σπίτι. Έντονα συμπτώματα ή δύσπνοια πρέπει να κάνουν τον ασθενή να επικοινωνήσει με γιατρό ή και να πάει στο νοσοκομείο, με έμφαση στις ευπαθείς ομάδες. Τα έντονα συμπτώματα πρέπει να κινητοποιήσουν κάθε άρρωστο να επικοινωνήσει με τον γιατρό του». Πηγή: ΑΠΕ-ΜΠΕ\nΣτη διάθεση της Πολιτείας και του Εθνικού Συστήματος Υγείας έθεσε τους εθελοντές του ο Πανελλήνιος Σύλλογος Εργοθεραπευτών, σύμφωνα με σημερινή επιστολή που απέστειλε προς τους αρμόδιους για την αντιμετώπιση της κρίσης του κορωνοϊού. Όπως αναφέρει στην επιστολή του προς τους αρμόδιους, οι πτυχιούχοι εργοθεραπευτές, έχοντας εκπαίδευση ενός δομικού επαγγέλματος υγείας, έχουν την απαραίτητη γνώση, κατάρτιση και την κοινωνική ευαισθησία που πιθανώς μπορεί να φανεί χρήσιμη στο πλαίσιο της εθελοντικής προσφοράς στο Εθνικό Σύστημα Υγείας ή όπου υπάρξει ανάγκη. Ο Πανελλήνιος Σύλλογος Εργοθεραπευτών καλεί επίσης τα μέλη του να ανταποκριθούν εξίσου και στο κάλεσμα της Πολιτείας για εθελοντική αιμοδοσία. Πηγή: ΑΠΕ-ΜΠΕ\nΠόσο πρέπει να ασκείστε κατά τη διάρκεια της επιδημίας;\nΗ έρευνα έχει δείξει ότι η άσκηση μπορεί να επηρεάσει το ανοσοποιητικό σύστημα του οργανισμού. Μια μεγάλη μελέτη έδειξε ότι η ήπια έως μέτρια άσκηση -που εκτελείται περίπου τρεις φορές την εβδομάδα- μείωσε τον κίνδυνο θανάτου κατά τη διάρκεια της επιδημίας γρίπης του Χονγκ Κονγκ το 1998. Η μελέτη πραγματοποιήθηκε σε 24.656 Κινέζους ενήλικες που έχασαν τη ζωή τους κατά τη διάρκεια της επιδημίας. Έδειξε ότι οι άνθρωποι που δεν ασκούνταν καθόλου ή ασκούνταν υπερβολικά (πάνω από πέντε ημέρες εβδομαδιαίως) διέτρεχαν μεγαλύτερο κίνδυνο να πεθάνουν σε σύγκριση με αυτούς που ασκούνταν μέτρια. Επιπλέον μελέτες που πραγματοποιήθηκαν σε ποντίκια έδειξαν ότι η τακτική άσκηση που διεξήχθη δύο έως τρεις μήνες πριν από τη μόλυνση μείωσε τη σοβαρότητα της νόσου και το ιικό φορτίο. Τα περιορισμένα δεδομένα σε ζώα και ανθρώπους δείχνουν ότι η άσκηση μέχρι τρεις ημέρες την εβδομάδα, δύο έως τρεις μήνες πριν, προετοιμάζει καλύτερα το ανοσοποιητικό σύστημα για να καταπολεμήσει μια ιογενή λοίμωξη. Αν έχουμε κολλήσει τον κορωνοϊό χωρίς να το ξέρουμε, η άσκηση είναι καλή ή κακή; Περιορισμένα δεδομένα, που προέρχονται από ποντίκια, υποδηλώνουν ότι η μέτρια άσκηση για 20 έως 30 λεπτά την ημέρα μετά τη μόλυνση με τον ιό της γρίπης βελτιώνει τις πιθανότητες επιβίωσης. Είναι άγνωστο αν αυτό ισχύει για τον κορωνοϊό ή αν ισχύει και για τον άνθρωπο. Στη μελέτη αυτή, το 82% των ποντικών που ασκούνταν 20-30 λεπτά την ημέρα κατά την περίοδο επώασης του ιού της γρίπης επέζησαν. Αντίθετα, μόνο το 43% των καθιστικών ποντικών και το 30% των ποντικών που ασκούνταν έντονα -2,5 ώρες άσκησης την ημέρα- επέζησαν. Επομένως, τουλάχιστον στα εργαστηριακά ποντίκια, η ήπια έως μέτρια άσκηση (π.χ. περπάτημα) μπορεί να είναι προστατευτική μετά τη μόλυνση από τον ιό της γρίπης. Αλλά, ενώ η λίγη άσκηση είναι καλή, η υπερβολική άσκηση είναι κακή. Είναι σαφές ότι τόσο η υπερβολική άσκηση, καθώς και η άσκηση ενώ είμαστε άρρωστοι αυξάνει τον κίνδυνο ιατρικών επιπλοκών και θανάτου. Μελέτες σε ποδοσφαιριστές και νεαρούς δρομείς έδειξαν μείωση της έκκρισης ανοσοσφαιρίνης Α ή sIgA όταν αγωνίστηκαν σκληρά. Η sIgA είναι ένα αντίσωμα που χρησιμοποιείται από το ανοσοποιητικό σύστημα για την εξουδετέρωση των παθογόνων, συμπεριλαμβανομένων των ιών. Συνδέεται στενά με λοιμώξεις της ανώτερης αναπνευστικής οδού. Όταν τα επίπεδα της sIgA μειώνονται, οι λοιμώξεις της ανώτερης αναπνευστικής οδού συνήθως αυξάνονται. Η παρατήρηση αυτή υποδηλώνει έμμεσα ότι η υπερβολική άσκηση χωρίς επαρκή αποκατάσταση μπορεί να κάνει το σώμα πιο ευάλωτο σε λοιμώξεις, ειδικά από ιούς της αναπνευστικής οδού. Επομένως, όσον αφορά την ανοσία, οι μελέτες δείχνουν ότι η περισσότερη άσκηση δεν είναι απαραιτήτως καλύτερη. Πηγή: ΑΠΕ-ΜΠΕ\nΜια ακτίνα φωτός εν μέσω κορωνοϊού «έλαμψε» σήμερα από το Γενικό Νοσοκομείο Ζακύνθου, καθώς ανακοινώθηκε η λειτουργία της Μονάδας Εντατικής Θεραπείας και ο θάλαμος αρνητικής πίεσης, μετά και από συντονισμένες προσπάθειες του διοικητή του νοσοκομείου Γιώργου Ραγκούση με τον βουλευτή Ζακύνθου Διονύση Ακτύπη. Προς το παρόν η ΜΕΘ διαθέτει τρία κρεβάτια και ισάριθμους ασθενείς, ενώ στο μέλλον θα μπορεί να εξυπηρετεί περισσότερους. Το επόμενο διάστημα θα έλθει στη Ζάκυνθο το ειδικευμένο προσωπικό, μετά τον διαγωνισμό που έγινε πρόσφατα, που αφορά νοσηλευτές, παραϊατρικό προσωπικό, εργατικό δυναμικό και λοιπές ειδικότητες. «Μια βασική προεκλογική δέσμευση της κυβέρνησης και δική μου υλοποιείται σήμερα το πρωί, με το άνοιγμα της πλήρως εξοπλισμένης Μονάδας Εντατικής Θεραπείας του Γενικού Νοσοκομείου Ζακύνθου» δήλωσε μεταξύ άλλων ο βουλευτής Ζακύνθου της ΝΔ Διονύσιος Ακτύπης και ευχαρίστησε τον υπουργό Υγείας Βασίλη Κικίλια και τον υφυπουργό Βασίλη Κοντοζαμάνη, καθώς και τον διοικητή του Γ.Ν.Ζ. Γιώργο Ραγκούση για την άψογη συνεργασία του και τον διοικητή της 6ης ΥΠΕ Γιάννη Καρβέλη για την πολύτιμη βοήθειά του. Πηγή: ΑΠΕ-ΜΠΕ\nΟι επιστήμονες έχουν εντοπίσει 69 φάρμακα που ίσως έχουν κάποιο αποτέλεσμα κατά του κορωνοϊού και για περισσότερα από 20 οι κλινικές δοκιμές βρίσκονται ήδη σε εξέλιξη. Ο Παγκόσμιος Οργανισμός Υγείας (ΠΟΥ) ξεκινά τέσσερις μεγάλες δοκιμές για τέσσερις από αυτές που θεωρούνται οι πιο υποσχόμενες. Η προσπάθεια για την αναζήτηση αποτελεσματικών αντιικών φαρμάκων εξελίσσεται παράλληλα με εκείνη για την ανάπτυξη εμβολίου, αλλά αναμένεται να φέρει καρπούς πιο γρήγορα. Όπως μεταδίδει το ΑΠΕ, μερικά υποψήφια φάρμακα για την αντιμετώπιση της νόσου Covid-19, η οποία προκαλείται από τον ιό SARS-CoV-2, ήδη χρησιμοποιούνται σε άλλες ασθένειες, κάτι που μπορεί να γλιτώσει χρόνο στους επιστήμονες από ό,τι αν άρχιζαν την προσπάθεια εκ του μηδενός. Η λίστα των φαρμάκων προδημοσιεύθηκε από επιστήμονες στον ιστότοπο bioRxiv, σύμφωνα με τους «Τάιμς της Νέας Υόρκης». Οι ερευνητές, με επικεφαλής τον βιολόγο Νέβαν Κρόγκαν του Πανεπιστημίου της Καλιφόρνια-Σαν Φρανσίσκο, εντόπισαν 24 υποψήφια φάρμακα για το νέο κορωνοϊό, τα οποία ήδη είναι εγκεκριμένα από την Υπηρεσία Τροφίμων και Φαρμάκων (FDA) των ΗΠΑ για τη θεραπεία του καρκίνου, της νόσου Πάρκινσον, της υπέρτασης, του διαβήτη τύπου 2 (ουσία μετφορμίνη), αλλά και απρόσμενων παθήσεων, όπως η σχιζοφρένεια (αντιψυχωσική ουσία αλοπεριδόλη). Κάποια άλλα υποψήφια και μη εγκεκριμένα ακόμα φάρμακα βρίσκονται σε κλινικές δοκιμές ή σε πρώιμο στάδιο, όπως ουσίες κατά των παρασίτων. Ο ΠΟΥ ανακοίνωσε ότι ξεκινά μια μεγάλη παγκόσμια κλινική δοκιμή, με την ονομασία Solidarity (Αλληλεγγύη), η οποία θα δοκιμάσει τις τέσσερις πιο υποσχόμενες θεραπείες. Η μελέτη θα συμπεριλάβει πολλές χιλιάδες ασθενείς σε δεκάδες χώρες και έχει σχεδιασθεί να είναι απλή, ώστε ακόμα και νοσοκομεία που έχουν «ζοριστεί» στο έπακρο (π.χ. της Ιταλίας) να μπορούν να συμμετάσχουν. Καθώς περίπου το 15% των ασθενών του Covid-19 νοσούν σοβαρά, αναζητούνται επειγόντως θεραπείες, οι οποίες θα επιβραδύνουν ή-ακόμα καλύτερα- θα καταστρέφουν τον νέο ιό, έτσι ώστε να σωθούν ζωές, αλλά και να μειωθεί ο χρόνος παραμονής των ασθενών στις μονάδες εντατικής θεραπείας. Η συμμετοχή στη μελέτη του ΠΟΥ θα είναι απλή. Ο γιατρός θα συμπληρώνει τα στοιχεία του ασθενούς (επιβεβαιωμένου κρούσματος) στον ιστότοπο του ΠΟΥ και ο ασθενής θα δηλώνει εγγράφως ότι συναινεί στέλνοντας ηλεκτρονικά τη συγκατάθεσή του στον ΠΟΥ. Αφού ο γιατρός αναφέρει ποια φάρμακα είναι διαθέσιμα στο νοσοκομείο του (από τις τέσσερις θεραπείες), ο ΠΟΥ θα τοποθετεί τυχαία τον ασθενή είτε σε κάποια από τις ομάδες που δοκιμάζουν νέα φάρμακα, είτε στις ομάδες ελέγχου που κάνουν τη στάνταρντ θεραπεία. Οι γιατροί θα πρέπει να δηλώσουν στον ΠΟΥ πότε ο ασθενής πήρε εξιτήριο ή πέθανε, πόσο χρόνο νοσηλεύθηκε και αν χρειάστηκε οξυγόνο ή διασωλήνωση. Η μελέτη είναι τυχαιοποιημένη, αλλά όχι διπλά «τυφλή», συνεπώς οι ασθενείς θα ξέρουν αν πήραν κάποιο υπό δοκιμή φάρμακο, κι έτσι μπορεί να υπεισέλθει ο παράγων υποβολής τύπου «πλασίμπο». Όμως ο ΠΟΥ βιάζεται, γι' αυτό κάνει επιστημονικές «εκπτώσεις» στη μεθοδολογία του. Αν κάποιο φάρμακο δείξει σαφή αναποτελεσματικότητα, η μελέτη γι' αυτό θα διακοπεί πρόωρα. Την Κυριακή το Εθνικό Ινστιτούτο Ιατρικών Ερευνών της Γαλλίας (INSERM) ανακοίνωσε ότι θα συντονίσει μια επιπρόσθετη κλινική δοκιμή στην Ευρώπη με την ονομασία Discovery (Ανακάλυψη), η οποία θα ακολουθήσει το παράδειγμα του ΠΟΥ, σύμφωνα με το «Science», και θα συμπεριλάβει 3.200 ασθενείς σε τουλάχιστον επτά χώρες. Άλλες χώρες μπορούν να οργανώσουν τις δικές τους συμπληρωματικές κλινικές μελέτες, «πατώντας» πάνω στη μελέτη του ΠΟΥ και κάνοντας επιπρόσθετες μετρήσεις ή παρατηρήσεις (ιολογίας, χημείας, ιατρικής απεικόνισης κ.ά.). Οι τέσσερις θεραπείες Οι τέσσερις πιο ελπιδοφόρες υπό δοκιμή θεραπείες του ΠΟΥ είναι οι εξής: • Remdesivir: Είχε αρχικά αναπτυχθεί από την εταιρεία Gilead κατά του ιού Έμπολα και άλλων σχετικών ιών. Είχε δοκιμαστεί πέρυσι στην έξαρση του Έμπολα στο Κονγκό, αλλά δεν είχε κανένα αποτέλεσμα. Υπάρχουν όμως ενδείξεις ότι μπορεί να «φρενάρει» τους κορωνοϊούς, γι' αυτό θα δοθεί σε αυτό το φάρμακο μια δεύτερη ευκαιρία. Δύο ασθενείς στις ΗΠΑ που ήδη το πήραν εμφάνισαν άμεση βελτίωση, αλλά πρόκειται για μεμονωμένες περιπτώσεις που δεν μπορούν να αποδείξουν ότι το φάρμακο είναι ασφαλές και αποτελεσματικό. Σύμφωνα με Κινέζους επιστήμονες, από τα τέσσερα θεραπευτικά σχήματα της μελέτης Solidarity του ΠΟΥ θεωρείται το πιο υποσχόμενο, καθώς, μεταξύ άλλων, ακόμα και σε μεγάλες δόσεις δεν φαίνεται να είναι τοξικό. Είναι όμως ακριβό, χορηγείται ενδοφλέβια και πιθανότατα είναι πιο αποτελεσματικό όταν χορηγείται σε πρώιμο στάδιο της λοίμωξης. • Χλωροκίνη και Υδροξυχλωροκίνη: Ο πρόεδρος Τραμπ θεωρεί ότι η χλωροκίνη «θα αλλάξει τους όρους του παιχνιδιού», πράγμα που οδήγησε σε μεγάλη ζήτηση σε πολλές χώρες γι' αυτό το γνωστό εδώ και δεκαετίες φάρμακο κατά της ελονοσίας. Το μειονέκτημα είναι ότι απαιτούνται μεγάλες δόσεις κατά του νέου ιού και το φάρμακο μπορεί να προκαλέσει σοβαρές τοξικές παρενέργειες. Προηγούμενες μελέτες του δεν είναι ενθαρρυντικές. «Οι ερευνητές έχουν δοκιμάσει αυτό το φάρμακο στον ένα ιό μετά τον άλλο, αλλά ποτέ δεν "δούλεψε" στους ανθρώπους. Η δόση που απαιτείται είναι υπερβολικά υψηλή», σύμφωνα με την ειδική στις πνευμονικές λοιμώξεις Σουζάνε Χέρολντ του γερμανικού Πανεπιστημίου του Γκίσεν. Κινέζοι που δοκίμασαν τη χλωροκίνη σε πάνω από 100 ασθενείς με Covid-19 επισήμαναν τα οφέλη της σε δημοσίευση στο BioScience, αλλά χωρίς να δώσουν λεπτομέρειες. Περισσότερες από 20 μελέτες έχουν γίνει στην Κίνα για το φάρμακο αυτό, αλλά τα αποτελέσματά τους δεν έχουν ακόμη δοθεί στον ΠΟΥ. Ερευνητές στη Γαλλία δοκίμασαν τη συγγενική υδροξυχλωροκίνη σε 20 ασθενείς με Covid-19 και ανέφεραν ότι μειώνει το ιικό φορτίο στους ασθενείς, αλλά η μελέτη τους δεν ήταν τυχαιοποιημένη και ελεγχόμενη. Ειδικά η υδροξυχλωροκίνη μπορεί να κάνει μεγαλύτερη ζημιά, καθώς έχει διάφορες παρενέργειες (π.χ. για την καρδιά). Αλλά θα δοκιμασθεί από τον ΠΟΥ για να υπάρξει επιτέλους μια σαφέστερη εικόνα. • Ritonavir/Lopinavir: Συνδυαστική θεραπεία με την ονομασία Kaletra δύο φαρμάκων κατά του ιού HIV, εγκεκριμένη από το 2000. Μικρή πρόσφατη κλινική δοκιμή σε 199 ασθενείς στο Ουχάν της Κίνας, η οποία δημοσιεύθηκε στο αμερικανικό ιατρικό περιοδικό «New England Journal of Medicine», απογοήτευσε γιατί δεν έδειξε κανένα αποτέλεσμα σε ασθενείς με Covid-19. Αλλά ο ΠΟΥ πιστεύει ότι πρέπει να γίνει μια νέα δοκιμή σε μεγαλύτερο εύρος ασθενών. Η θεραπεία είναι γενικά ασφαλής, αλλά, αν αλληλεπιδράσει με άλλα φάρμακα, μπορεί να κάνει σοβαρή ζημιά στο ήπαρ. Πηγή: ΑΠΕ-ΜΠΕ\nΈναρξη ευρωπαϊκών κλινικών δοκιμών για τέσσερις πειραματικές θεραπείες κατά του κορωνοϊού\nΕυρωπαϊκές κλινικές δοκιμές ξεκίνησαν χθες σε τουλάχιστον επτά ευρωπαϊκές χώρες για να δοκιμασθούν τέσσερις πειραματικές θεραπείες κατά του κορωνοϊού, με τη συμμετοχή 3.200 ασθενών, ανακοίνωσε το γαλλικό Υπουργείο Υγείας. Οι τέσσερις θεραπείες που δοκιμάζονται είναι τα ακόλουθα στοιχεία: το Remdesivir, το lopinavir σε συνδυασμό με το Ritonavir (με συνδυασμό αυτή της θεραπείας ή μη με ιντερφερόνη βήτα) και η υδροξυχλωροκίνη, σύμφωνα με την ανακοίνωση του Inserm, του γαλλικού οργανισμού που εποπτεύει την ιατρική έρευνα στη Γαλλία. «Στις κλινικές δοκιμές είναι προγραμματισμένη η συμμετοχή 3.200 Ευρωπαίων ασθενών (που νοσηλεύονται προσβεβλημένοι από Covid-19) από το Βέλγιο, την Ολλανδία, το Λουξεμβούργο, το Ηνωμένο Βασίλειο, τη Γερμανία και την Ισπανία και ίσως και από άλλες χώρες της Ευρώπης» αναφέρεται στην ανακοίνωση του Γαλλικού Ινστιτούτου Ιατρικής Έρευνας. Ο γενικός διευθυντής Υγείας της Γαλλίας δρ. Ζερόμ Σαλομόν διευκρίνισε ότι «στο πλαίσιο των κλινικών δοκιμών οι ασθενείς θα λάβουν θεραπεία σε νοσοκομειακό περιβάλλον, υπό αυστηρή παρακολούθηση, και θα τους χορηγηθούν τα στοιχεία αυτά για να δοκιμαστεί η αποτελεσματικότητά τους επί του ιού και η κλινική τους εξέλιξη». Το πρόγραμμα κλινικών δοκιμών ονομάζεται «Discovery» και περιλαμβάνει και την υδροξυχλωροκίνη επιβεβαίωσε. Από την εμφάνιση του νέου ιού στην Κίνα, ο δρ. Ντιντιέ Ραούλ, διευθυντής του l'IHU Méditerranée Infection της Μασσαλίας επιμένει στη χρήση της χλωροκίνης κατά της νόσου. Οι απόψεις του έχουν προκαλέσει τη διατύπωση επιφυλάξεων από πολλούς συναδέλφους του, που θεωρούν ότι οι κλινικές δοκιμές που έχει κάνει σε 24 ασθενείς δεν πληρούν τα αναγκαία κριτήρια. «Αυτή η κλινική δοκιμή επέτρεψε την εξαγωγή ενδιαφερόντων αποτελεσμάτων που άλλωστε έχουν δημοσιευθεί στην International Journal of Antimicrobial Agents» δήλωσε ο δρ. Σαλομόν. Οι κλινικές δοκιμές που ξεκίνησαν χθες θα είναι «προσαρμοστικές» και «πολύ γρήγορα οι αναποτελεσματικές πειραματικές θεραπείες θα μπορούν να εγκαταλειφθούν και να αντικατασταθούν με άλλα στοιχεία που θα αναδεικνύονται από την έρευνα» διευκρινίζει στην ανακοίνωση του Inserm η Φλοράνς Αντέρ, λοιμωξιολόγος του νοσοκομείου Croix-Rousse της Λιόν, που θα οδηγεί το πρόγραμμα Discovery. Το Inserm ανακοίνωσε επίσης ότι παράλληλα θα ξεκινήσει ακόμα μία κλινική δοκιμή θεραπείας υπό την αιγίδα του Παγκόσμιου Οργανισμού Υγείας με την ονομασία «Αλληλεγγύη». Πηγή: ΑΠΕ-ΜΠΕ\nΟ Ιατρικός Σύλλογος Αθηνών ζητά από το Υπουργείο Υγείας να αξιοποιηθεί σωστά το δυναμικό του ΕΣΥ και να γίνουν προσλήψεις, προκειμένου να ανοίξουν μέσα στις επόμενες ημέρες τουλάχιστον 2.000 κλίνες Μονάδων Εντατικής Θεραπείας που θα απαιτηθούν την ώρα της κορύφωσης της επιδημίας. Επίσης να ενταθεί η προσπάθεια για να εξασφαλιστούν όσο το δυνατόν περισσότεροι αναπνευστήρες που θα παίξουν καθοριστικό ρόλο στη διάσωση των ασθενών. Παράλληλα η χώρα μας πρέπει να παραγγείλει όσο το δυνατόν μεγαλύτερες ποσότητες από διαγνωστικά τεστ, όπως κάνουν άλλες ευρωπαϊκές χώρες ακολουθώντας τις συστάσεις στελεχών του ΠΟΥ. Για το σημαντικό αυτό θέμα έκανε εισήγηση στην αρμόδια Επιτροπή του ΙΣΑ για την Επιδημία ο καθηγητής Στέφανος Φούσας, τ. Πρόεδρος της Ελληνικής Καρδιολογικής Εταιρείας. Με βάση τη σχετική εισήγηση, ο ΙΣΑ επισημαίνει τα εξής: Ο παθοφυσιολογικός μηχανισμός της δράσης του κορωνοϊού δεν είναι γνωστός. Οι ασθενείς παθαίνουν άτυπες πνευμονίες και επιβάρυνση της καρδιάς. Με αποτέλεσμα οι ασθενείς να παρουσιάζουν αύξηση της τροπονίνης, καρδιακές αρρυθμίες που δείχνουν βλάβη στην καρδιά και κεραυνοβόλες μυοκαρδίτιδες. Σε αυτή τη φάση που επιβαρύνονται οι πνεύμονες και η καρδιά απαιτείται εισαγωγή στη ΜΕΘ και διασωλήνωση του ασθενούς για να βοηθηθούν οι πνεύμονες και η καρδιά. Αρκετοί ασθενείς επανέρχονται μετά τη διασωλήνωση και τη θεραπεία. Αυτή την εμπειρία έχουν εξάλλου οι καρδιολόγοι και με μυοκαρδίτιδες από άλλους ιούς. Είναι λοιπόν καθοριστικό για την επιβίωση του ασθενή να διασωληνωθεί. Πρέπει μέσα στις επόμενες μέρες: Α) Nα ανοίξουν 2000 κρεβάτια ΜΕΘ και να προμηθευτούμε όσο το δυνατόν περισσότερους αναπνευστήρες. Β) Να καταγραφούν όλοι οι αναπνευστήρες που υπάρχουν διάσπαρτοι στις διάφορες κλινικές των νοσοκομείων και να συγκεντρωθούν για να αξιοποιηθούν στους ασθενείς με κορωνοϊό. Γ) Να γίνει καταγραφή του προσωπικού που έχει σχετική εκπαίδευση και να αποσπαστεί στις κλίνες που θα λειτουργούν παράλληλα με τις ΜΕΘ. Δ) Να εκπαιδευτούν στην Εντατική νοσηλεία το προσωπικό και των άλλων κλινικών που θα κληθούν να συμβάλουν. Ε) Να ολοκληρωθεί άμεσα η διαδικασία των προσλήψεων προσωπικού και η αξιοποίηση των ειδικευόμενων που είναι σε αναμονή. ΣΤ) Να εξασφαλιστεί ο αναγκαίος υγειονομικός εξοπλισμός προστασίας για το προσωπικό. Σχολιάζοντας το θέμα, ο πρόεδρος του ΙΣΑ Γ. Πατούλης δήλωσε τα εξής: «Πρέπει να αξιοποιήσουμε το λίγο χρόνο που απομένει πριν αυξηθεί το κύμα των κρουσμάτων, για να θωρακίσουμε υγειονομικά τη χώρα μας. Η μάχη θα κριθεί στα κρεβάτια Μονάδων Εντατικής Θεραπείας και στον αριθμό των αναπνευστήρων που θα εξασφαλίσουμε. Η προσπάθεια πρέπει να γίνει σε δύο επίπεδα, αφενός στην επιτάχυνση των διαδικασιών πρόσληψης και αφετέρου στην καλή αξιοποίηση του υπάρχοντος δυναμικού των νοσοκομείων. Σε αυτή τη φάση έχει μεγάλη σημασία να γίνει σωστός επιχειρησιακός σχεδιασμός, για να αξιοποιηθούν όλες οι υποδομές του Εθνικού Συστήματος Υγείας, τόσο σε εξοπλισμό όσο και σε ανθρώπινο δυναμικό. Την κρίσιμη αυτή ώρα κανείς δεν περισσεύει». Σημειώνεται ότι για τον σκοπό αυτόν συγκροτήθηκε 9μελής επιτροπή από ειδικούς και είναι στη διάθεση του Υπουργείου Υγείας. Πηγή: ΑΠΕ-ΜΠΕ\nΠώς ο κορωνοϊός μπορεί να προκαλέσει πνευμονία\nΑπό τα μάτια, τη μύτη και το στόμα, ο ιός ξεκινά για μπει βαθύτερα στον οργανισμό μας φτάνοντας στο έντερο, τον σπλήνα και τους πνεύμονες. Στους πνεύμονες ο ιός μπορεί να έχει ένα δραματικό αποτέλεσμα. Οι πνεύμονές μας έχουν μια στρώση κυττάρων που τους προστατεύουν. Αυτά ονομάζονται «επιθηλιακά κύτταρα». Τα επιθηλιακά κύτταρα επενδύουν τα όργανα και τις βλεννογόνους που κινδυνεύουν να μολυνθούν. Ο κορωνοϊός συνδέεται με τις μεμβράνες των κυττάρων των επιθηλιακών κυττάρων των πνευμόνων με έναν ειδικό υποδοχέα για να εγχύσει το γενετικό του υλικό. Το επιθηλιακό κύτταρο, αγνοώντας τι συμβαίνει, εκτελεί τις εντολές του γενετικού υλικού του κορωνοϊού, που απλώς είναι ο πολλαπλασιασμός του εντός του κυττάρου. Το κύτταρο γεμίζει με αντίγραφα του ιού μέχρι που λαμβάνει την εντολή της αυτοκαταστροφής του. Καθώς το κύτταρο καταστρέφεται, απελευθερώνονται οι ιοί για να συνεχίσουν το έργο τους σε άλλα κύτταρα και ο αριθμός των μολυσμένων κυττάρων αυξάνεται γρήγορα. Στη συνέχεια ο ιός εξαπολύει επίθεση κατά του ανοσοποιητικού συστήματος. Καθώς τα κύτταρα του ανοσοποιητικού συρρέουν στους πνεύμονες για να καταπολεμήσουν τον ιό, αυτός μολύνει κάποια από αυτά προκαλώντας σύγχυση στο ανοσοποιητικό σύστημα. Ο ιός προκαλεί φρενίτιδα στο ανοσοποιητικό σύστημα προκαλώντας τον όλεθρο. Δύο είδη κυττάρων του ανοσοποιητικού είναι αυτά που παρασύρονται περισσότερο. Πρώτον, τα ουδετερόφιλα τα οποία είναι πολύ καλά στο να σκοτώνουν ακόμα και τα ανθρώπινα κύτταρα. Καθώς φτάνουν τα ουδετερόφιλα κατά χιλιάδες στα σύνορα των πνευμόνων, εκκρίνουν ένζυμα που σκοτώνουν αδιακρίτως τόσο τον ιό όσο και τα επιθηλιακά κύτταρα. Δεύτερον, τα φονικά Τ-κύτταρα επίσης παθαίνουν φρενίτιδα και «διατάζουν» τα μολυσμένα κύτταρα να αυτοκτονήσουν. Μέσα στη σύγχυσή τους δίνουν εντολές και στα υγιή κύτταρα να αυτοκτονήσουν. Στις σοβαρές περιπτώσεις, εκατομμύρια επιθηλιακά κύτταρα πεθαίνουν και μαζί με αυτά χάνεται η προστασία των πνευμόνων. Χωρίς αυτή την προστασία οι μικροί σάκοι μέσω των οποίων αναπνέουμε, οι κυψελίδες, μπορεί να μολυνθούν από βακτήρια που συνήθως δεν προκαλούν πρόβλημα. Οι ασθενείς παθαίνουν πνευμονία, η αναπνοή δυσκολεύει και χρειάζονται αναπνευστήρες στις Μονάδες Εντατικής Θεραπείας για την επιβίωση. Εάν το ανοσοποιητικό σύστημα έχει καταπονεθεί, μπορεί να καταρρεύσει καθώς τα βακτήρια πολλαπλασιάζονται ραγδαία. Τα βακτήρια εισέρχονται στο αίμα και κατακλύζουν το σώμα, κάτι που μπορεί να επιφέρει τον θάνατο. Πηγή: ΑΠΕ-ΜΠΕ\nΑνακοίνωση της Ομοσπονδίας Διαβητικών για την πρόσφατη ΚΥΑ των υπ. Υγείας και Εσωτερικών\nΑκολουθεί το Δελτίο Τύπου της ΠΟΣΣΑΣΔΙΑ (Πανελλήνια Ομοσπονδία Σωματείων-Συλλόγων Ατόμων με Σακχαρώδη Διαβήτη) με θέμα: «Μετά την πρόκληση πανικού, ήρθε και το… «επιστημονικό θαύμα»! Η ανακοίνωση: Μετά την πρόκληση πανικού τις τελευταίες 10 μέρες, που έχει προκαλέσει το Υπουργείο Υγείας σε όλους τους ανθρώπους που πάσχουν από Σακχαρώδη Διαβήτη, εντάσσοντας τη χρόνια και ανίατη αυτή πάθηση στην πρώτη τριάδα των ευπαθών ομάδων, έρχεται στις 18 Μαρτίου με την Κοινή Υπουργική Απόφαση (ΚΥΑ) που δημοσίευσαν από κοινού με το Υπουργείο Εσωτερικών, να προκαλέσει πανωλεθρία! Η επιστημονική ομάδα του υπουργείου Υγείας που στελεχώνεται από κάποιους πραγματικά έγκριτους επιστήμονες, αλλά και, απ’ όσο γίνεται φανερό, όπως θα αποδείξουμε και παρακάτω, και από μερικούς άλλους «τυχαίους», πρότεινε τον όρο «αρρύθμιστος» Σακχαρώδης Διαβήτης, ως προϋπόθεση για την ένταξη των πασχόντων στις ομάδες υψηλού κινδύνου. Αρχής γενομένης από τον συγκεκριμένο διαχωρισμό του Σακχαρώδη Διαβήτη, οφείλουμε ως το δευτεροβάθμιο όργανο που εκπροσωπεί τους ανθρώπους που πάσχουν από Σακχαρώδη Διαβήτη στην Ελλάδα, να ενημερώσουμε εκείνους τους επιστήμονες, που πιθανόν δεν έχουν ασχοληθεί και δεν έχουν υποστηρίξει θεραπευτικά έστω και ένα άτομο με Σακχαρώδη Διαβήτη, πως ο Σακχαρώδης Διαβήτης διαχωρίζεται επιστημονικά σε τύπους, σύμφωνα με τα παγκόσμια επιστημονικά δεδομένα και ανάλογα με τη συμπτωματολογία και την κλινική κατάσταση του κάθε πάσχοντα. Ο θεράπων ιατρός χρησιμοποιεί τους όρους «ρυθμισμένος και αρρύθμιστος» προφορικά με στόχο να συνετίσει τον ασθενή ώστε να πετύχει καλύτερη ευγλυκαιμία. Ακόμη ένας άγνωστος όρος, για πολλούς «επιστήμονες φωστήρες», που σημαίνει διατήρηση των επιπέδων γλυκόζης στο αίμα εντός στόχων, τους οποίους έχει θέσει η επιστημονική ομάδα και ο ασθενής. Επιθυμία, λοιπόν, του συνόλου της ομάδας είναι το 75%, των περισσότερων από τις 40.000 διαφορετικές τιμές γλυκόζης αίματος ημερησίως που εναλλάσσονται σε ένα άτομο με Διαβήτη, να είναι εντός στόχου! Σε καμιά περίπτωση, μέχρι τις 17/03, δεν είχε γίνει διαχωρισμός του Διαβήτη με κριτήριο τη ρύθμισή του και το γεγονός ότι έγινε κάτω από τις υπάρχουσες συγκυρίες, υπό την απειλή του κορωνοϊού, μας προβληματίζει έντονα και μας τρομοκρατεί! Αναρωτιόμαστε πώς η Πολιτεία δια στόματος «ειδικών επιστημόνων» νομοθετεί τόσο ανεύθυνα και εκθέτει επικίνδυνα η ίδια, όλους εμάς τους πάσχοντες, στον καταστροφικό ιό, τη στιγμή που θα έπρεπε να προτρέχει και να χτίζει τοίχους προστασίας για τις ομάδες υψηλού κινδύνου! Στην Ελλάδα του 2020 και στην περίοδο της παγκόσμιας αυτής κρίσης εξαιτίας της πανδημίας του «κορωνοϊού», τη μάστιγα του αιώνα, όπως έχει χαρακτηρίσει τον Σακχαρώδη Διαβήτη ο Παγκόσμιος Οργανισμός Υγείας (ΠΟΥ), εσείς τον … «ΡΥΘΜΙΣΑΤΕ» με διαφορετικά κριτήρια. Πρωτοτυπήσατε και το ελληνικό «επιστημονικό θαύμα», σε μια συγκυρία ιδιαίτερα κρίσιμη για τη Δημόσια Υγεία και τις ευπαθείς ομάδες, είναι ο διαχωρισμός των ατόμων με Διαβήτη σε «ρυθμισμένους» και «αρρύθμιστους» ως κριτήριο για την προστασία αυτών των ανθρώπων από την πανδημία του νέου κορωνοϊού. Επί σειρά ετών η ΠΟΣΣΑΣΔΙΑ ενημερώνει με επίσημα δεδομένα που οργανισμοί του κράτους καταγράφουν και μας διαθέτουν, ότι οι πάσχοντες από Σακχαρώδη Διαβήτη αγγίζουν στην Ελλάδα το 1.000.000. Ήρθατε σήμερα εσείς, στη φοβία σας να μην καταρρεύσει το σύστημα, εξαιτίας της αποχώρησης των ατόμων με Σακχαρώδη Διαβήτη με άδειες αναρρωτικές ή ειδικού σκοπού, να περάσετε αυθαίρετα ημίμετρα, που δεν τεκμηριώνονται επιστημονικά, θέτοντας στον υψηλότερο δυνατό κίνδυνο τη ζωή των ανθρώπων με Σακχαρώδη Διαβήτη. Οι καταγγελίες φτάνουν σωρηδόν τις τελευταίες δύο μέρες στην ΠΟΣΣΑΣΔΙΑ ότι άτομα με Διαβήτη που εργάζονται σε Νοσοκομεία, ΕΚΑΒ, Πυροσβεστική, Λιμενικό, Δημόσιους και Δημοτικούς φορείς βρίσκονται πλέον στην πρώτη γραμμή επαφής με συνανθρώπους μας διότι ανακαλέστηκαν οι αναρρωτικές άδειές τους γιατί δεν ορίζεται πουθενά ότι είναι «αρρύθμιστοι». Πώς εξάλλου θα μπορούσε να προβλεφθεί ένας τέτοιος παραλογισμός; Όπως ορίζει η Διεθνής Ομοσπονδία Διαβήτη (IDF), «τα άτομα με Διαβήτη, όταν αναπτύσσουν ιογενή λοίμωξη, είναι πιο δύσκολο να αντιμετωπιστούν λόγω διακυμάνσεων των επιπέδων γλυκόζης. Πρώτον, το ανοσοποιητικό σύστημα τίθεται σε κίνδυνο καθιστώντας πιο δύσκολο τον αγώνα κατά του ιού και οδηγώντας πιθανόν σε μεγαλύτερη περίοδο αποκατάστασης και δεύτερον, ο ιός μπορεί και ευδοκιμεί σε περιβάλλον αυξημένης γλυκόζης στο αίμα». Ένα επιπλέον πραγματικό στοιχείο, που ανακοίνωσε η Ιταλία, είναι πως το 35% των θυμάτων του νέου κορωνοϊού ήταν άτομα με Σακχαρώδη Διαβήτη. Έχοντας υπόψη τα παραπάνω αντιλαμβανόμαστε πλέον για ποιο λόγο και ο ΕΟΠΥΥ κωφεύει στις επιστολές της ΠΟΣΣΑΣΔΙΑ για διευκολύνσεις προς τα άτομα με Διαβήτη σχετικά με τις συνταγές αλλά και την παραλαβή φαρμάκων και αναλωσίμων στο σπίτι, παρόλο που ο ίδιος ο Οργανισμός εντάσσει τους ανθρώπους με Σακχαρώδη Διαβήτη ανεξαρτήτως ηλικίας στις ευπαθείς ομάδες, οι οποίες χρειάζονται προστασία δίνοντας οδηγίες προς τους ιατρούς να εκδίδουν επαναλαμβανόμενες συνταγές μέχρι τις 30/6/2020 σε φάρμακα, αναλώσιμα υλικά και ιατροτεχνολογικά προϊόντα ώστε να υπάρξει περιορισμός των μετακινήσεών τους. Ενημερώνουμε τους υπευθύνους και αρμόδιους του Υπουργείου Υγείας και των υπολοίπων Υπουργείων αλλά και των επιστημονικών επιτροπών, πως η ΠΟΣΣΑΣΔΙΑ αντιλαμβανόμενη την επικινδυνότητα της πανδημίας του κορωνοϊού δε θα προβεί, όπως άλλοτε θα έπραττε, σε μαζικές συναθροίσεις έξω από το Υπουργείο Υγείας. Αν δεν προβούν σε τροποποίηση της ΚΥΑ (ΦΕΚ 928 Β’/18-3-20), «παράγραφος 3, 1.3 Άτομα με αρρύθμιστο σακχαρώδη διαβήτη» σε «Άτομα με σακχαρώδη διαβήτη», αποκλειστικό όρο με τον οποίο πρέπει να χαρακτηρίζουν τη χρόνια αυτή πάθηση, σε οποιοδήποτε από εδώ και πέρα ΦΕΚ ή ΠΝΠ, έως τη Δευτέρα 23 Μαρτίου 2020, θα παροτρύνει όλα τα άτομα με Σακχαρώδη Διαβήτη πανελλαδικά να προχωρήσουν σε στάση εργασίας για το σύνολο των 8 ωρών εργασίας τους για το χρονικό διάστημα που θα υπάρχει αυτή η «κρίση». Για όλους εμάς προέχει η υγεία μας και με ατομική και κοινωνική ευθύνη δε θα τη διαπραγματευτούμε με ανυπόστατους χαρακτηρισμούς και όρους! Πηγή: ΑΠΕ-ΜΠΕ\nΗ Ελλάδα πριν από 10 ημέρες βρισκόταν στην 25η θέση παγκοσμίως σε συνολικό αριθμό διαγνωσμένων κρουσμάτων. Όμως, σήμερα η εικόνα αυτή έχει αλλάξει και η χώρα μας με 530 επιβεβαιωμένα κρούσματα έως τις 21 Μαρτίου, βρίσκεται πλέον στην 32η θέση παγκοσμίως και αυτό γιατί αυξάνονται σταδιακά τα κρούσματα σε χώρες με πολύ μεγαλύτερο πληθυσμό από τη δική μας. Όσον αφορά τα ενεργά κρούσματα (δηλαδή αυτά που προκύπτουν αν από τα συνολικά κρούσματα αφαιρεθούν οι θάνατοι και οι αναρρώσεις), η χώρα μας με 498 περιστατικά βρίσκεται στην 33η θέση. Η Ελλάδα έχει εξάλλου περίπου 51 επιβεβαιωμένα κρούσματα ανά ένα εκατομμύριο πληθυσμού, μια αναλογία που την τοποθετεί αρκετά χαμηλά, στην 55η θέση παγκοσμίως. Η Ελλάδα είναι επίσης στην 31η θέση, όσον αφορά τον αριθμό των ασθενών με Covid-19 που έχουν αναρρώσει (19 έως τώρα). Ακόμη, έχοντας 18 ασθενείς σε σοβαρή κατάσταση, είναι 17η διεθνώς σε σοβαρά περιστατικά, τα οποία στη χώρα μας αποτελούν περίπου το 4% των επιβεβαιωμένων κρουσμάτων (δηλαδή το ένα στα 25). Η χώρα μας - με 13 θανάτους - βρίσκεται στην 24η θέση παγκοσμίως στον αριθμό των θυμάτων της νόσου. Σε σχέση με τον πληθυσμό της, η Ελλάδα έχει μέχρι στιγμής ένα θάνατο ανά 801.773 κατοίκους, εμφανίζοντας μικρότερο ποσοστό θνητότητας από πολλές άλλες χώρες σε σχέση με τον πληθυσμό τους. Συγκριτικά, η Ιταλία έχει τη χειρότερη αναλογία διεθνώς με ένα θάνατο από κορωνοϊό ανά 12.530 κατοίκους, η Ισπανία έχει ένα θάνατο ανά 33.855 κατοίκους, το Ιράν ένα θάνατο ανά 53.980 κατοίκους, η Ελβετία ένα θάνατο ανά 108.182 κατοίκους, η Γαλλία ένα θάνατο ανά 116.145 κατοίκους, η Ολλανδία ένα θάνατο ανά 125.991 κατοίκους, το Βέλγιο ένα θάνατο ανά 172.979 κατοίκους, η Βρετανία ένα θάνατο ανά 291.356, η Κίνα ένα θάνατο ανά 441.374 κατοίκους, η Δανία ένα θάνατο ανά 445.554 κατοίκους, η Ν.Κορέα ένα θάνατο ανά 492.972 κατοίκους, η Σουηδία ένα θάνατο ανά 504.963 κατοίκους και η Νορβηγία ένα θάνατο ανά 774.463 κατοίκους. Αναφορικά με την αναλογία θανάτων προς επιβεβαιωμένα κρούσματα, στην Ελλάδα υπάρχει έως τώρα ένας θάνατος για κάθε 41 κρούσματα. Τη χειρότερη αναλογία έχει η Ιταλία με ένα θάνατο ανά 11 κρούσματα και ακολουθούν -έχοντας χειρότερη αναλογία σε σχέση με την Ελλάδα- το Ιράν με ένα θάνατο ανά 13 κρούσματα, η Ισπανία με ένα θάνατο ανά 18 κρούσματα, η Βρετανία με ένα θάνατο ανά 21 κρούσματα, η Κίνα με ένα θάνατο ανά 25 κρούσματα, η Γαλλία με ένα θάνατο ανά 26 κρούσματα και η Ολλανδία με ένα θάνατο ανά 27 κρούσματα. Το Βέλγιο έχει περίπου την ίδια αναλογία με την Ελλάδα (ένας θάνατος ανά 42 κρούσματα), ενώ την καλύτερη αναλογία διεθνώς έχει η Γερμανία με μόλις ένα θάνατο για κάθε 266 κρούσματα. Η Ν.Κορέα έχει ένα θάνατο ανά 85 κρούσματα, ενώ οι ΗΠΑ ένα στα 77 μέχρι στιγμής. Ειδική μνεία αξίζει στην Τουρκία, την τελευταία χώρα της ευρωπαϊκής ηπείρου που δήλωσε κρούσμα κορωνοϊού, έχοντας με την καθυστέρησή της πυροδοτήσει απορίες, αν όχι υποψίες. Ήδη η γειτονική χώρα των περίπου 85 εκατομμυρίων κατοίκων έχει αναφέρει 947 κρούσματα και 21 θανάτους, γεγονός που την τοποθετεί στην 24η θέση σε αριθμό κρουσμάτων διεθνώς και στην 16η θέση σε αριθμό θυμάτων της νόσου. Την πρώτη πεντάδα σε επιβεβαιωμένα κρούσματα απαρτίζουν η Κίνα (81.054), η Ιταλία (53.578), οι ΗΠΑ (26.867), η Ισπανία (25.496) και η Γερμανία (22.364). Οι πέντε πρώτες χώρες σε αριθμό θανάτων από τον κορωνοϊό είναι η Ιταλία (4.825), η Κίνα (3.261), το Ιράν (1.556), η Ισπανία (1.381) και η Γαλλία (562). Την πρώτη πεντάδα σε αριθμό κρουσμάτων σε σοβαρή-κρίσιμη κατάσταση στα νοσοκομεία αποτελούν η Ιταλία (2.857), η Κίνα (1.845), η Ισπανία (1.612), η Γαλλία (1.525) και οι ΗΠΑ (708). Πηγή: ΑΠΕ-ΜΠΕ\nΓνωρίστε τον κορωνοϊό: Πώς μεταδίδεται και τι συμβαίνει στον οργανισμό του ανθρώπου όταν μολυνθεί\nΔείτε το παρακάτω βίντεο, το οποίο αποτελεί ανεξάρτητη παραγωγή και δημιουργήθηκε με την επιμέλεια ειδικών γιατρών, και ενημερωθείτε σε απλή γλώσσα και με επεξηγηματικά διαγράμματα για το τι είναι ο κορωνοϊός, πώς μεταδίδεται, τι συμβαίνει ακριβώς όταν μολύνει έναν άνθρωπο, αλλά και τι πρέπει να κάνουμε. Πηγή: ΑΠΕ-ΜΠΕ\nΟ εγκλωβισμός βγάζει το «φοβισμένο παιδί» από μέσα μας - Πώς θα περάσουμε στην «ενηλικίωση»\nΤα αιφνίδια γεγονότα όπως αυτό που ζούμε όλοι σήμερα, μπορούν να μας επηρεάσουν σε σημείο να προκληθούν μετακινήσεις και αλλαγές στον σώμα μας, στο τρόπο σκέψης και τον νου, στο συναίσθημα και στο ψυχικό επίπεδο, όπως και στον ρόλο μας σε αυτή την κοινωνία αλλά και σε ολόκληρο τον πλανήτη. Γεγονότα που προκαλούν την επανατοποθέτηση για την ζωή μας, για το πως νιώθουμε, πως εκφραζόμαστε και συμπεριφερόμαστε στον εαυτό μας αλλά και στον συνάνθρωπο μας όταν τίθεται το θέμα ζωής και θανάτου. Μια αναστάτωση που φέρνει ανισορροπία στο σύστημα μας σε όλα τα επίπεδα όπου πρωτοστατούν ο φόβος, ο θυμός, η θλίψη και ο πόνος , η επιθετικότητα , η ακινησία και το πάγωμα , συχνά οδηγούν σε βύθιση σε μια παιδική θέση, τότε που δεν μπορούσαμε να διαχειριστούμε και να αντέξουμε τον πόνο. Ο εγκλεισμός, όσο λογικός και κατανοητός κι αν ακούγεται , μπορεί να βιώνεται με διάφορους τρόπους , που ακόμα δεν μπορούμε να έχουμε την πλήρη εικόνα του. Αυτό θα φανεί κατά το πέρασμα αυτής της κατάστασης καθώς θα φανούν πολλά στην πράξη . Όμως με τα στοιχεία και την εικόνα στο παρόν, φαίνεται να είναι αρκετές φορές δύσκολο να βιωθεί στην πράξη ως προστασία και φροντίδα για το ίδιο το άτομο αλλά και για τον συνάνθρωπο. Συχνά βλέπουμε εκδηλώσεις όπως την άρνηση και την αποφυγή , τη μετάθεση της σοβαρότητας και την ουσία του θέματος , όπως επίσης και την απαξιωτική - επιθετική στάση σε κάθε εξουσία / αρχή. Στην πραγματικότητα όλο αυτό απευθύνεται στον γονιό «δεν με προστάτεψες δεν με φροντίζεις όπως έχω ανάγκη, δεν με αγαπάς πραγματικά» ... Ανάλογα με την προσωπική ιστορία του καθενός , την οικογένεια, την διαγενεολογια , την βιολογία, την επιρροή από το περιβάλλον και ότι άλλο φέρει ο άνδρας ή η γυναίκα ως ψυχή , τα θέματα που εκδηλώνονται συχνά υποβόσκουν από μικρότερη ηλικία και αναδύονται στην ενήλικη ζωή σε κρίσιμες φάσεις και μεταβάσεις ζωής. Όλα εξαρτώνται από την δομή της προσωπικότητας και το πως έχει μάθει να διαχειρίζεται το άτομο τις αδυναμίες / ευαισθησίες του αλλά και τις δυνάμεις του / ιδιαίτερα χαρίσματα του . Ο εγκλωβισμός δημιουργεί πίεση , αισθήματα περιορισμού της ελευθερίας και συχνά εκδηλώνεται με επιθετικές συμπεριφορές αλλά και με ακινητοποίηση σε βαθμό μελαγχολίας ή και κατάθλιψης. Είναι σημαντικό να θυμόμαστε ότι είμαστε ενήλικες και αντέχουμε αυτό που μας δίνετε. Έχουμε την ικανότητα να ακούσουμε τις φωνές αυτού του τρομαγμένου μικρού μας εσωτερικού παιδιού , να το κρατήσουμε σφιχτά από το χέρι και να το καθησυχάσουμε , δείχνοντας του όλα όσα έχουμε καταφέρει ως εδώ. Ο κάθε φόβος του θανάτου να γίνει αγάπη για την ζωή. Σημαντικό επίσης είναι να μην ξεχνάμε ότι ο άνθρωπος έχει το ένστικτο της επιβίωσης και πολλές φορές ανασύρει μια εκπληκτική δύναμη η οποία υπάρχει βαθιά μέσα του για να αντέξει και να νικήσει την επικείμενη μάχη στην ζωή. Με αφορμή αυτό το μέτρο προστασίας «Μένουμε Σπίτι» πολλοί εκδηλώνουν στιγμές χαράς , ανακούφισης , απενεχοποίησης του «δεν είμαι παραγωγικός» κερδίζοντας το ψωμί μου όπως έχω μάθει. Επίσης υπάρχει η άδεια από όλους για όλους να δοθεί περισσότερος χρόνος και χώρος για να εστιάσουμε στον εαυτό μας , στις σχέσεις, στην οικογένεια, στον συνάνθρωπο. Εκεί μπορούμε να επαναπροσδιορίσουμε το σύστημα αξιών μας αλλά και να ανακαλύψουμε νέους εναλλακτικούς τρόπους φροντίδας & προστασίας για το εαυτό και τον άλλον. Κλειδιά για βοήθεια «Μένουμε Σπίτι» μπορεί να είναι : - Καθαριότητα / Θρέψη / Οργάνωση / Οριοθέτηση - Ενεργοποίηση - Δημιουργία / Κίνηση- Εκτόνωση/ Ξεκούραση - Ατομικό , διαπροσωπικό & Συλλογικό Μοίρασμα των Συναισθημάτων / Αλληλεγγύη. Με την εστίαση στον εαυτό, μένουμε στο πραγματικό μας Σπίτι Με φροντίδα & αγάπη Κατανόηση & Αποδοχή όλων των συναισθημάτων & των «φωνών». Με ψυχραιμία και ισορροπία Με συμπόνια Θα βγούμε όλοι μαζί από όλο αυτό και θα προχωρήσουμε. Αλλιώς... *Ευθυμία (Μία) Αδαμίδου Συστημική / Οικογενειακή Ψυχοθεραπεύτρια Ολιστική Θεραπεύτρια Υπεύθυνη του InnerFlow Athens City center for psychological support & creative expression Πραξιτελους 8 Πλ. Καρύτση Αθήνα Πηγή: ΑΠΕ-ΜΠΕ\nΤουρκία – κορωνοϊός: 9 νέοι θάνατοι αυξάνουν σε 30 τον απολογισμό, 289 νέα κρούσματα\nΟ αριθμός των θανάτων από τον κορονοϊό στην Τουρκία αυξήθηκε κατά 9 για να ανέλθει σε 30 σήμερα, και ο αριθμός των επιβεβαιωμένων κρουσμάτων αυξήθηκε κατά 289 για να ανέλθει σε 1.256 κρούσματα, δήλωσε σήμερα ο υπουργός Υγείας Φαχρετίν Κοτζά. Ο υπουργός πρόσθεσε ότι έχουν γίνει συνολικά 20.345 διαγνωστικά τεστ. Πηγή: ΑΠΕ-ΜΠΕ\nΜέσα σε 48 ώρες, ο ΕΟΔΥ υιοθέτησε μια νέα στρατηγική απέναντι στον κορωνoϊό, υιοθετώντας ουσιαστικά τις προτάσεις τις οποίες έκανε ο ερευνητής Κωνσταντίνος Φαρσαλινός μέσω του zougla.gr, αλλά και άλλων επιφανών ερευνητών, οι οποίοι απέστειλαν σχετικές επιστολές στην ανώτατη ηγεσία της χώρας. Συγκεκριμένα ο ΕΟΔΥ ανακοίνωσε πως θα συνεργαστεί άμεσα με υφιστάμενα εργαστήρια και ερευνητικά κέντρα όπου υπάρχει ο απαραίτητος εξοπλισμός-τεστ για τον κορωνοϊό, το ζήτημα της αξιοποίησης των οποίων είχε θίξει με έμφαση ο Κωνσταντίνος Φαρσαλινός, και ενώ η κυβέρνηση δεν είχε ανακοινώσει οτιδήποτε σχετικό. Mάλιστα, ο ερευνητής κατηγορήθηκε για τις παρεμβάσεις του. Ο ΕΟΔΥ πάντως στην ανακοίνωση του αναφέρει ότι σχεδίαζε εδώ και δύο εβδομάδες την εκπόνηση του συγκεκριμένου σχεδίου... Η ανακοίνωση του ΕΟΔΥ: «Η Ελλάδα, όπως και όλος ο κόσμος, βρίσκεται μπροστά σε μια πρωτόγνωρη κρίση Δημόσιας Υγείας. Το βασικό ζητούμενο είναι η προστασία της υγείας των πολιτών, έναντι της πανδημίας από τον SARS-CoV-2. Η επιστημονική κοινότητα της Ελλάδας και οι Έλληνες επιστήμονες του εξωτερικού, βρίσκονται στην πρώτη γραμμή του μετώπου. Η ελληνική ερευνητική κοινότητα συστρατεύεται στη μάχη για την αντιμετώπιση του SARS-CoV-2 και των συνεπειών του. Εδώ και δυο εβδομάδες, το Εθνικό Συμβούλιο Έρευνας, Τεχνολογίας και Καινοτομίας (ΕΣΕΤΕΚ) με το συντονισμό του προέδρου του ΕΣΕΤΕΚ και Καθηγητή Ιατρικής του Πανεπιστημίου Γενεύης, Μανώλη Δερμιτζάκη, σε συνεργασία με τον Εθνικό Οργανισμό Δημόσιας Υγείας, την Επιτροπή Εμπειρογνωμόνων του Υπουργείου Υγείας και το σύνολο των ερευνητικών κέντρων της Ελλάδας και των ελληνικών πανεπιστημίων, έχει αναπτύξει ένα ολοκληρωμένο σχέδιο, συνεπικουρώντας τις ενέργειες που έχουν υλοποιηθεί ως τώρα σε εθνικό επίπεδο. Ο στόχος είναι ένας : Ο περιορισμός της διάδοσης της νόσου και η προστασία της υγείας των πολιτών. Σε πρώτη φάση, το σχέδιο εστιάζει στην υποστήριξη και την αύξηση των εξετάσεων για τον COVID-19. Η αρχή γίνεται με την συμμετοχή εργαστηρίων, που θα αναπτύξουν σε μικρό χρονικό διάστημα τη μεθοδολογία της εξέτασης με βασικά αντιδραστήρια. Η προσπάθεια αυτή, γρήγορα θα επεκταθεί και σε άλλα ερευνητικά εργαστήρια, αλλά και σε νέες δράσεις που θα συνεισφέρουν στην καλύτερη αντιμετώπιση της πανδημίας στην Ελλάδα. Οι στιγμές απαιτούν ωριμότητα και σοβαρότητα από όλους και η ερευνητική κοινότητα της Ελλάδας στέκεται και θα συνεχίζει να στέκεται αρωγός στην προσπάθεια των αρμοδίων αρχών και των επαγγελματιών υγείας». Το ερευνητικό κέντρο της Πάτρας To zougla.gr την Τετάρτη 18 Μαρτίου είχε μεταβεί σε ένα τέτοιο εργαστήριο, και συγκεκριμένα στο εργαστήριο Μοριακής Βιολογίας και Ανοσολογίας της Φαρμακευτικής Σχολής του Πανεπιστημίου Πατρών, όπου εκεί υπάρχει διαγνωστικό μηχάνημα, και συνομίλησε με τον διευθυντή του εργαστηρίου, Δρ. Κωνσταντίνο Πουλά, Αναπληρωτή Καθηγητή στο Τμήμα Φαρμακευτικής του Πανεπιστημίου Πατρών. Ο καθηγητής μας έδειξε ένα τέτοιο διαγνωστικό μηχάνημα, επισημαίνοντας ότι «είναι χρυσή ευκαιρία για το κράτος να αξιοποιήσει τα ερευνητικά εργαστήρια», ενώ αν πράγματι υπάρχουν ελλείψεις στα ανταλλακτήρια-αναλώσιμα των μηχανημάτων, τότε, όπως μας λέει,«θα μπορούσαν αυτά να αναζητηθούν και από τον ιδιωτικό τομέα». Επιστολή ομάδας επιστημόνων προς τον Πρόεδρο της Δημοκρατίας και τον Πρωθυπουργό Στις 18 Μαρτίου, ομάδα επιφανών επιστημόνων είχε αποστείλει επιστολή προς την ανώτατη ηγεσία της χώρας, ζητώντας ακριβώς να γίνονται περισσότερα τεστ σε πληθυσμιακές ομάδες που έχουν συμπτώματα, αλλά και να αξιοποιηθούν όλα τα ερευνητικά εργαστήρια της χώρας! Διαβάστε την επιστολή: Αθήνα 18.3.2020 Π Ρ Ο Σ Την Αξιότιμη κυρία Πρόεδρο της Ελληνικής Δημοκρατίας Τον Αξιότιμο κύριο Πρόεδρο της Ελληνικής Κυβέρνησης Τον Αξιότιμο κύριο Πρόεδρο της Αξιωματικής Αντιπολίτευσης Τον Αξιότιμο κύριο Πρόεδρο του ΕΟΔΥ Αξιότιμοι, Είμαστε όλοι ερευνητές βιολόγοι και απόφοιτοι πανεπιστημιακών τμημάτων Βιολογίας της Ελλάδας, οι οποίοι απασχολούμαστε στην έρευνα στην ημεδαπή και στο εξωτερικό. Παρακολουθώντας από κοντά τις εξελίξεις στο θέμα της επιδημίας του κορωνοϊού και δεδομένης της επίσημης οδηγίας που έχει δοθεί στον πληθυσμό της χώρας μας, να μην πραγματοποιείται το αντίστοιχο τεστ παρά μόνο σε περιπτώσεις βαρέων συμπτωμάτων, θα θέλαμε να εκφράσουμε τη γνώμη μας και να προσθέσουμε τα παρακάτω : 1. Θεωρούμε ότι είναι πολύ κρίσιμης σημασίας για την πορεία και την ανάκαμψη της επιδημίας στη χώρα μας, να πραγματοποιούνται τεστ ακόμα και σε νοσούντες με ήπια συμπτώματα. Αυτή άλλωστε, όπως γνωρίζετε, είναι και η επίσημη οδηγία του Παγκόσμιου Οργανισμού Υγείας ( Π.Ο.Υ. ). Αυτήν άλλωστε την οδηγία ακολούθησαν και άλλες χώρες, όπως π.χ. η Κορέα, καταφέρνοντας έτσι να περιορίσουν την επιδημία στις αντίστοιχες επικράτειες. Θεωρούμε ότι εάν γνωρίζουμε τον πραγματικό αριθμό κρουσμάτων, τότε θα καταστεί εφικτό να περιοριστεί η επιδημία και στη χώρα μας. Η πρότασή μας αυτή για την πραγματοποίηση περισσότερων τεστ, προκύπτει όχι μόνο από την επιστημονική μας γνώση, αλλά και από την εμπειρία που έχουμε ως ενεργοί βιολόγοι σε πανεπιστημιακά εργαστήρια της Ελλάδας και του εξωτερικού. 2. Πληροφορηθήκαμε από τον τύπο ότι τα αντιδραστήρια για την πραγματοποίηση του τεστ βρίσκονται σε οριακό σημείο. Ταυτόχρονα γνωρίζουμε την ανακοίνωση του Π.Ο.Υ. σχετικά με τη δυνατότητα αποστολής αντιδραστηρίων από εργαστήρια αναφοράς που είναι συμβεβλημένα με τον Π.Ο.Υ. Για το λόγο αυτό προτείνουμε την επίταξη όλων των απαραίτητων αντιδραστηρίων και μηχανημάτων που υπάρχουν σε όλα τα πανεπιστήμια, ερευνητικά κέντρα της χώρας, καθώς και στα ιδιωτικά διαγνωστικά κέντρα, ώστε να εξυπηρετηθεί αποτελεσματικότερα ο γενικός πληθυσμός. Η διάρκεια της επιδημίας θα καθοριστεί όχι μόνο από την τήρηση των μέτρων που έχουν ανακοινωθεί, αλλά και από τον περιορισμό της εξάπλωσής της. Ταυτόχρονα, θα γίνει ο σωστός σχεδιασμός και η κατανομή των υγειονομικών υπηρεσιών σε περιοχές που έχουν τα περισσότερα κρούσματα, ώστε να περιοριστούν οι μετακινήσεις των ασθενών, οι οποίες συμβάλλουν στην εξάπλωση του ιού. Τα παραπάνω είναι δυνατόν να συμβούν μόνο εφόσον έχουμε μια ακριβή εικόνα για τον πραγματικό αριθμό κρουσμάτων. Οι Δηλούντες 1. Παρασκευοπούλου Σοφία, MSc., υποψήφια διδάκτωρ, Ινστιτούτο Ιολογίας του Πανεπιστημιακού Νοσοκομείου Σαριτέ, Βερολίνο 2. Φουντουλάκη Ειρήνη, κύρια Ερευνήτρια, Ινστιτούτο Πληροφορικής – ΙΤΕ & Εθνικό Δίκτυο Υποδομών Τεχνολογίας και Έρευνας 3. Παυλίδης Παύλος, Ερευνητής Γ, Ινστιτούτο Πληροφορικής - ΙΤΕ 4. Φωτιάδου Λιάνα, Βιολόγος 5. Δουβίτσα Ευφροσύνη, Βιολόγος 6. Τσαλίκη Ελένη, MSc., Βιολόγος 7. Δημητράκη Κατερίνα, Βιολόγος 8. Θεοδοσίου Λουκάς, Dr. rer. nat., Μεταδιδάκτορας, Max Planck Institute for evolutionary Biology 9. Γεώργα Ιωάννα, Βιολόγος, MSc., PhD 10. Λουλουπή Αννίτα, Dr. rer. nat., Μεταδιδάκτορας, Berlin Institute for Medical Biology (BIMSB) 11. Μπακόλας Δημήτρης, BSC Genetics and Molecular Biology, BSc Biomedical Science, MSc. Biomedical Science, PhD Associate of the Institute for Biomedical Science 12. Σπύρος Μερκούρης, Βιολόγος 13. Τριανταφυλλιά Ντουρούπη, Βιολόγος, PhD Αναφορές: 1. https://www.who.int/emergencies/diseases/novel-coronavirus-2019/technicalguidance/laboratory-guidance? fbclid=IwAR0Sgv9jTAQ Αντιδράσεις και από το ΕΚΠΑ Επίσης, ακαδημαϊκοί του ΕΚΠΑ πήραν νωρίτερα ξεκάθαρα θέση υπέρ της τοποθέτησης του καθηγητή Βιοχημείας και Βιοτεχνολογίας στο Πανεπιστήμιο Θεσσαλίας Δημήτρη Κουρέτα, για τον εντοπισμό και την καταγραφή των κρουσμάτων του κορωνοϊού μέσω της αύξησης των δειγματοληπτικών ελέγχων. Σε ανάρτησή του στο Facebook ο Σύλλογος Διδασκόντων κοινοποιεί την επιστολή του κ. Κουρέτα προς τον πρωθυπουργό για το ζήτημα, ενώ απαντώντας σε χρήστη που χαρακτηρίζει ως επαρκή την απάντηση του κ. Τσιόδρα σε αυτή κατά τη χθεσινή ενημέρωση από το υπουργείο Υγείας, απαντά με αιχμές για την τοποθέτηση του λοιμωξιολόγου. Διαβάστε περισσότερα εδώ. Δείτε τη συνέντευξη του δρα Φαρσαλινού που παραχώρησε στο zougla.gr την Τρίτη 17 Μαρτίου, στην οποία εκτός από το ζήτημα των εργαστηρίων, έκρουσε τον κώδωνα του κινδύνου για την ανάγκη εκπόνησης περισσότερων διαγνωστικών τεστ: *Ο Κωνσταντίνος Φαρσαλινός είναι γιατρός και ερευνητής στο Πανεπιστήμιο King Abdulaziz, στο Πανεπιστήμιο Πατρών και στη Σχολή Δημόσιας Υγείας του Πανεπιστημίου Δυτικής Αττικής. Πρόσφατα ανακηρύχθηκε Highly Cited Researcher 2019, μια λίστα επιστημόνων με τη μεγαλύτερη επιρροή στην παγκόσμια επιστημονική έρευνα την τελευταία δεκαετία. Πηγή: ΑΠΕ-ΜΠΕ\nΞεπέρασαν τις 250.000 τα κρούσματα σε όλον τον κόσμο -Περισσότεροι από 11.000 οι θάνατοι\n[font=Century GothicΠερισσότερα από 250.000 κρούσματα του νέου κορωνοϊού έχουν αναφερθεί σε όλον τον κόσμο από την έναρξη της πανδημίας, σύμφωνα με την καταμέτρηση του Γαλλικού Πρακτορείου που βασίζεται σε δεδομένα από επίσημες πηγές μέχρι τις 19.00 σήμερα (ώρα Ελλάδας). Τουλάχιστον 256.296 άνθρωποι έχουν βρεθεί θετικοί και από αυτούς οι 11.015 πέθαναν. Κρούσματα εντοπίστηκαν σε 163 χώρες και εδάφη, κυρίως στην Κίνα (80.976 κρούσματα και 3.248 θάνατοι) και την Ιταλία (47.021 κρούσματα και 4.032 θάνατοι). Ωστόσο ο αριθμός των διαγνωσμένων κρουσμάτων δεν αντιπροσωπεύει παρά ένα μέρος του πραγματικού αριθμού των ανθρώπων που έχουν προσβληθεί, καθώς ολοένα και περισσότερες χώρες δεν κάνουν διαγνωστικά τεστ παρά μόνο για τις πιο σοβαρές περιπτώσεις. Στις ΗΠΑ, τα Κέντρα Ελέγχου και Πρόληψης Ασθενειών (CDC) ανέφεραν σήμερα ότι κατέγραψαν 15.268 κρούσματα, αριθμός αυξημένος κατά 4.777 κρούσματα σε σύγκριση με τον προηγούμενο απολογισμό. Οι θάνατοι αυξήθηκαν κατά 51, στους 201. Κρούσματα έχουν αναφερθεί και στις 50 Πολιτείες, την περιφέρεια της Κολούμπια, το Πουέρτο Ρίκο, το Γκουάμ και τις αμερικανικές Παρθένες Νήσους. Τα στοιχεία των CDC δεν αντικατοπτρίζουν κατ’ ανάγκη τα κρούσματα που αναφέρει η κάθε Πολιτεία ξεχωριστά.] [/font] Πηγή: ΑΠΕ-ΜΠΕ\nΚρίστιαν Ντρόστεν: Η κατάσταση έκτακτης ανάγκης θα διαρκέσει έναν χρόνο\nΟ Κρίστιαν Ντρόστεν, είναι κορυφαίος Λοιμωξιολόγος, επικεφαλής του Ινστιτούτου Λοιμώξεων του Πανεπιστημιακού Νοσοκομείου Charité του Βερολίνου και σύμβουλος της κυβέρνησης για την αντιμετώπιση του κορωνοϊού. Εκτιμά ότι η κατάσταση έκτακτης ανάγκης λόγω της πανδημίας του κορωνοϊού θα διαρκέσει έναν χρόνο. Ωστόσο, εκτιμά ότι δεν θα διατηρηθούν όλοι οι περιορισμοί σε ισχύ: «Θα πρέπει να θεωρήσουμε ότι θα περάσουμε ένα χρόνο σε συνθήκες κατάστασης έκτακτης ανάγκης της κοινωνίας, αλλά δεν είναι πιθανό ότι θα εξακολουθήσουν να ισχύουν όλα τα μέτρα που εφαρμόζονται τώρα. Θα μπορούμε και θα πρέπει να κάνουμε αναπροσαρμογές», δήλωσε στην ηλεκτρονική σελίδα της εφημερίδας «Die Zeit». Προκειμένου να έχουμε μια πιο ρεαλιστική εικόνα του αριθμού των μολυσμένων ανθρώπων, πρότεινε κάθε νοικοκυριό, στο οποίο ζει ένα άτομο το οποίο έχει αποδεδειγμένα προσβληθεί από τον κορωνοϊό, να θεωρείται ότι νοσεί συνολικά και να απομονώνεται αναλόγως: «Εάν ένα μέλος του νοικοκυριού είναι θετικό μετά από τεστ, μπορούμε να χαρακτηρίσουμε ολόκληρο το νοικοκυριό ως θετικό, ακόμα και χωρίς να έχει κάνει τεστ, διότι πολύ απλά γνωρίζουμε ότι θα συμβεί το εξής: εάν ένα μέλος της οικογένειας είναι μολυσμένο, μολύνει όλους τους άλλους. Αν θεωρήσουμε λοιπόν, ότι όλοι στην οικογένεια είναι θετικοί τότε εξοικονομούμε ένα μεγάλο όγκο τεστ. Αυτή την τακτική θα προτείνω και στις υγειονομικές Αρχές», είπε στην εφημερίδα του Αμβούργου. Ζήτησε επίσης να βρεθούν λύσεις για τα σχολεία, ώστε να μην χρειαστεί να παραμείνουν κλειστά για πολύ καιρό: «Ίσως πρέπει να σκεφτούμε το εξής: το μισό σχολείο μπορεί να χρησιμοποιήσει αυτούς τους διαδρόμους, το άλλο μισό μόνο τους άλλους. Να μην υπάρχουν μεγάλα διαλείμματα ακόμα και κανένα μικρό. Έτσι θα μπορούσε να μειωθεί το μέγεθος μιας ομάδας στα σχολεία. Τέτοιες σκέψεις θα πρέπει να γίνουν μέχρι την εβδομάδα μετά το Πάσχα». Λαμβάνοντας υπόψη τα προβλεπόμενα, έως 15 εκατομμύρια μολυσμένων ατόμων στη Γερμανία και τους περιορισμούς στην αγορά εργασίας, ο κορυφαίος Γερμανός Λοιμωξιολόγος πρότεινε να δοθούν άδειες εργασίας στους πολίτες οι οποίοι θα είναι αρνητικοί σε γρήγορα τεστ. «Στην ιατρική υπάρχει ήδη η ιδέα να ελέγχεται κανείς ελεύθερα ώστε να μπορεί να πάει στη δουλειά. Αυτό μπορεί να επεκταθεί σε διάφορες επαγγελματικές ομάδες. Θα υπάρξουν επίσης όλο και περισσότεροι άνθρωποι με αντισώματα που θα είναι τουλάχιστον μέχρι το τέλος της πανδημίας άνοσοι. Και αυτοί θα μπορούσαν επίσης να επιστρέψουν στην εργασία τους παρά την κατάσταση έκτακτης ανάγκης», πρότεινε ο Ντρόστεν. Πηγή: ΑΠΕ-ΜΠΕ\nΠώς θα κάνετε τη δική σας μάσκα στο σπίτι με μωρομάντιλα\nΕύκολη και φθηνή λύση προτείνει μια Κινέζα για να κατασκευάσετε τη δική σας μάσκα γρήγορα, φθηνά και με ασφάλεια. Τα υγρά μαντίλια, που έτσι κι αλλιώς η συσκευασία τους περιέχει αρκετά, είναι η κατάλληλη λύση. Πηγή: ΑΠΕ-ΜΠΕ\nΟι καθηγητές του ΕΚΠΑ κατά Τσιόδρα: Γιατί δεν τηρούνται τα επιδημιολογικά πρωτόκολλα;\nΠυρ ομαδόν κατά του Σωτήρη Τσιόδρα από τον σύλλογο διδασκόντων καθηγητών του ΕΚΠΑ, οι οποίοι χαρακτηρίζουν απαράδεκτες τις τοποθετήσεις του και τάσσονται υπέρ του καθηγητή Κουρέτα, ο οποίος απέστειλε σχετική επιστολή στον πρωθυπουργό. Οι ακαδημαϊκοί του ΕΚΠΑ παίρνουν ξεκάθαρα θέση υπέρ της τοποθέτησης του καθηγητή Βιοχημείας και Βιοτεχνολογίας στο Πανεπιστήμιο Θεσσαλίας Δημήτρη Κουρέτα, για τον εντοπισμό και την καταγραφή των κρουσμάτων του κορωνοϊού μέσω της αύξησης των δειγματοληπτικών ελέγχων. Σε ανάρτησή του στο Facebook ο Σύλλογος Διδασκόντων κοινοποιεί την επιστολή του κ. Κουρέτα προς τον πρωθυπουργό για το ζήτημα, ενώ απαντώντας σε χρήστη που χαρακτηρίζει ως επαρκή την απάντηση του κ. Τσιόδρα σε αυτή κατά τη χθεσινή ενημέρωση από το υπουργείο Υγείας, απαντά με αιχμές για την τοποθέτηση του λοιμωξιολόγου: «Για να δούμε λοιπόν τι είπε ο κ. Τσιόδρας (και όχι Τσιόρδας). Είπε ότι όντως τα περιστατικά υποκαταγράφονται και ότι ειδική ομάδα στατιστικής δουλεύει τα επιδημιολογικά μοντέλα. Αλλά αποτελεί στοιχειώδη επιστημονική αλήθεια ότι κανένα στατιστικό μοντέλο δεν δουλεύει χωρίς επαρκή δείγματα, τα οποία ο κ. Τσιόδρας παραδέχτηκε ότι δεν υπάρχουν (μίλησε για μεγάλη αβεβαιότητα στην παρούσα εκτίμηση περί 2,000-3,000 κρουσμάτων). Επίσης δεν αναφέρθηκε στην ανάγκη τα δείγματα να παρέχουν εικόνα της χωροταξικής και διστρωματικής διάδοσης του ιού, πράγμα απολύτως απαραίτητο από επιδημιολογική σκοπιά. Γιατί δεν αναφέρθηκε; Επειδή απλούστατα δεν έχουν τέτοια εικόνα ούτε παίρνουν μέτρα για να την αποκτήσουν. Αλλά για ποιο λόγο δεν κάνουν τα προβλεπόμενα από τα επιδημιολογικά πρωτόκολλα; Είπε πρώτον, επειδή δεν διαθέτουν τα μέσα. Δεύτερον, επειδή θα πανικοβάλλουν τον κόσμο αν παίρνουν δείγματα. Τρίτον επειδή έτσι θα παραβιαστούν οι αρχές προστασίας προσωπικών δεδομένων. Θα μας επιτρέψετε να θεωρήσουμε απαράδεκτες και τις τρεις θέσεις του κ. Τσιόδρα: Πρώτον, ο κ. Κουρέτας αναφέρθηκε σε πολύ συγκεκριμένα μέτρα έκτακτης ανάγκης που μπορούν να καλύψουν τα κενά σε μέσα και επ' αυτού δεν υπήρξε απάντηση. Δεύτερον, όσο αφορά το ότι θα πανικοβληθεί ο κόσμος, κατά τη γνώμη μας πρόκειται για αστεία τοποθέτηση μπροστά στα μέτρα που ήδη έχουν παρθεί. Όταν έχεις κλείσει μια ολόκληρη χώρα μέσα στα σπίτια της και εκατοντάδες χιλιάδες εργαζόμενοι σε λίγο θα βρεθούν στο δρόμο, είναι απλά αστείο να λες ότι ο κόσμος θα πανικοβληθεί από δειγματοληπτικούς ελέγχους. Τρίτον, τα περί προστασίας των προσωπικών δεδομένων δεν ευσταθούν ούτε αντικειμενικά (δεν είναι αναγκαίο να ανακοινώνονται τα ονόματα των εξεταζομένων) ούτε νομικά (όταν συντρέχουν υπέρτατοι λόγοι προστασίας του πληθυσμού)». Πηγή: ΑΠΕ-ΜΠΕ\nΚορωνοϊός: Περισσότεροι από 5.000 οι νεκροί στην Ευρώπη\nΗ πανδημία του νέου κορωνοϊού έχει στοιχίσει τη ζωή σε πάνω από 5.000 ανθρώπους στην Ευρώπη, σύμφωνα με τους υπολογισμούς του Γαλλικού Πρακτορείου που βασίζονται σε επίσημες πηγές έως τις 13:00 ώρα Ελλάδας, ημέρα Παρασκευή. Συνολικά, 5.168 νεκροί έχουν καταγραφεί στην Ευρώπη, η πλειονότητα των οποίων στην Ιταλία (3.405), τη χώρα που έχει δεχθεί το μεγαλύτερο πλήγμα παγκοσμίως. Με 1.034 νέους θανάτους το τελευταίο 24ωρο, επί συνόλου 110.568 επίσημα καταγεγραμμένων κρουσμάτων, η Ευρώπη είναι η ήπειρος που έχει πληγεί περισσότερο από την πανδημία. Πηγή: ΑΠΕ-ΜΠΕ\nΗ Τράπεζα Πειραιώς, στις εξαιρετικά δύσκολες καταστάσεις που βιώνει η χώρα και η κοινωνία - όπως αναφέρει σε ανακοίνωση της - θεωρεί ελάχιστη υποχρέωσή της να συμμετάσχει στην εθνική προσπάθεια για την αντιμετώπιση της κρίσης και την προστασία της υγείας των πολιτών από τον κορωνοϊό. Η Τράπεζα Πειραιώς - επισημαίνεται στην ίδια ανακοίνωση - στηρίζει την προσπάθεια των αρμόδιων φορέων και των ανθρώπων του συστήματος Υγείας, προσφέροντας υγειονομικό υλικό πρώτης ανάγκης. Το υγειονομικό υλικό θα επιλέγεται σύμφωνα με τις υποδείξεις του Υπουργείου Υγείας, με στόχο να ενισχυθεί άμεσα και αποτελεσματικά εν μέσω των αυξανόμενων αναγκών που δημιουργούνται για την αντιμετώπιση της πανδημίας. Πηγή: ΑΠΕ-ΜΠΕ\nΟι ηλικιωμένοι, ιδίως εκείνοι με υποκείμενα νοσήματα, είναι αυτοί με τον μεγαλύτερο κίνδυνο να αρρωστήσουν βαριά από τη νόσο Covid-19, την οποία προκαλεί ο νέος κορωνοϊός SARS-CoV-2, όμως αυτό δεν σημαίνει ότι οι νεότεροι δεν έχουν ανάλογο κίνδυνο, έστω και σε μικρότερο ποσοστό. Περίπου ο ένας στους πέντε ασθενείς, ηλικίας 20 έως 44 ετών έχει αρκετά σοβαρά συμπτώματα και χρειάζεται εισαγωγή σε νοσοκομείο, ενώ ο ένας στους 25 (το 4%) εισαγωγή σε Μονάδα Εντατικής Θεραπείας (ΜΕΘ), σύμφωνα με την τελευταία αναφορά των επιστημόνων των Κέντρων Πρόληψης και Ελέγχου Νοσημάτων των ΗΠΑ (CDC Morbidity and Mortality Weekly Report). «Αν οι 20χρονοι νομίζουν ότι είναι άτρωτοι από τη νόσο κάνουν λάθος. Υπάρχουν 20χρονοι που έχουν πεθάνει από τον ιό στην Κίνα, στην Ιταλία και αλλού» επισήμανε ο καθηγητής Μπάρι Μπλουμ της Σχολής Δημόσιας Υγείας του Πανεπιστημίου Χάρβαρντ. Οι Αμερικανοί επιστήμονες υπογράμμισαν ότι ο ιός είναι άκρως μεταδοτικός και γι' αυτό οι νέοι πρέπει να πάρουν σοβαρά το ζήτημα των μέτρων αποφυγής των κοινωνικών επαφών, ώστε να μη τον μεταδώσουν σε πιο ευπαθείς ανθρώπους. Σύμφωνα με τα έως τώρα αμερικανικά στοιχεία, περίπου το 70% των ατόμων άνω των 85 ετών που μολύνονται από τον κορωνοϊό, δηλαδή πάνω από δύο στους τρεις, χρειάζονται εισαγωγή στο νοσοκομείο, ενώ σχεδόν το 30% πεθαίνουν. Σχεδόν το 60% των ασθενών 75 έως 84 ετών πρέπει να εισαχθούν στο νοσοκομείο, ενώ το 10% πεθαίνουν. Στην ηλικιακή ομάδα έως 19 ετών, μόνο το 2,5% έχει χρειαστεί να εισαχθεί στο νοσοκομείο και κανένας σε ΜΕΘ, ούτε έχει υπάρξει προς το παρόν θάνατος στις ΗΠΑ. Μία μικρή κινεζική μελέτη, με στοιχεία από την πόλη Ουχάν, το επίκεντρο της επιδημίας, η οποία μόλις δημοσιεύθηκε στο αμερικανικό ιατρικό περιοδικό «New England Journal of Medicine», βρήκε ότι από 171 παιδιά έως 16 ετών που διαγνώστηκαν με τον ιό και χρειάστηκε να εισαχθούν στο νοσοκομείο, τρία έπρεπε να μπουν τελικά σε ΜΕΘ και σε μηχανική υποστήριξη αναπνοής, ενώ ένα μωρό δέκα μηνών πέθανε. Σύμφωνα, εξάλλου, με το Κέντρο Ελέγχου Νοσημάτων της Κίνας, περίπου το 1% όλων των επιβεβαιωμένων κρουσμάτων στη χώρα αφορούσαν παιδιά έως δέκα ετών. Πηγή: ΑΠΕ-ΜΠΕ\nΑκολουθεί η μετάφραση του άρθρου που δημοσίευσε ο καθηγητής Ιατρικής, Επιδημιολογίας και Υγείας του Πληθυσμού και Στατιστικής στο Πανεπιστήμιο του Stanford Γιάννης Ιωαννίδης*, ένας εκ των πιο έγκριτων επιστημόνων στον κόσμο, σχετικά με την πανδημία του κορωνοϊού και τους τρόπους αντιμετώπισης της από τις Αρχές. Ο τίτλος του άρθρου που δημοσιεύτηκε στο αμερικάνικο ενημερωτικό ιατρικό περιοδικό statnews.com είναι: Είμαστε μπροστά σε ένα φιάσκο; Καθώς η πανδημία του κορωνοϊού εξελίσσεται, λαμβάνουμε αποφάσεις χωρίς αξιόπιστα δεδομένα. Ακολουθεί το άρθρο: Ενώ βρισκόμαστε μπροστά στην πανδημία του αιώνα, ίσως ταυτόχρονα να αποτελέσει και το φιάσκο του αιώνα. Την ώρα που όλοι ζητούν καλύτερη πληροφόρηση, από εκείνους πoυ χρησιμοποιούν μοντέλα ανάλυσης της επιδημίας μέχρι τις κυβερνήσεις και τον κόσμο που περιορίζεται ή μπαίνει σε καραντίνα, δεν έχουμε αξιόπιστα δεδομένα για το πόσοι άνθρωποι προσβάλλονται από τον κορωνοϊό. Η πληροφόρηση είναι αναγκαία για την καθοδηγήσει τις αποφάσεις και δράσεις μας και για να δούμε τις επιπτώσεις τους. Δρακόντεια μέτρα έχουν επιβληθεί σε πολλές χώρες, τα οποία θα είναι ανεκτά από όλους αν η πανδημία υποχωρήσει, είτε από μόνη της είτε λόγω των μέτρων. Για πόσο καιρό όμως θα πρέπει να ακολουθήσουμε αυτά τα μέτρα, και τι θα γίνει αν η πανδημία συνεχίσει για μεγάλο διάστημα; Πώς θα ξέρουμε αν τα μέτρα είναι στη σωστή κατεύθυνση ή τελικά προκαλούν περισσότερο κακό; Ένα εμβόλιο θα ήταν σίγουρα η λύση, αλλά είμαστε μήνες μακρυά από μια τέτοια επιλογή. Δεν έχουμε λοιπόν καμία εικόνα για τις επιπτώσεις ενός παρατεταμένου lock-down. Τα δεδομένα που έχουμε συλλέξει μέχρι στιγμής για την εξέλιξη της επιδημίας είναι παντελώς αναξιόπιστα. Λόγω των περιορισμένων διαγνωστικών αναλύσεων, έχουμε χάσει πιθανότατα την πλειοψηφία των ασθενών που προσβλήθηκαν από τον ιό. Και δεν ξέρουμε αν τα πραγματικά κρούσματα είναι 3πλάσια ή 300 φορές παραπάνω. Ακόμη και σήμερα, 3 μήνες μετά την έναρξη της έξαρσης του ιού, οι περισσότερες χώρες δεν μπορούν να πραγματοποιήσουν μεγάλο αριθμό διαγνωστικών αναλύσεων, και καμία χώρα δεν έχει αξιόπιστα δεδομένα για τον επιπολασμό του ιού σε τυχαίο αντιπροσωπευτικό δείγμα του πληθυσμού. Το φιάσκο της έλλειψης δεδομένων δημιουργεί τεράστια αβεβαιότητα για τη θνητότητα από τον ιό. Τα επίσημα νούμερα είναι ανούσια μιας και οι διαγνωστικές αναλύσεις πραγματοποιούνται κυρίως σε αυτούς με σοβαρή νόσο και κακή πρόγνωση. Και αυτή η κατάσταση μπορεί να επιδεινωθεί όσο εξελίσσεται η επιδημία. Ο μοναδικός κλειστός πληθυσμός που έχει εκτεταμένα διερευνηθεί ήταν οι επιβάτες του κρουαζιερόπλοιου Diamond Princess. Εκεί παρατηρήθηκε θνητότητα 1%, αλλά και πάλι ήταν πληθυσμός σχετικά μεγάλης ηλικίας στους οποίους η θνητότητα είναι έτσι κι αλλιώς αυξημένη. Παρόλο που με τα δεδομένα από το κρουαζιερόπλοιο θα μπορούσε να υπολογιστεί θνητότητα 0,125% σε μια χώρα σαν τις ΗΠΑ σύμφωνα με την ηλικιακή κατανομή του πληθυσμού, είναι μόλις 7 οι θάνατοι, οπότε το περιθώριο ασφαλείας των υπολογισμών θνητότητας βρίσκεται μεταξύ 0,025% και 0,625%. Είναι επίσης πιθανό κάποιοι επιβάτες που προσβλήθηκαν να κατέληξαν αργότερα. Επίσης, οι επιβάτες δεν αποτελούσαν αντιπροσωπευτικό δείγμα του πληθυσμού και θα μπορούσαν, παράδειγμα, να είχαν περισσότερα χρόνια νοσήματα (που επηρεάζουν τη θνητότητα) από τον γενικό πληθυσμό. Προσθέτοντας αυτές τους επιπλέον παράγοντες αβεβαιότητας, εύλογες εκτιμήσεις για τη θνητότητα στον γενικό πληθυσμό των ΗΠΑ κυμαίνονται από 0,05% έως 1%. Αυτό το τεράστιο εύρος στη θνητότητα επηρεάζει σημαντικά την εκτίμηση για το πόσο σοβαρή είναι η πανδημία και τι πρέπει να γίνει. Ποσοστό θνητότητας της τάξης του 0,05% είναι χαμηλότερο από την εποχική γρίπη. Εάν αυτό είναι πραγματικό ποσοστό, το lock-down σε όλο τον κόσμο, με ενδεχομένως τεράστιες κοινωνικές και οικονομικές συνέπειες μπορεί να είναι εντελώς παράλογο. Είναι σαν ένας ελέφαντας να δέχεται επίθεση από μια γάτα. Στην απόγνωση του προσπαθώντας να αποφύγει τη γάτα, ο ελέφαντας πηδάει από ένα βράχο και πεθαίνει. Μπορεί το ποσοστό θνητότητας των περιπτώσεων Covid-19 να είναι τόσο χαμηλό; Όχι, λένε κάποιοι, δείχνοντας το υψηλό ποσοστό στους ηλικιωμένους. Ωστόσο, ακόμη και μερικοί λεγόμενοι «ήπιοι» κοροναϊοί ή οι κοροναϊοί του κοινού κρυολογήματος, που είναι γνωστοί εδώ και δεκαετίες, μπορούν να έχουν θνητότητα μέχρι και 8% όταν μολύνουν τους ηλικιωμένους σε γηροκομεία. Στην πραγματικότητα, αυτοί οι «ήπιοι» κοροναϊοί προσβάλλουν δεκάδες εκατομμύρια ανθρώπους κάθε χρόνο και αντιπροσωπεύουν το 3% έως 11% αυτών που νοσηλεύονται στις ΗΠΑ με λοίμωξη κατωτέρου αναπνευστικού κάθε χειμώνα. Αυτοί οι "ήπιοι" κοροναϊοί μπορεί να εμπλέκονται σε αρκετές χιλιάδες θανάτους κάθε χρόνο παγκοσμίως, αν και η συντριπτική τους πλειοψηφία δεν εξακριβώνεται με ακριβή διαγνωστικά τεστ. Αντ 'αυτού, χάνονται ως «θόρυβος» μεταξύ 60 εκατομμυρίων θανάτων από διάφορες αιτίες κάθε χρόνο. Παρόλο που τα συστήματα επιτήρησης υπάρχουν από καιρό για τη γρίπη, η ασθένεια επιβεβαιώνεται από ένα εργαστήριο σε μια μικρή μειοψηφία περιπτώσεων. Στις ΗΠΑ για παράδειγμα, μέχρι στιγμής έχουν εξετασθεί 1.073.976 δείγματα και 222.552 (20.7%) είναι θετικά για τη γρίπη. Την ίδια περίοδο, ο εκτιμώμενος αριθμός παρόμοιων με γρίπη ασθενειών (γριπώδη συνδρομή)κυμαίνεται μεταξύ 36.000.000 και 51.000.000, με 22.000 έως 55.000 εκτιμώμενους θανάτους. Σημειώστε την αβεβαιότητα σχετικά με τους θανάτους από γριπώδη συνδρομή: 2,5 φορές διαφορά μεταξύ ελάχιστης και μέγιστης εκτίμησης, που αντιστοιχεί σε δεκάδες χιλιάδες θανάτους. Κάθε χρόνο, ορισμένοι από αυτούς τους θανάτους οφείλονται σε γρίπη και μερικοί από άλλους ιούς, όπως οι κοροναϊοί του κοινού κρυολογήματος. Σε μια σειρά αυτοψιών όπου έγινε εξέταση για αναπνευστικούς ιούς σε δείγματα από 57 ηλικιωμένους ανθρώπους που πέθαναν κατά τη διάρκεια της εποχής της γρίπης την περίοδο 2016 έως 2017, ανιχνεύθηκαν ιοί της γρίπης στο 18% των δειγμάτων, ενώ οποιοδήποτε άλλο είδος αναπνευστικού ιού βρέθηκε στο 47%. Σε μερικούς ανθρώπους που πεθαίνουν από παθογόνους ιούς του αναπνευστικού συστήματος, περισσότεροι από ένας ιός εντοπίζονται κατά την αυτοψία, συνοδό επιμόλυνση από βακτήρια. Μια θετική δοκιμή για τον κοροναϊό δεν σημαίνει απαραίτητα ότι ο ιός αυτός είναι πάντα υπεύθυνος για την κατάρρευση του ασθενούς. Εάν υποθέσουμε ότι το ποσοστό θνησιμότητας μεταξύ των ατόμων που έχουν μολυνθεί από το κοροναϊό είναι 0,3% στον γενικό πληθυσμό - μια εικασία από την ανάλυση του κρουαζιερόπλοιου Diamond Princess - και ότι το 1% του πληθυσμού των ΗΠΑ έχει προσβληθεί (περίπου 3,3 εκατομμύρια άτομα), αυτό θα μεταφράζεται σε περίπου 10.000 θανάτους. Αυτό ακούγεται σαν ένας τεράστιος αριθμός, αλλά είναι θαμμένος μέσα στο «θόρυβο» της εκτίμησης των θανάτων από «γριπώδη συνδρομή». Εάν δεν γνωρίζαμε για έναν νέο ιό εκεί έξω και δεν είχαμε ελέγξει τα άτομα με δοκιμές PCR, ο αριθμός των συνολικών θανάτων που οφείλονται σε «γριπώδη συνδρομή» δεν θα φαινόταν ασυνήθιστο φέτος. Το πολύ, ίσως να παρατηρούσαμε ότι η γρίπη αυτή τη σεζόν φαίνεται να είναι κάπως χειρότερη από το μέσο όρο. Η κάλυψη των μέσων ενημέρωσης θα ήταν μικρότερη από ό, τι για ένα παιχνίδι NBA μεταξύ των δύο πιο αδιάφορων ομάδων. Κάποιοι ανησυχούν ότι οι 68 θάνατοι από το κοροναϊό στις ΗΠΑ στις 16 Μαρτίου θα αυξηθούν εκθετικά σε 680, 6.800, 68.000, 680.000 ... μαζί με παρόμοια καταστροφικά σχέδια σε όλο τον κόσμο. Είναι ένα ρεαλιστικό σενάριο ή κακή επιστημονική φαντασία; Πώς μπορούμε να πούμε σε ποιο σημείο μια τέτοια καμπύλη μπορεί να σταματήσει; Η πιο πολύτιμη πληροφορία για την απάντηση σε αυτά τα ερωτήματα θα ήταν να γνωρίζουμε τον επιπολασμό της λοίμωξης από κοροναϊό σε ένα τυχαίο δείγμα πληθυσμού και να επαναλαμβάνουμε αυτή την άσκηση σε τακτά χρονικά διαστήματα για να εκτιμήσουμε την επίπτωση νέων μολύνσεων. Δυστυχώς, αυτή είναι η πληροφορία που δεν έχουμε. Αφού δεν έχουμε δεδομένα, η «προετοιμασία για τα χειρότερα» οδηγεί σε ακραία μέτρα κοινωνικής απομόνωσης και lock-down. Δυστυχώς, δεν γνωρίζουμε εάν τα μέτρα αυτά λειτουργούν. Το κλείσιμο σχολείων, για παράδειγμα, μπορεί να μειώσει τα ποσοστά μετάδοσης. Μπορεί όμως να αποδειχθεί αναποτελεσματικό στην περίπτωση που τα παιδιά κοινωνικοποιούνται ούτως ή άλλως, εάν το κλείσιμο του σχολείου οδηγεί τα παιδιά να περάσουν περισσότερο χρόνο με ευπαθή ηλικιωμένα μέλη της οικογένειας, εάν τα παιδιά στο σπίτι διαταράξουν την ικανότητα των γονιών τους να εργαστούν και πολλά άλλα. Το κλείσιμο σχολείων μπορεί επίσης να μειώσει τις πιθανότητες εμφάνισης ανοσίας της αγέλης σε μια ηλικιακή ομάδα που δεν κάνει σοβαρή νόσο. Αυτή ήταν η λογική πίσω από τη διαφορετική στάση του Ηνωμένου Βασιλείου, που κρατά τα σχολεία ανοιχτά, τουλάχιστον μέχρι την ώρα που γράφεται το άρθρο. Ελλείψει δεδομένων σχετικά με την πραγματική πορεία της επιδημίας, δεν γνωρίζουμε εάν αυτή η προοπτική ήταν λαμπρή ή καταστροφική. Η επιπέδωση της καμπύλης για να αποφευχθεί η κατάρρευση του συστήματος υγείας είναι ως σκέψη σωστή - θεωρητικά. Ένα γράφημα που έχει γίνει viral στα μέσα μαζικής ενημέρωσης και στα κοινωνικά μέσα δείχνει πως η επιπέδωση της καμπύλης μειώνει τον όγκο της επιδημίας που είναι πάνω από το όριο του τι μπορεί να χειριστεί το σύστημα υγείας ανά πάσα στιγμή. Ωστόσο, εάν η πίεση στο σύστημα υγείας ξεπεράσει τα όριά του, η πλειοψηφία των επιπλέον θανάτων μπορεί να μην οφείλεται σε κοροναϊό, αλλά σε άλλες κοινές ασθένειες και καταστάσεις όπως καρδιακές προσβολές, εγκεφαλικά επεισόδια, τραύμα, αιμορραγία και άλλα παρόμοια που δεν θα αντιμετωπίζονται επαρκώς. Αν η επιδημία κατακλύσει το σύστημα υγείας και τα ακραία μέτρα έχουν μέτρια αποτελεσματικότητα, τότε η ισοπέδωση της καμπύλης μπορεί να χειροτερεύσει τα πράγματα: Αντί να πιεστεί υπερβολικά σε μια σύντομη, οξεία φάση, το σύστημα υγείας θα παραμείνει πιεσμένο για μια παρατεταμένη περίοδο . Αυτός είναι άλλος λόγος που χρειαζόμαστε δεδομένα για την ακριβή καταγραφή της επιδημίας. Ένα από συμπεράσματα είναι ότι δεν γνωρίζουμε πόσο χρόνο μπορούν να διατηρηθούν μέτρα κοινωνικής απομάκρυνσης και lock-down χωρίς σοβαρές συνέπειες για την οικονομία, την κοινωνία και την ψυχική υγεία. Μπορεί να προκύψουν απρόβλεπτες εξελίξεις, όπως η οικονομική κρίση, οι αναταραχές, οι εμφύλιες συγκρούσεις, ο πόλεμος και η κατάρρευση του κοινωνικού ιστού. Κατ’ελάχιστον, χρειαζόμαστε αμερόληπτα δεδομένα επιπολασμού και επίπτωσης για το εξελισσόμενο μολυσματικό φορτίο που θα καθοδηγήσει τη λήψη αποφάσεων. Στο πιο απαισιόδοξο σενάριο, το οποίο δεν υιοθετώ, εάν ο νέος κοροναϊός προσβάλλει το 60% του παγκόσμιου πληθυσμού και το 1% των μολυσμένων ανθρώπων πεθαίνουν, αυτό θα μεταφραστεί σε περισσότερους από 40 εκατομμύρια θανάτους παγκοσμίως, επίπτωση όμοια την πανδημία γρίπης του 1918. Η συντριπτική πλειοψηφία αυτής της εκατόμβης θα είναι άτομα με περιορισμένο προσδόκιμο ζωής. Αυτό είναι σε αντίθεση με το 1918, όταν πέθαναν πολλοί νέοι. Κάποιος μπορεί μόνο να ελπίζει ότι, όπως και το 1918, η ζωή θα συνεχιστεί. Αντίθετα, με το lock-down για μήνες, αν όχι έτη, η ζωή σταματάει σε μεγάλο βαθμό, οι βραχυπρόθεσμες και μακροπρόθεσμες συνέπειες είναι εντελώς άγνωστες και μπορεί να διακυβευθούν τελικά δισεκατομμύρια, και όχι μόνο εκατομμύρια, ζωές. Εάν αποφασίσουμε να πηδήσουμε από το βράχο, χρειαζόμαστε κάποια στοιχεία για να ξέρουμε αν είναι λογική μια τέτοια ενέργεια και ποιες είναι οι πιθανότητες να προσγειωθούμε κάπου ασφαλείς. Ποιος είναι ο Γιάννης Ιωαννίδης* Ο Γιάννης Ιωαννίδης είναι Διευθυντής του Κέντρου Έρευνας και Πρόληψης του Stanford και κάτοχος της έδρας C.F. Rehnborg για την Πρόληψη Νοσημάτων στο Πανεπιστήμιο Stanford. Είναι επίσης καθηγητής Στατιστικής στη Σχολή Ανθρωπιστικών Επιστημών του Stanford, ένας εκ των 2 Διευθυντών στο Κέντρο Μετα-ερευνητικής Καινοτομίας του Stanford, μέλος του Αντικαρκινικού Ινστιτούτου του Stanford και του Καρδιαγγειακού Ινστιτούτου. Γεννήθηκε στη Νέα Υόρκη το 1965, όμως μεγάλωσε στην Αθήνα. Από μικρός, ήταν πάντα ο καλύτερος μαθητής της τάξης, ενώ κέρδισε πολλά βραβεία όπως το Πανελλαδικό Βραβείο της Ελληνικής Μαθηματικής Εταιρείας το 1984. Αποφοίτησε πρώτος από την Ιατρική Σχολή του Πανεπιστημίου Αθηνών το 1990. Συνέχισε στο ίδιο Πανεπιστήμιο αποκτώντας διδακτορικό στην Βιοπαθολογία. Σπούδασε στο Harvard και Tufts, όπου εξειδικεύθηκε στην εσωτερική παθολογία και στα λοιμώδη νοσήματα, και αμέσως μετά εργάστηκε στο NIH, στο Johns Hopkins και στο Tufts. Από το 1999 έως το 2010 ήταν Πρόεδρος του Τμήματος Υγιεινής και Επιδημιολογίας του Πανεπιστημίου Ιωαννίνων και από το 2003 είναι επισκέπτης καθηγητής. Έχει διατελέσει επιστημονικός και εργαστηριακός συνεργάτης στην Ιατρική Σχολή του Πανεπιστημίου Tufts από το 1996. Από το 2008 έως το 2010 ήταν επικεφαλής του Τμήματος Γενετικής/ Γονιδιωμάτων του Ινστιτούτου Κλινικής και Μεταγραφικής Επιστήμης του Tufts και του Κέντρου Γενετικής Επιδημιολογίας και Μοντελοποίσης του Tufts. «Μου αρέσει να εργάζομαι με ένα ευρύ φάσμα των συναδέλφων από πολύ διαφορετικούς επιστημονικούς κλάδους και να έχωτην ευκαιρία να μάθω από νέους και παλιότερους ερευνητές, και ιδιαίτερα από φοιτητές» δηλώνει ο Δρ. Ιωαννίδης. Επίσης, διετέλεσε συνεργαζόμενος καθηγητής επιδημιολογίας στη Σχολή Δημόσιας Υγείας του Harvard και επισκέπτης καθηγητής επιδημιολογίας και βιοστατιστικής Imperial College του Λονδίνου. Είναι μέρος του Δ.Σ. του Δικτύου Επιδημιολογίας του Ανθρώπινου Γονιδιώματος και σύμβουλος στο Εθνικό Αντικαρκινικού Ινστιτούτου των ΗΠΑ. Έχει δεχθεί δεκάδες βραβεία όπως το Ευρωπαϊκό Βραβείο Αριστείας στην Κλινική Επιστήμη το 2007 και εξελέγη Μέλος επί τιμή του Ιδρύματος Έρευνας και Τεχνολογίας Ελλάδας το 2014. Ανήκει στους επιστήμονες με τις περισσότερες δημοσιεύσεις παγκοσμίως . Έγινε γνωστός στην παγκόσμια ιατρική κοινότητα, το 2005 με την πολυσυζητημένη εργασία του «Γιατί τα ευρήματα των περισσότερων δημοσιευμένων επιστημονικών ερευνών είναι αναληθή». Μάλιστα, είναι το περισσότερο διαβασμένο άρθρα στην ιστορία της Δημόσιας Βιβλιοθήκης της Επιστήμης με πάνω από 1,1 εκατομμύρια αναγνώσεις. Το 2014 ίδρυσε το εργαστήριο METRICS στο Πανεπιστήμιο Stanford, το οποίο είναι μοναδικό στον κόσμο. Αποστολή του εργαστηρίου είναι να ανιχνεύει κενά και παραλείψεις σε έρευνες που δημοσιεύονται σε επιστημονικά περιοδικά. Στη διεπιστημονική ομάδα του εργαστηρίου θα μετέχουν και νομικοί, κοινωνιολόγοι, αλλά και καθηγητές της Φιλοσοφίας της Επιστήμης. Η σύζυγός του Δέσποινα είναι παιδίατρος λοιμωξιολόγος και αναπληρώτρια καθηγήτρια στο Στάνφορντ. Πηγή: ΑΠΕ-ΜΠΕ\nΣτα 46 τα νέα κρούσματα\nΣαράντα έξι νέα επιβεβαιωμένα κρούσματα κορονοϊού στην Ελλάδα ανακοίνωσε την Πέμπτη ο λοιμωξιολόγος και εκπρόσωπος του υπουργείου Υγείας Σωτήρης Τσιόδρας στην καθιερωμένη ενημέρωση των ιατρικών συντακτών. Έτσι τα συνολικά κρούσματα ανέρχονται σε 464 . Από αυτά, 72 είναι απροσδιόριστης πηγής, ενώ 78 ασθενείς νοσηλεύονται στα νοσοκομεία, 16 εκ των οποίων διασωληνωμένοι. 19 ασθενείς πήραν εξιτήριο. Ο αριθμός των νεκρών ασθενών ανέρχεται στους 6. Ο Σωτήρης Τσιόδρας μετέφερε ένα αισιόδοξο νέο, λέγοντας ότι στις ΗΠΑ γίνονται κλινικές έρευνες για το εμβόλιο του κορωνοϊού και η εξέλιξη είναι καλή. Όπως ανέφερε 4 εθελοντές ασθενείς θα λαμβάνουν σε δύο δόσεις των 28 ημερών η κάθε μία, επί 3 μήνες, το εμβόλιο και μέσα στο καλοκαίρι αναμένονται τα αποτελέσματα. Όπως ανέφερε ακόμα, σε μια μελέτη σε 44.000 ασθενείς στην Κίνα φάνηκε ότι κατέληξε το 2%. Η πιθανότητα θνητότητας για άτομα άνω των 80 ετών ήταν 15%. Οι άνδρες έχουν υψηλότερο κίνδυνο από τις γυναίκες. Ο υψηλός πυρετός συνδέεται με μικρότερη πιθανότητα θανάτου άρα είναι μια γραμμή άμυνας κατά της νόσου. Τα άτομα χωρίς υποκείμενες νόσους έχουν κίνδυνο θνητότητας 1% αλλά τα άτομα με άλλες νόσους κινδυνεύουν 10 φορές περισσότερο. Η δύσπνοια συνδέεται με πιο σοβαρά περιστατικά. Τα σοβαρά περιστατικά απαιτούν κοκτέιλ φαρμάκων και μερικά είναι νοσοκομειακά είδη. Επίσης ξεκινά ένα πρόγραμμα διευρυμένων ελέγχων, σε άτομα που έχουν βήχα και πυρετό. Η διαδικασία προβλέπει εκατοντάδες κλιμάκια σε όλη τη χώρα. Μια δεύτερη κατηγορία ελέγχων αφορά σε επαφές επιβεβαιωμένων κρουσμάτων. Χαρδαλιάς: Ο περιορισμός της εξάπλωσης του κορωνοϊού αποτελεί την απόλυτη προτεραιότητά μας Από τα μεσάνυχτα της Κυριακής προς Δευτέρα 23/3 αναστέλλεται η λειτουργία των ξενοδοχείων 12μηνης λειτουργίας έως το τέλος Απριλίου, με την υποχρέωση να λειτουργεί τουλάχιστον ένα ξενοδοχείο ανά πρωτεύουσα περιφερειακής ενότητας και τρία σε Αθήνα και Θεσσαλονίκη, ανέφερε κατά την τακτική ενημέρωση για την πανδημία του κορονοϊού, ο υφυπουργός Πολιτικής Προστασίας, Νίκος Χαρδαλιάς. Μιλώντας αμέσως μετά τον λοιμωξιολόγο και εκπρόσωπο του υπουργείου Υγείας για τον κορονοϊό, Σωτήρη Τσιόδρα, ο κ. Χαρδαλιάς επισήμανε πως ειδική μέριμνα θα υπάρξει για τα ξενοδοχεία των νομών Θράκης, αλλά και των νησιών μας που φιλοξενούν ενισχυτικές δυνάμεις της χώρας και της ΕΕ. Ποια ξενοδοχεία θα παραμείνουν ανοικτά θα αποφασίσουν οι σύλλογοι των ξενοδόχων, διευκρίνισε περαιτέρω ο κ. Χαρδιαλιάς. Υπενθύμισε πως όσοι Έλληνες επιστρέφουν στη χώρα είναι υποχρεωτική η 14ήμερη απομόνωσή τους και τόνισε πως από αύριο η επιτήρηση του μέτρου θα είναι αυστηρή σε όλη τη χώρα. Επανέλαβε την αυστηρή σύσταση πως «οι πολίτες πρέπει να παραμένουν στην κατοικία τους και ότι η κυκλοφορία εκτός οικίας πρέπει να περιοριστεί στο ελάχιστο». Ο υφυπουργός Πολιτικής Προστασίας υπογράμμισε πως ο περιορισμός της εξάπλωσης του κορωνοϊού αποτελεί την απόλυτη προτεραιότητά μας και στο πλαίσιο αυτό «συνεχίζουμε να λαμβάνουμε όλα τα απαραίτητα μέτρα προς αυτή την κατεύθυνση, με γνώμονα το καλύτερο για όλους μας». Επισήμανε ότι αυτό που προέχει είναι η πειθαρχία και η προσήλωση στις οδηγίες και να αναδείξουμε το φιλότιμο που έχουμε ως λαός για να εμποδίσουμε την εξάπλωση της νόσου. Προσλήψεις σε νοσοκομεία και φορείς του υπουργείου Υγείας Όπως ανακοινώθηκε, αναρτήθηκε στις ιστοσελίδες των Υγειονομικών Περιφερειών (ΥΠΕ), η μοριοδότηση και κατάταξη των αιτούντων για τις προσλήψεις λοιπού επικουρικού προσωπικού σε Νοσοκομεία και Κέντρα Υγείας όλης της χώρας, στο ΕΚΑΒ και σε φορείς και υπηρεσίες του Υπουργείου Υγείας. Κατατέθηκαν 45.076 αιτήσεις σε διάφορες ειδικότητες (νοσηλευτικό προσωπικό, τραυματιοφορείς, πληρώματα ασθενοφόρων-διασώστες, παραϊατρικό προσωπικό, φυσικοθεραπευτές, διοικητικό προσωπικό, μηχανικοί, γενικών καθηκόντων κ.α.) Έχουν ήδη προσληφθεί τις τελευταίες δύο εβδομάδες περισσότερα από 500 άτομα λοιπό επικουρικό προσωπικό (κυρίως νοσηλευτές). Καθημερινά, ο αριθμός των προσληφθέντων θα αυξάνεται. Παράλληλα, το Υπουργείο Υγείας έχει δρομολογήσει τη διαδικασία των εγκρίσεων για τις προσλήψεις λοιπού επικουρικού προσωπικού, σύμφωνα με τα αιτήματα των Νοσοκομείων, έχοντας ήδη αποστείλει στις ΥΠΕ πάνω από 1.000 εγκρίσεις προσλήψεων. Η διαδικασία βρίσκεται σε εξέλιξη καθημερινά και ανάλογα με τις ανάγκες που προκύπτουν στα Νοσοκομεία, ο αριθμός των εγκρίσεων θα αυξάνεται. Όσον αφορά στις προσλήψεις επικουρικών ιατρών, διαφόρων ειδικοτήτων, σε Νοσοκομεία, Κέντρα Υγείας και ΕΚΑΒ, έχουν ήδη προσληφθεί πάνω από 100 ιατροί και έχουν αποσταλεί ήδη στις ΥΠΕ οι εγκρίσεις για άλλους 254. Επίσης, καθημερινά, ο αριθμός των εγκρίσεων και των προσληφθέντων θα αυξάνεται. Υπενθυμίζεται πως η διαδικασία υποβολής αιτήσεων για τους επικουρικούς ιατρούς, συνεχίζεται. Οι ενδιαφερόμενοι μπορούν να βρουν οδηγίες στον παρακάτω σύνδεσμο: https://www.moh.gov.gr/articles/newspaper/proslhpseis-diorismoi/epikoyrikoi-iatroi/3293-thrhsh-katalogoy-epikoyrikwn-iatrwn-kai-diadikasia-topothethshs Πηγή: ΑΠΕ-ΜΠΕ\nΤο Κοινωφελές Ίδρυμα Ιωάννη Σ. Λάτση ανακοινώνει νέα δωρεά προς το Γενικό Νοσοκομείο Ελευσίνας «Θριάσιο», νοσοκομείο αναφοράς για τον κορωνοϊό SARS-CoV-2, ενισχύοντας με σύγχρονο ιατρο-τεχνολογικό εξοπλισμό το Τμήμα Επειγόντων Περιστατικών (TEΠ) καθώς και τη Μονάδα Εντατικής Θεραπείας (ΜΕΘ) του Λατσείου Κέντρου Εγκαυμάτων, που αποτελεί αναπόσπαστο, οργανικό μέρος του Νοσοκομείου. Η νέα δωρεά γίνεται στο πλαίσιο των στοχευμένων παρεμβάσεων του Ιδρύματος στον τομέα της Υγείας με σκοπό την αναβάθμιση των υποδομών και του εξοπλισμού νοσοκομειακών μονάδων σε όλη την Ελλάδα, προς ενίσχυση της ετοιμότητάς τους για την έγκαιρη αντιμετώπιση καταστάσεων έκτακτης ανάγκης, όπως είναι αυτή που βιώνει η χώρα μας τις τελευταίες εβδομάδες. Μέσω της δωρεάς, το ΤΕΠ του ΓΝΕ «Θριάσιο» ενισχύεται με monitors παρακολούθησης ζωτικών λειτουργιών, αναπνευστήρα, τροχήλατους καρδιογράφους, υπερηχοτομογράφο και φορεία. Στο Λάτσειο Κέντρο Εγκαυμάτων του Νοσοκομείου, η δωρεά αφορά στον εκσυγχρονισμό της ΜΕΘ με έναν καινούριο σταθμό κεντρικής παρακολούθησης των 8 κλινών της ΜΕΘ καθώς και με νέα, σύγχρονα παρακλίνια monitors. Το Λάτσειο Κέντρο Εγκαυμάτων, το οποίο λειτουργεί στο «Θριάσιο» από το 2005 με σκοπό την αντιμετώπιση σοβαρών περιστατικών εγκαύματος και τραύματος, θα χρησιμοποιηθεί, εφόσον αυτό απαιτηθεί σύμφωνα με τον σχεδιασμό του Υπουργείου Υγείας, για τη νοσηλεία διασωληνωμένων ασθενών με SARS-CoV-2. Πηγή: ΑΠΕ-ΜΠΕ\nΗ Ελληνική Ψυχιατρική Εταιρεία προσφέρει για τους επόμενους τρεις μήνες δωρεάν ψυχιατρική κάλυψη για θέματα που αφορούν την επιδημία του κορωνοϊού και τις ψυχιατρικές επιπλοκές της, με τη χρήση του λογισμικού τηλεϊατρικής της Melapus, της αναγνωρισμένης πλατφόρμας τηλεψυχιατρικής στην Ευρώπη. Η πλατφόρμα έχει σχεδιαστεί με πολύ απλή λογική ώστε να χρησιμοποιηθεί από τον οποιονδήποτε με ένα «κλικ». Η online (διαδικτυακή) συνεδρία με την ειδική εφαρμογή βιντεοκλήσης της Melapus δεν χρειάζεται εγκατάσταση επιπλέον προγράμματος για τη συνεδρία. Αρκεί ένα laptop και μια σύνδεση στο ίντερνετ. «Από τη στιγμή που έκλεισαν τα πάντα, έπρεπε να κάνουμε κάτι για να στηρίξουμε τον κόσμο», εξηγεί στο ΑΠΕ-ΜΠΕ ο πρόεδρος της Ελληνικής Ψυχιατρικής Εταιρείας, Δημήτρης Πλουμπίδης. Μέσα σε μόλις τρεις μέρες, είκοσι ψυχίατροι, μέλη της Εταιρείας, δήλωσαν εθελοντές σε αυτήν την προσπάθεια. «Όπως το 1999, όταν με τον σεισμό καταστράφηκε το ψυχιατρικό νοσοκομείο της Αττικής και προχώρησε ο απο-ιδρυματισμός, έτσι και σήμερα αναγκαζόμαστε να αναπτύξουμε ηλεκτρονικές πλατφόρμες ώστε να μην μείνει ο κόσμος χωρίς βοήθεια», σημειώνει ο κ. Πλουμπίδης. «Σε μια τόσο ευαίσθητη κατηγορία ανθρώπων, η προσωπική επαφή, ένα βλέμμα, μπορεί να είναι ιδιαίτερα σημαντικό, το οποίο είναι βέβαιο ότι είναι σχεδόν αδύνατο μέσω της ηλεκτρονικής επικοινωνίας. Οι συνθήκες όμως είναι ιδιαίτερες και οι ηλεκτρονικές συνεδρίες "δρουν σαν πρώτες βοήθειες"», εξηγεί ο πρόεδρος της ΕΨΕ, ώστε οι άνθρωποι που έχουν άμεση ανάγκη να πάρουν τις βασικές οδηγίες. «Δεν πρέπει να σταματήσει η παρακολούθηση των ανθρώπων. Αυτό θα μας βοηθήσει ώστε να βλέπουμε από κοντά λίγους-λίγους για να τηρούνται και τα απαιτούμενα μέτρα ασφαλείας». Η μέθοδος της τηλεψυχιατρικής από την Ελληνική Ψυχιατρική Εταιρεία, ξεκίνησε χτες και ήδη έχει τύχει πολύ καλής υποδοχής. Περισσότερες πληροφορίες είναι διαθέσιμες στο www.psych.gr. Πηγή: ΑΠΕ-ΜΠΕ\nΕΟΦ: Μόνο με ιατρική συνταγή από ειδικό γιατρό το φάρμακο Plaquenil\nΑλλάζει ο τρόπος διάθεσης του φαρμάκου Plaquenil με την δραστική ουσία υδροχλωροκίνη. Όπως αναφέρει ο Εθνικός Οργανισμός Φαρμάκων (ΕΟΦ), κατόπιν σημερινής γνωμάτευσης του Επιστημονικού Συμβουλίου Εγκρίσεων του Οργανισμού, η οποία έγινε αποδεκτή από τον πρόεδρο του ΕΟΦ, «ο τρόπος διάθεσης του προϊόντος PLAQUENIL ορίζεται με περιορισμένη ιατρική συνταγή από ειδικό ιατρό. Ιατρική συνταγή φυλασσόμενη επί διετία». Την χορήγηση του με συνταγή φυλασσομένη επί διετία, όπως έχει γίνει για το TAMIFLU και για τα άλλα αντιϊκα φάρμακα, ζητούσε ο Πανελλήνιος Φαρμακευτικός Σύλλογος (ΠΦΣ), ο οποίος έκανε λόγο για ιδιαίτερα αυξημένη ζήτηση μετά από δημοσιεύματα ότι ίσως βοηθά στην θεραπεία του covid-19, χωρίς αυτό να έχει επιβεβαιωθεί επιστημονικά. Πηγή: ΑΠΕ-ΜΠΕ\nΚάλεσμα στους Παλαιστίνιους της Ελλάδας να δώσουν αίμα για τις ανάγκες των ασθενών\nΗ Πρεσβεία του Κράτους της Παλαιστίνης απευθύνει έκκληση προς τα μέλη της Παλαιστινιακής παροικίας να προσέλθουν στα ειδικά κέντρα αιμοδοσίας, για τους ανθρώπους που έχουν ανάγκη. Η ανακοίνωση: Οι αυξημένες ανάγκες των ελληνικών νοσοκομείων αυτή την κρίσιμη στιγμή απαιτούν την αλληλεγγύη μας! Η Πρεσβεία του Κράτους της Παλαιστίνης απευθύνει έκκληση προς όλα τα μέλη της Παλαιστινιακής παροικίας, όλους τους φίλους που διαμένουν στην Ελλάδα και πληρούν τα κριτήρια να προσέλθουν στα ειδικά κέντρα αιμοδοσίας. Ο πρέσβης Marwan Toubassi δήλωσε πως η ιστορικών διαστάσεων δοκιμασία που έφερε η πανδημία του ιού Covid -19 απαιτεί από όλους να επιδείξουν έμπρακτα την αλληλεγγύη τους και ευχήθηκε ολόψυχα υγεία, δύναμη και σύνεση στον αδελφό ελληνικό λαό! Πηγή: ΑΠΕ-ΜΠΕ\nΟ κορωνοϊός μεταδίδεται από άτομο σε άτομο όταν κάποιος με τον ιό βήχει ή φταρνίζεται. Έτσι οι άνθρωποι σε στενή επαφή διατρέχουν υψηλό κίνδυνο. Τα σταγονίδια αναπνοής μπορούν να προσγειωθούν στο στόμα ή τη μύτη σας. Εναλλακτικά, τα σταγονίδια θα μπορούσαν να προσγειωθούν στο πρόσωπό σας και την επόμενη φορά που θα αγγίξετε το πρόσωπό σας ή τρίψετε το μάτι σας, θα μπορούσατε να μολύνετε τον εαυτό σας. Γνωρίζουμε ότι ο ιός της γρίπης εξαπλώνεται με παρόμοιο τρόπο. Μια μελέτη έχει δείξει πως όταν οι εργαζόμενοι στον τομέα της υγειονομικής περίθαλψης βρίσκονται σε απόσταση λιγότερο των 1,8 μέτρων από τους ασθενείς με γρίπη, ο κίνδυνος μόλυνσής τους αυξάνεται. Υπάρχει, όμως, έλλειψη καλών στοιχείων για να γνωρίζουμε με βεβαιότητα πόσο μακριά μετακινούνται τα μολυσματικά σταγονίδια και ποια είναι μια «ασφαλής» απόσταση. Η έρευνα συχνά βασίζεται στο εργαστήριο και δεν μεταφράζεται αυτόματα σε πραγματικές καταστάσεις. Επιπλέον, υπάρχουν διάφορες μεταβλητές σχετικά με τον αριθμό των μολυσματικών σωματιδίων, το πόσο χρόνο επιβιώνει ο ιός στον αέρα και ο ρόλος της υγρασίας. Τα Αμερικανικά Κέντρα Ελέγχου και Πρόληψης Νοσημάτων συμβουλεύουν ότι η γρίπη μπορεί να εξαπλωθεί πιο εύκολα όταν είστε σε απόσταση έως 1,8 μέτρα. Το βασικό μήνυμα είναι, όσο πιο κοντά βρίσκεστε, τόσο μεγαλύτερη είναι η διάδοση. Παρόμοιες έρευνες δεν έχουν ακόμη διεξαχθεί για τον κορωναϊό. Αλλά η ομοιότητα με τον τρόπο διάδοσης της γρίπης σημαίνει ότι μπορούμε να εφαρμόσουμε αυτό που γνωρίζουμε για τη γρίπη. Αυτή τη στιγμή, η αποφυγή στενής επαφής με άλλους είναι σημαντική και η διατήρηση της απόστασης 1,5-2 μέτρα από τους άλλους δεν είναι μια ακριβής επιστήμη. Αλλά πρόκειται για τη διατήρηση μιας λογικής και πρακτικής απόστασης. Είναι μόνο μία από τις στρατηγικές που μπορούμε να χρησιμοποιήσουμε εύκολα για να επιβραδύνουμε την εξάπλωση αυτού του ιού. Και βέβαια πρέπει να πλένουμε τα χέρια μας, και εάν έχουμε ήπια συμπτώματα να μένουμε περιορισμένοι στο σπίτι ζητώντας ιατρική συμβουλή. Πηγή: ΑΠΕ-ΜΠΕ\nΑγωνιώδη έκκληση στο κράτος για την άμεση αναστολή λειτουργίας των θεραπευτηρίων τους απευθύνουν οι επαγγελματίες της Ειδικής Αγωγής λόγω της πανδημίας του κορωνοϊού. Σε σχετική ανακοίνωση αναφέρεται: Μέχρι σήμερα καμία απόφαση της κυβέρνησης δεν έχει συμπεριλάβει τον κλάδο των ιδιωτικών θεραπευτηρίων ειδικής αγωγής, στο πλαίσιο των αυστηρών μέτρων που έχουν ληφθεί για την αποτροπή εξάπλωσης της ασθένειας. Ήδη πάντως, η πλειοψηφία των θεραπευτών με αίσθημα ευθύνης απέναντι σε χιλιάδες οικογένειες ανέστειλαν με δική τους πρωτοβουλία τη λειτουργία των γραφείων τους. «Πολλοί συνάδελφοι αποφάσισαν από την πρώτη στιγμή, με γνώμονα την προστασία των παιδιών και των οικογενειών τους να αναστείλουν τη λειτουργία των γραφείων τους. Καθημερινά στεκόμαστε στο πλευρό των παιδιών και υπερασπιζόμαστε το δικαίωμά τους να υποστηρίζονται με τα κατάλληλα θεραπευτικά προγράμματα. Όμως αυτό που προέχει υπό τις παρούσες πρωτόγνωρες για όλους συνθήκες είναι η προστασία του κοινωνικού συνόλου και ιδιαίτερα των ευπαθών ομάδων, όπως είναι τα παιδιά που χρήζουν ειδικής θεραπευτικής παρέμβασης», αναφέρει η εκπρόσωπος του Πανελληνίου Συντονιστικού Θεραπευτών Ειδικής Αγωγής, Φιλιώ Βλάχου. Την ίδια ώρα, οι θεραπευτές επισημαίνουν τον κίνδυνο διασποράς του κορωνοϊού σε περίπτωση που συνεχιστεί η λειτουργία των γραφείων τους. «Η πλειοψηφία των περιστατικών που βλέπουμε καθημερινά έχουν αδυναμία αυτοδιαχείρισης. Είναι συνεπώς πολύ δύσκολη η χρήση μέσων αυτοπροστασίας. Για τον ίδιο λόγο είναι σχεδόν ακατόρθωτο να απολυμαίνεται αποτελεσματικά ο χώρος μας μετά από κάθε συνεδρία και να διασφαλιστεί πλήρως η προστασία των παιδιών. Παράλληλα, κάθε παιδί προσέρχεται για θεραπεία αρκετές φορές την εβδομάδα, αντίθετα με τις επισκέψεις σε γιατρούς που μπορεί να πραγματοποιούνται σε αραιά χρονικά διαστήματα ή μονάχα μια φορά», τονίζει ο εκπρόσωπος του Πανελληνίου Συντοντιστικού Θεραπευτών Ειδικής Αγωγής, Κώστας Ρόγκας. Όπως επισημαίνουν οι θεραπευτές για τη διαφύλαξη της δημόσιας υγείας είναι απαραίτητο να τηρείται το «Μένουμε στο Σπίτι» ιδιαίτερα από μια από τις πλέον ευαίσθητες πληθυσμιακές ομάδες, όπως είναι τα παιδιά που χρήζουν ειδικών θεραπειών και οι οικογένειές τους. Κάποια θεραπευτήρια πάντως, παραμένουν ανοιχτά, αναλαμβάνοντας την ευθύνη της μεγάλης επικινινδυνότητας καθώς το τοπίο για τη λειτουργία τους ή μη παραμένει θολό. Κι όλα αυτά την ώρα που οι δομές που υποδέχονται και απασχολούν παιδιά σε όλη τη χώρα έχουν κλείσει. «Η μη ονομαστική αναφορά στα ιδιωτικά θεραπευτήρια Ειδικής Αγωγής στις μέχρι σήμερα κυβερνητικές αποφάσεις δημιουργεί συνθήκες πρωτοφανούς αβεβαιότητας στον κλάδο μας. Ευελπιστούμε η κυβέρνηση να αντιληφθεί άμεσα το πρόβλημα και να δώσει λύση», αναφέρει η Φιλιώ Βλάχου. Οι θεραπευτές έχουν ήδη επικοινωνήσει τόσο με τα αρμόδια υπουργεία, όσο και με τον ΕΟΔΥ και αναμένουν μια ξεκάθαρη απόφαση. Παράλληλα, πολλοί γονείς έχουν ήδη σταματήσει τις θεραπείες μέχρι την άρση των έκτακτων μέτρων πρόληψης για την αποτροπή εξάπλωσης του κορωνοϊού. Πηγή: ΑΠΕ-ΜΠΕ\nΠΟΕΔΗΝ: Λάθος τα μέτρα "μηδενικής προφύλαξης" για τους υγειονομικούς που αποφάσισε ο ΕΟΔΥ\nΔιαφωνεί η ΠΟΕΔΗΝ (Πανελλήνια Ομοσπονδία Εργαζομένων Δημοσίων Νοσοκομείων) με τα μέτρα «μηδενικής προφύλαξης» -όπως τα αποκαλεί- που αποφάσισε ο ΕΟΔΥ για το υγειονομικό προσωπικό. Η οδηγία του ΕΟΔΥ αφορά τη στενή επαφή υγειονομικού υπαλλήλου που εξετέθη σε ασθενή θετικό, χωρίς να τηρούνται μέτρα προστασίας από κανέναν από τους δύο. Συστήνεται απομάκρυνση από την εργασία για 7 ημέρες για να προστατευτεί ο νοσοκομειακός χώρος και η διασπορά της νόσου, ενώ αρχικά η απομάκρυνση ήταν 14 ημέρες. Αυτό το μέτρο είναι τουλάχιστον ανεπαρκές, σύμφωνα με τον πρόεδρο της ΠΟΕΔΗΝ, Μιχάλη Γιαννάκο, ο οποίος λέει μιλώντας στο zougla.gr ότι το «υγειονομικό προσωπικό είναι η εμπροσθοφυλακή του συστήματος υγείας και πρέπει να ελέγχεται εργαστηριακά» για τον κορωνοϊό. «Αυτό που λέμε είναι ότι πρέπει να γίνεται έλεγχος και μέχρι τώρα τα πράγματα είναι διφορούμενα, καθώς αυτό που λέγεται είναι να το "βλέπουμε κατά περίπτωση". Είχαμε στην Κοζάνη υγειονομικό ο οποίος εκτέθηκε στον ιό και εμφάνισε συμπτώματα τη 10η ημέρα. Στο Δρομοκαΐτειο είχαμε τέσσερα κρούσματα και δεν είναι μόνο να κάνουμε απολύμανση στον χώρο, πρέπει να γίνεται εργαστηριακός έλεγχος και να λαμβάνονται όλα τα μέτρα προστασίας. Μέχρι τώρα έχουν 50 κρούσματα στους υγειονομικούς, που αποτελούν περίπου το 12% από τα εργαστηριακά επιβεβαιωμένα κρούσματα στην Ελλάδα. Πρέπει να προστατεύσουμε την εμπροσθοφυλακή του συστήματος υγείας για μην καταρρεύσει». Εν τω μεταξύ, ένας Κινέζος ειδικός ανέφερε ότι η Ευρώπη κάνει το λάθος που είχε κάνει αρχικά η Κίνα: δεν προστατεύει επαρκώς το υγειονομικό προσωπικό της. Θυμίζουμε ότι, αφότου κατανοήθηκε ότι μεγάλο μέρος της μετάδοσης γίνεται μέσω των νοσοκομείων, η Κίνα έριξε το βάρος στην προστασία του υγεινομικού προσωπικού. Στην Ελλάδα η στρατηγική είναι να μένουν σπίτι όσοι έχουν ήπια συμπτώματα ή υποπτεύονται ότι έχουν τον ιό με τη λογική πως πρακτικά δεν έχει ιδιαίτερο νόημα να γίνεται το εργαστηριακό τεστ. Πάντως το Υπουργείο Υγείας σχεδιάζει μια δράση που αφορά στη δημιουργία δικτύου νοσηλευτών (κινητών μονάδων) για τη λήψη δειγμάτων βιολογικού υλικού από ύποπτα ή/και πιθανά κρούσματα κορωνοϊού και για την παροχή νοσηλευτικής φροντίδας κατ΄οίκον. Να σημειωθεί ότι ο Γενικός Διευθυντής του Παγκόσμιου Οργανισμού Υγείας (ΠΟΥ), Tedros Adhanom Ghebreyesus, ανέφερε πως πρέπει να γίνονται περισσότερα εργαστηριακά τεστ για να καταπολεμηθεί η επιδημία. Ο αξιωματούχος δήλωσε: «Έχουμε ένα απλό μήνυμα για όλες τις χώρες: τεστ, τεστ, τεστ για κάθε ύποπτη περίπτωση». Η σχετική ανακοίνωση της ΠΟΕΔΗΝ έχει ως εξής: Δεν κατανοούμε την απόφαση του ΕΟΔΥ οι υγειονομικοί, που προκύπτει από την ιχνηλάτηση ότι ήρθαν σε επαφή με κρούσματα κορωνοϊού (ασθενείς ή προσωπικό), να μην τίθενται σε κατ’ οίκον περιορισμό και να μην γίνεται εργαστηριακός έλεγχος. Στην αρχή ο ΕΟΔΥ συνιστούσε 14 ημέρες κατ’ οίκον περιορισμό (Αμαλιάδα, Πύργος, Ρίο κ.ά.). Μετά άλλαξε η απόφαση και ο κατ’ οίκον περιορισμός μειώθηκε στις 7 ημέρες (Ιπποκράτειο, Κοζάνη, Γεννηματάς, Ερυθρός κλπ). Χθες στην ενημέρωση από τον ΕΟΔΥ ακούσαμε ότι οι υγειονομικοί που έχουν εκτεθεί εάν δεν εμφανίζουν συμπτώματα δεν θα τίθενται σε κατ’ οίκον περιορισμό ούτε θα γίνεται εργαστηριακός έλεγχος. Μάλιστα κάποια Νοσοκομεία ήδη εφαρμόζουν αυτό το μέτρο (Αλεξάνδρας, κλπ). Σε άλλα Νοσοκομεία όταν διαπιστώνεται κρούσμα από συνάδελφο ή νοσηλευόμενο ασθενή διακόπτεται η εφημερία, αναστέλλεται η λειτουργία του τμήματος για απολύμανση (Λαϊκό, Πανεπιστημιακό Ιωάννινων) και σε άλλα γίνεται η υποτυπώδη απολύμανση εν λειτουργία (Αλεξάνδρας). Η απόφαση να περιοριστεί ο εργαστηριακός έλεγχος σε συναδέλφους που εμφανίζουν συμπτώματα δημιουργεί κινδύνους διασποράς του ιού. Μέχρι τώρα από τα εργαστηριακά επιβεβαιωμένα κρούσματα της χώρας το 12% είναι υγειονομικό προσωπικό παρ’ ότι ο ΕΟΔΥ τηρούσε περισσότερα μέτρα ασφαλείας για το υγειονομικό προσωπικό. Εάν ισχύσουν τα εν λόγω μέτρα μηδενικής προφύλαξης για τους εργαζόμενους θα υπάρξει μεγάλος κίνδυνος να μείνουμε στην πορεία από υγειονομικό προσωπικό. Δεδομένο ότι έχουν ανασταλεί οι άδειες και όλο το προσωπικό είναι παρόν στα Νοσοκομεία. Ως εκ τούτου δεν υπάρχουν εφεδρείες σε περίπτωση αύξησης των κρουσμάτων. Ζητάμε να γίνεται εργαστηριακός έλεγχος σε όλους τους συναδέλφους που έχουν εκτεθεί στον ιό με επιβεβαιωμένα κρούσματα και να τίθενται σε κατ’ οίκον περιορισμό για 14 ημέρες όπως αρχικά ήταν. Έτσι θα περιορίσουμε τη διασπορά του ιού σε ασθενείς και θα κρατήσουμε μάχιμο το προσωπικό σε όλη τη διάρκεια της κρίσης. Πηγή: ΑΠΕ-ΜΠΕ